Maziya varugadha ekamaku balikureveyne: Abahani Coach | Mihaaru\nމެޗުގެ ކުރިން ބޭއްވި ނޫސްވެރިންގެ ބައްދަލުވުމުގައި ސެކުލޮސްކީ (ވ) އާއި ލެމޯސް ސަލާމްކުރަނީ.-- ފޮޓޯ: ބަންގްލަދޭޝް ފުޓްބޯލް ފެޑެރޭޝަން\nމާޒިޔާ ވަރުގަދަ އެކަމަކު ބަލިކުރެވޭނެ: އަބަހާނީ ކޯޗު\n05 ފެބުރުއަރީ 2020 - 09:06 11 comments\nއޭއެފްސީ ކަޕް ކޮލިފައިންގެ ޕްރިލިމިނަރީ ބުރުގައި މިއަދު ރާއްޖޭގެ މާޒިޔާއާ ދެކޮޅަށް ނުކުންނާނީ އެއީ ވަރުގަދަ ޓީމެއްކަން ދަނެގެން ކަމަށާއި އެކަމަކު އަބަހާނީ އަށް ވެސް މޮޅުވެވޭނެ ކަމުގެ އިތުބާރު އެބައޮތް ކަމަށް ބަންގްލަދޭޝް ޓީމުގެ ކޯޗު މާރިއޯ ލެމޯސް ބުނެފި އެވެ.\nއަބަހާނީގެ ކޯޗުކަމާ 2018 ވަނަ އަހަރުގެ ޑިސެމްބަރު މަހު ހަވާލުވި ލެމޯސްގެ ކޯޗުކަމުގައި އެ ޓީމުން ވަނީ މިދިޔަ އަހަރު އޭއެފްސީ ކަޕްގައި ގްރޫޕް ސްޓޭޖު ފަހަނައަޅައި ގޮސް އިންޓަ ޒޯން ސެމީ ފައިނަލުގައި ކުޅެފަ އެވެ. ސެމީގައި އުތުރު ކޮރެއާގެ އޭޕްރީލް 25 އަތުން ބަލިވީ އެވެ.\nމިއަދުގެ މެޗުގެ ކުރިން އޮތް ނޫސްވެރިންގެ ބައްދަލުވުމުގައި ލެމޯސް ބުނީ މިދިޔަ އަހަރުގެ އޭއެފްސީ ކަޕަށް ވުރެ އެއް ފިޔަވަޅު ކުރިއަށް ދިއުމަކީ އޭނާގެ އަމާޒު ކަމަށާއި އެކަމަކު އެކަން ހާސިލްކުރަން ކުރަން އޮތް މަސައްކަތް ގިނަގުނަ ކަމަށެވެ.\n"އަހަރެން ބޭނުން ވަރަށް ފުރިހަމަކޮށް ކުރިއަށްދާން. މިދިޔަ އަހަރު ސެމީގައި އަހަރެމެން ކުޅުނިން. އެއީ ވަރަށް ރަނގަޅަށް ކަންތައްތަކެއް ކޮށްގެން. އެ ކަންތައްތައް އެ އަށް ވުރެ ރަނގަޅަށް ނުކުރެވެންވީ ސަބަބެއް ނެތް. އަހަރެން ކުޅުންތެރިން ގާތުގައި ބުނިން ކީއްވެހޭ ކުރިއަށް ވުރެ ރަނގަޅަށް އަހަރެމެންނަށް ނުކުޅެވެންވީ. އެ ކުޅުންތެރިން ވެސް ގަބޫލުކުރޭ ކުޅެވެން ޖެހޭނެ ކަމަށް،" މެލޭޝިއާގެ ނެގްރީ ސެމްބިލަންގެ ކުރީގެ ކޯޗު ބުންޏެވެ.\n"ގަބޫލުކުރަން ޖެހޭ މާޒިޔާ އަކީ ވަރަށް ވަރުގަދަ ޓީމެއް. އެކަމަކު އަބަހާނީން ވެސް ގަބޫލުކުރަން ޖެހޭ މޮޅުވެވޭނެ ކަމަށް. އެ އަމާޒުގައި މި ނުކުންނަނީ އެކަން ހާސިލްކުރަން. މޮޅަކުން ފެށުން މުހިއްމު."\nލެމޯސް އަށް އޮތް އެންމެ ބޮޑު ބޮލުގެ ރިހުމަކީ މާޒިޔާގެ އެޓޭކް ވަރުގަދައިރު އޭނާގެ ޓީމުގެ ޑިފެންސް އެންމެ ރަނގަޅު ނުވުމެވެ. އެކަމަކު ރަނގަޅަށް ވިސްނުންތެރިކަމާ އެކު ކުޅެފިނަމަ މާޒިޔާގެ ފޯވާޑުން ހުއްޓުވޭނެ ކަމަށް ލެމޯސް ގަބޫލުކުރެ އެވެ.\nމާޒިޔާގެ ކޯޗު މަރުޖާން ސްކުލޮސްކީގެ ކޯޗުކަމުގައި އެ ޓީމުން ވަނީ 2017 ވަނަ އަހަރުގެ އޭއެފްސީ ކަޕްގައި ދެ ފަހަރު ވެސް އަބަހާނީ އަތުން 2-0 އިން މޮޅުވެފަ އެވެ. އެކަމަކު ސެކުލޮސްކީ ގަބޫލުކުރާގޮތުގައި މިހާރު އޮތް ހާލަތު ތަފާތު ނަމަވެސް ޓީމުގެ ރޫހު އޮތީ މޮޅުވުމަށް ކަމަށެވެ.\n"މިދިޔަ ދެ އަހަރު ވަރަށް ގިނަ ކަންތައްތަކެއް ބަދަލުވެއްޖެ. އެކަމަކު އޭރު ވެސް މާޒިޔާ ޓީމު ވަރުގަދަ މިހާރު ވެސް މާޒިޔާ ޓީމު ވަރުގަދަ. މިހާރު ވެސް އަހަރެމެންގެ ޓާގެޓް ހުރީ މޮޅުވާން،" ސެކުލޮސްކީ ބުންޏެވެ.\nއޭނާ ބުނީ ދެ ލެގަށް މި މެޗު ކުޅޭއިރު އޭނާގެ ނަޒަރުގައި މިއީ އެއް މެޗެއް ކަމަށާއި އެއް ހާފު ޑާކާގައި ކުޅުމަށް ފަހު އަނެއް ހާފު ކުޅެނީ މާލޭގައި ކަމަށެވެ.\n"އަހަރެމެން ގަބޫލުކުރަންޖެހޭ އަބަހާނީ އަކީ ވެސް ވަރުގަދަ ޓީމެއް ކަމަށް. އެ ވިސްނުމުގައި ވީ އެންމެ ރަނގަޅަށް މި މެޗުގައި ކުޅެން އެބަޖެހޭ. އަދި އެ ހިސާބުން ވެސް ހުއްޓާނުލައި އެއް ހަފްތާ ފަހުން އަހަރެމެން ދަނޑުގައި ވެސް ވަރަށް ރަނގަޅަށް ކުޅެގެން އަހަރެމެން ބޭނުންވާ ޓާގެޓާ ހަމައަށް ދެވޭނީ،" ކުރިން މިޔަންމާގެ ޓީމުތަކާ އެކު އޭއެފްސީ ކަޕްގައި ވާދަކޮށްފައިވާ ސެކުލޮސްކީ ބުންޏެވެ.\nމާޒިޔާގެ ވައިސް ކެޕްޓަން މުހައްމަދު އިރުފާން (އިރޭ) ބުނީ މުޅި ޓީމު އޮތީ ފުރަތަމަ މެޗުން މޮޅުވެގެން އަމިއްލަ ދަނޑަށް ދިއުމުގެ އަޒުމުގައި ކަމަށެވެ. އަދި ރާއްޖޭގެ ކުޅުންތެރިންނާއި ބަންގްލަދޭޝް ކުޅުންތެރިންގެ ތަފާތަކީ އިންޑިވިޖުއަލް ހުނަރަށް ބަލާއިރު ރާއްޖޭގެ ކުޅުންތެރިން މޮޅުވުން ކަމަށް އިރޭ ބުންޏެވެ.\nއަބަހާނީ އާއި މާޒިޔާ ކުޅޭ ފުރަތަމަ ލެގު އޮންނާނީ މިއަދު ހަވީރު ބަންގްލަދޭޝްގަ އެވެ. މެޗު ފަށާނީ ރާއްޖެ ގަނޑިން ހަތަރެއް ޖަހާއިރު އެވެ. އަދި ދެ ވަނަ ލެގު އޮންނާނީ އަންނަ ހަފްތާގެ ބުދަ ދުވަހު މާލޭގަ އެވެ.


Asdhandi: Nazim framekoffi! | Mihaaru\nސުޕްރީމް ކޯޓުގައި މިދިޔަ އަންގާރަދުވަހު ބޭއްވި ޝަރީއަތަށް ނާޒިމް ގެންދަނީ.---ފޮޓޯ: މިހާރު\n23 ޖޫން 2016 - 08:08\nކުރީގެ ޑިފެންސް މިނިސްޓަރު މުހައްމަދު ނާޒިމްގެ ކޮޓަރިން ފެނުނު ހަތިޔާރުތަކުން، ކުރީގެ ނައިބު ރައީސް އަހުމަދު އަދީބުގެ ޑީއެންއޭ ފެނިފައިވާ ކަމަށް ހާމަކުރަން ފުލުހުން އިއްޔެ ރޭ ބޭއްވި ނިއުސް ކޮންފަރެންސް ބަލަން އިނީ ހައިރާންކަމާ އެކުގަ އެވެ. ނިއުސް ކޮންފަރެންސް ނިމުނުއިރު، ސުވާލުގެ އޮއިވަރެއް އުފައްދާލި އެވެ. ނާޒިމަށް ނުހައްގުން އަދަބު ދީފައިވާ ކަމުގެ އިހުސާސްތައް ކުރެވުނެވެ. ތަހުގީގުގެ އެންމެ މުހިންމު ފޮރެންސިކް ބައިގައި އަތް ވެސް ނުލައި، އަވަސް އަރުވާލައިގެން ނާޒިމްގެ މައްޗަށް ހުކުމް ކޮށްފައިވާކަން ވަރަށް ސާފެވެ. ފުލުހުންގެ ނިއުސް ކޮންފަރެންސް ބެލި ކޮންމެ މީހެއްގެ ހިތުގައި ވެސް މި އިހުސާސްތައް އުފެދޭނެކަން ޔަގީނެވެ.\nނާޒިމްގެ ކޮޓަރިން ފެނުނު ހަތިޔާރުތަކުން އަދީބުގެ ޑީއެންއޭ ފެނުނުއިރު، ނާޒިމްގެ މައްޗަށް ކުށް ސާބިތުވާ ކަމަށް ކަނޑައަޅައި އޭނާ ހުންނެވީ 11 އަހަރުގެ ޖަލު ހުކުމެއް ތަންފީޒު ކުރެއްވުމުގަ އެވެ. ކްރިމިނަލް ކޯޓުގެ އެ ހުކުމަށް ހައި ކޯޓުން ވެސް ތާއީދުކޮށްފި އެވެ. އެކަމަކު މި މައްސަލަ ސުޕްރީމް ކޯޓުގައި އިސްތިއުނާފު ކުރުމުން، އެ މައްސަލަ ބަލައިގަތުމުގެ މަރުހަލާގައި އުޅެނިކޮށް، މި އެނގުނީ ތަހުގީގު އަދި ފުރިހަމަ ވެސް ނުވާ ކަމެވެ.\nހަތިޔާރުތަކުން އަދީބުގެ ޑީއެންއޭ ފެނުމަކީ ހަގީގަތުގައި ވަރަށް ބޮޑު ކަމެކެވެ. މިހާތަނަށް ނާޒިމްގެ ވަކީލުން ޝަރީއަތުގެ މަޖިލިސްތަކުގައި ތަކުރާރުކޮށް ދެއްކި ވާހަކަތަކަށް ލިބުނު ވަރަށް ބޮޑު ބާރެކެވެ. އެކަމަކު އެ ވާހަކަތަކަށް މާ ބޮޑަށް ރިއާޔަތް ކުރުމެއް ނެތި، ނާޒިމްގެ މައްޗަށް ދައުވާ ކުރަން ފޮނުވައި ދިގު މުއްދަތުގެ ޖަލު ހުކުމެއް ޖަހާލީ އެވެ.\nނާޒިމްގެ ކޮޓަރީގައި ހުރި ހަތިޔާރުތަކުން އަދީބުގެ ޑީއެން ފެނުނުއިރު، އުފެދޭ ސުވާލަކީ އެ ޑީއެންއޭ ހޯދަން ފުލުހުން މަސައްކަތް ފެށީ ކޮން އިރަކު ހެއްޔެވެ؟ އަދީބުގެ ޑީއެންއޭ ފެނުނީ ކޮން އިރަކު ހެއްޔެވެ؟ ޑީއެންއޭގެ ރިޕޯޓް ލިބެންދެން މަޑުނުކޮށް، އަވަހަށް ހުކުމްކުރީ ކީއްވެ ހެއްޔެވެ؟\nކުރީގެ ޑިފެންސް މިނިސްޓަރު މުހައްމަދު ނާޒިމް: އޭނާގެ ކޮޓަރިން ފެނުނު ހަތިޔާރުތަކުގަައި އަދީބުގެ ޑީއެންއޭ ފެނިފައިވާ ކަމަށް ރިޕޯޓުން ދައްކާ ކަމަށް ފުލުހުން ވަނީ ބުނެފައި. ފޮޓޯ: ނިޝާން އަލީ/މިހާރު\nނާޒިމްގެ މައްޗަށް ހުކުމްކޮށްފައިވާއިރު، އަދިވެސް އެ ތަހުގީގު ކުރިއަށް ދާތީ، އޭގެ މާނަ އަކީ މައްސަލަ ނުނިމޭ ކަމެވެ. ފުލުހުން ބުނާ ގޮތުގައި ކުރިއަށް ހުރި ތަހުގީގުތަކުގައި އިތުރު މައުލޫމާތުތަކެއް ލިބޭނެ ކަމަށް ގަބޫލުކުރެވެ އެވެ. އަދިވެސް ބަލަން ޖެހޭ ބައެއް ޑީއެންއޭ ޕްރޮފައިލްތަކެއް އެބަހުރި ކަމަށް ފުލުހުން ބުނެ އެވެ.\nނާޒިމް ހައްޔަރުކުރި އިރު އޭނާ އަކީ އޭރު ރައީސް އަބްދުﷲ ޔާމީންގެ ސަރުކާރުގެ ޑިފެންސް މިނިސްޓަރެވެ. އެންމެ ބާރުގަދަ އެއް މަގާމުގައި ހުންނެވި ބޭފުޅާ އެވެ. ރައީސް ޔާމީނާ އެންމެ އަރިސް ބޭފުޅުންގެ ތެރެއިން އެކެކެވެ. ނާޒިމް ދިރިއުޅުއްވި ގެއަށް ފުލުހުން ވަދެ، ބޮޑު އޮޕަރޭޝަނެއް ހިންގައި އޭނާގެ ކޮޓަރިން ހަތިޔާރުތަކެއް ހޯދިކަމަށް ބުނުމާ އެކު، އޭރު ވެސް އެކަމުގެ ޒިންމާ އެތައް ބަޔަކު އެޅުވީ އަދީބުގެ ބޮލުގަ އެވެ. އެކަމަކު އޭރު އެކަން ތަހުގީގުކުރަން ފުލުހުން ކުރި އެއްވެސް މަސައްކަތެއް ފެންނާކަށް ނެތެވެ. އަދީބާ ސުވާލެއް ވެސް ނުކުރެ އެވެ. ހަތިޔާރުތަކުން ނާޒިމްގެ ފިންގަޕްރިންޓެއް އަދި ނުވިތާކަށް އޭނާގެ އާއިލާގެ ބޭފުޅެއްގެ ވެސް ފިންގަޕްރިންޓަކާ ދިމަލެއް ނުވެ އެވެ. މިފަދަ ބައިވަރު ސުވާލުތައް ހުއްޓައި، ނާޒިމަށް ހުކުމްކޮށްލީ އެވެ. ފަހަތުން އަންނާނެ އެއްޗަކަށް، ނުވަތަ ފެންނާނެ އެއްޗަކަށް ތަހުގީގީ އިދާރާއިން ވިސްނިހެނެއް ހިއެއް ނުވެ އެވެ.\nއަދީބަށް އިއްވި 15 އަހަރުގެ ޖަލު ހުކުމަށް ފަހު އޭނާ ކޯޓުން ނެރެނީ: ނާޒިމް ފްރޭމްކުރީ އަދީބު ކަމަށް ފުރަތަމަ ދުވަހުން ފެށިގެން ވެސް އަންނަނީ ބުނަމުން. --މިހާރު ފޮޓޯ/މުހައްމަދު ޝަރުހާން\nނާޒިމްގެ ކޮޓަރިން ހަތިޔާރު ފެނުނު މައްސަލާގައި، އޭނާގެ މައްޗަށް އަވަހަށް ދައުވާކޮށް، ހުކުމް ޖަހާލީ ސިޔާސީ ފައިދާއެއް ހޯދުމަށް ކަން ތަމްސީލްވަމުންދާ ގޮތުން އެބަ އެނގެ އެވެ. ނާޒިމްގެ މަގުބޫލުކަން ބޮޑުވުމާއި ސިޔާސީ ގޮތުން އޭނާގެ ކާމިޔާބީތަކަށް ބަލާއިރު، އޭރު ވެސް އެކަން ހަޖަމް ނުކުރެވިގެން ސަރުކާރުގެ ތެރެއިން ބައެއް ބޭފުޅުން ވާހަކަ ދެއްކެވިކަން އެނގެ އެވެ. އެ ވާހަކަތައް ސައިމޭޒުތަކުގައި އޭރު ސަރުކާރުގެ ބައެއް އިސް ވެރިން ދެއްކެވި އެވެ. ދެން ފެނުނީ ނާޒިމްގެ ކޮޓަރިން ހަތިޔާރުތަކެއް ހޯދައި، އޭނާ އަކީ ބޮޑު މުޖުރިމަކަށް ވީ ތަނެވެ.\nނާޒިމްގެ މައްސަލަ ސުޕްރީމް ކޯޓަށް ބަލައިގަތުމާ މެދު ގޮތެއް ނިންމުމުގެ މަރުހަލާ ކުރިއަށް ގެންދާއިރު، އޭނާގެ ކޮޓަރީގައި ފިސްތޯލަ ބޭއްވި މީހާ އަކީ އާސިފް ނަމަކަށް ކިޔާ މީހެއް ކަމަށް ނާޒިމްގެ ގާނޫނީ ޓީމުން ވަނީ ބުނެފަ އެވެ. މިއީ ސުޕްރީމް ކޯޓުން މައްސަލަ ބަލައިގަތުމުގެ ކުރިން ރިއާޔަތްކޮށް، މައުލޫމާތު ސާފުކުރަން ޖެހޭނެ ކަންކަންކަން ޝަރުއީ ދާއިރާގެ ބައެއް ބޭފުޅުން ވިދާޅުވެ އެވެ. ދަށު ކޯޓުގައި މައްސަލަ ކުރިއަށް ގެންދިޔައިރު، ހެއްކެއް ހާޒިރު ނުކުރުމަކީ މަތީ ކޯޓުތަކުގައި އެކަން ނަފީވާން ޖެހޭ ކަމެއް ނޫނެވެ. ދަށު ކޯޓުތަކަށް ހުށަނާޅާ ހެކިތައް މަތީ މަރުހަލާގެ ކޯޓުތަކަށް ބައެއް ހާލަތްތަކުގައި ބަލައިގެންފައިވެ އެވެ. އެހެންވެ ހެކިންގެ ގޮތުގައި ނާޒިމްގެ ފަރާތުން ސުޕްރީމް ކޯޓަށް ހުށަހެޅި މީހުންނަށް ދައުލަތުން ދެކޮޅު ހަދަން ޖެހޭ އެއްވެސް ސަބަބެއް ނުވިސްނެ އެވެ. ނާޒިމް ފްރޭމްކޮށްފައި ވުމާއި އަދި އަދީބުގެ ޑީއެންއޭ ހަތިޔާރުތަކުން ފެނިފައިވާތީ، މިހާރު ޖެހެނީ ޝައްކެތް ނެތް މިންވަރަށް ކަންކަން ސާފުކުރާށެވެ.\nފުލުހުން އިއްޔެ ރޭ ބޭއްވި ނިއުސް ބްރީފިންގައި އެސިސްޓެންޓް ކޮމިޝަނަ އޮފް ޕޮލިސް ނަވާޒް ވާހަކަ ދައްކަވަނީ.---ފޮޓޯ: މުހައްމަދު ޝަރުހާން/މިހާރު\nނާޒިމްގެ މައްސަލައިގެ ތަހުގީގު އަދިވެސް ކުރިއަށް ދާ ކަމަށް ފުލުހުން އެއްބަސްވުމުން، ފުލުހުންނަށް އެ އިއުތިރާފްވެވެނީ އޭނާ އަށް ހުކުމްކުރީ ތަހުގީގު އެއްކޮށް ނުނިންމާކަމެވެ. ރާއްޖޭގެ ކުރީގެ އުއްތަމަ ފަނޑިޔާރު އަހުމަދު ފާއިޒް ހުސެއިނާއި އެހެން ބައެއް ވަކީލުން ވެސް ވިދާޅުވަނީ އެހެންނެވެ. ހާއްސަކޮށް، ނާޒިމްގެ ކޮޓަރިން ފެނުނު ހަތިޔާރުން އަދީބުގެ ޑީއެންއޭ ފެނިފައިވުމުން، ދެން ނާޒިމް ހައްޔަރުކޮށްފައި ބެހެއްޓުމާ މެދު ވެސް ސުވާލު އުފެދެ އެވެ. ނާޒިމް ފްރޭމްކޮށްފައިވާ ކަމަށް ބުނާ ބުނުމަށް ލިބޭ ހެކިތަކާއި ބާރުތައް ހައްތަހާ ދަނީ ގިނަވަމުންނެވެ.\nހަތިޔާރުތަކުން އަދީބުގެ ޑީއެންއޭ ފެނުނުކަން އާންމުންނަށް ހާމަވި ގޮތުގައި ވެސް ހުރީ މައްސަލަތަކެވެ. ފުލުހުންނަށް ވުރެ ކުރިން އެކަން އާންމުކުރީ ނާޒިމްގެ ވަކީލުންގެ ޓީމުންނެވެ. އެ ޓީމަށް ލިބުނު އެ މައުލޫމާތުތައް މީޑިއާއަށް ތިލަކޮށް، އަދީބުގެ ނަން އާންމުކުރީ، ބެލެވޭ ގޮތުގައި އެނޫން އެހެން ގޮތެއް ނެތިގެންނެވެ. އަދީބުގެ ޑީއެންއޭ ފެނިފައިވާކަން ފުލުހުންނަށާއި ޕީޖީއަށް ސާފުކޮށް އެނގޭއިރު ވެސް އެ ވާހަކަތައް ސުޕްރީމް ކޯޓުގައި ކުރިއަށް ގެންދާ ޝަރީއަތުގެ މަޖިލިހުގައި ނުދައްކައި "ސިއްރު" ކުރުމުގެ މަގަށް ދާހެން ހީވެގެން، ނާޒިމްގެ ވަކީލުންގެ ޓީމުން، އެ ވާހަކަ "ފަޅާލީ" ކަމަށް ބެލެވެ އެވެ. އޭގެ ނަތީޖާ އަކީ އޭގެ ފަހުން ފުލުހުން ކުއްލި ނިއުސް ކޮންފަރެންސެއް ބާއްވައި، ނާޒިމްގެ ވަކީލުންގެ ޓީމުން ދެއްކި ވާހަކަތައް ކަށަވަރުކޮށްދިނުމެވެ.\nނާޒިމްގެ ގާނޫނީ ޓީމުގެ ފަރާތުން ސުއޫދު (ކ) ނޫސްވެރިންނާ ވާހަކަ ދައްކަވަނީ: ބޮޑެތި ކަންތައްތަކެއް ވަނީ ފަޅާއަރުވާލާފައި.--ފޮޓޯ/ނިޝާން އަލީ\nނާޒިމްގެ މައްސަލަ ކުރިއަށް މިދަނީ އާދަޔާ ހިލާފު ގޮތަކަށެވެ. ތަހުގީގު ފުރިހަމަނުވާކަން، ވަރަށް ސާފުކޮށް ފެންނަން އެބަ ހުއްޓެވެ. އެކަމަކު އެ ތަހުގީގު ކުރިއަށް ގެންދަނިކޮށް، ނާޒިމަށް ހުކުމް ކަނޑައަޅައިފި އެވެ. ނާޒިމް ފްރޭމްކޮށްފައިވާ ކަމަށާއި އެކަމުގެ ޒިންމާ ނަގަން ޖެހޭ މީހުންގެ ނަންތައް ޝަރީއަތުގައި ބުނުމުން ވެސް ވީ ކަމެއް ހަމަ ހަރާމެވެ. ނާޒިމްގެ ކޮޓަރިން ފެނުނު ހަތިޔާރުތަކުން އަދީބުގެ ޑީއެންއޭ ފެންނަވަރުވީ، އެހެން މައްސަލަތަކެއްގައި އަދީބަށް ހުކުމް އައިސް ބަންދުވުމުންނެވެ. އޭރު ނާޒިމްގެ ހައްގުތައް ގެއްލި، ބޮޑެތި އަނިޔާތަކަކާ އޭނާ ވަނީ ކުރިމަތިލާން ޖެހިފަ އެވެ. އެއީ އިންސާފުތޯ އެވެ؟\nކޮލަމް ކްރިމިނަލް ކޯޓް ސުޕްރީމް ކޯޓް މުހައްމަދު ނާޒިމް ކުރީގެ މިނިސްޓަރު ނާޒިމް އަހުމަދު އަދީބު ކުރީގެ ނައިބު ރައީސް އަދީބު އަސްދަނޑި\n25 ކޮމެންޓް, 137 ރިއެކްޝަންސް\nމައުލޫމާތު ލީކުވީ ވަގުތާއި ހާލަތަށް ރިޔާއަތް ކުރާއިރު ތިޔަ ޑީއެންއޭ އާއި ދޭތެރޭ ސުވާލު އުފެދުމުގެ ޖާގަ ބޮޑު ތިޔަ ކަންތައް ސިޔާސީ ވިޔަފާރިއަކަށް ބަދަލުވި ކަމަކަށް ބެލުމުގެ ފުރުސަތުވެސް ބޮޑު. ފޮރެންސިކް ރިޕޯޓުތަކަކީ ވަރަށް ސިއްރުވެރި އެއްޗެހި އެއެއްޗެހި ފިނިމައިޒާންތަކުން ލިބެންފެށީމާ އެއެއްޗެހީގެ ސައްހަ ކަން ދެންބަލާ، ދެންތިޔައިން ފެންނާނީ މުހުތާޒާއި ކުރީގެ ސީޕީގެ ޑީއެންއޭ އެއްނޫންބާ، އައިއެސްއޯ ސްޓެންޑަޑް ގެ ތަންތަނުން ވެގެންނުވާނެ ކަމެއް އެވީ ސޯ ކެނޮޓް ޓްރަސްޓް ދެއްތޮ. ބޮޑަށް ބެލެވެނީ ގަތީކަމަށް އާޒިމާއި ސޫދު އެކަންކަން އެހެން ކުރަން ޖެހޭ މައިގަނޑު އެއްސަބަބަކީ ނާޒިމްގެ ފިސްތޯލަ އެއީ ސައްހަ އެއްޗަކަށް ވުން، ނާޒިމުވެސް އަދީބުވެސް ފިސްތޯލަ ގެންގުޅުނީ.\nޤައުމަށް އަންނަ ކޮންމެ ނުރައްކަލަކުން ޤައުމު ދިފާޢުކުރުމަށް މާތްﷲ ގަންދީ ހުވާކޮށްގެންތިބި ދިވެހި އަސްކަރިއްޔާއިން މިޤައުމު ސަލާމަތް ކޮށްދިނުމަށް އެދި އަސްކަރިއްޔާ އަށް ގޮވާލަމެވެ.\nނާޒިމް މިނިވަންވެގެން 2018 ގައި ކުރިމަތިލާންވީ. މިތިބީ ތައްޔާރަށް.\nޕޕމ ގެ ސަޕޯޓަރުންގެ ތެރެެއިން ދައުލަތުން ބައިވަރުތައް ލިބޭމީހުން ނޫން އެހެން މީހުން އަމިއްލަ ސިކުޑިން ވިސްނާލާން ޖެހޭ. މިސަރުކާރުގައި ރައްޔިތުންނަށް އޮޅުވުން ނޫން ކަމެއް ކުރޭބާ އެބަ؟ ހަމަ ކަންކަން މި ހިނގަނީ ރައްޔިތުންގެ ފައިދާއަށްބާ؟ ސިޔަސީ ފަރާތްތަކުން ކިރިޔާވެސް ރައްޔިތަކަށް ހެވެއް އެދި މިހާތަނަށް ކަމެއްކޮށްލަ ދެވިފައިވަނީ ކާކަށްބާ؟\nއަޅުގަނޑު ހަނދާންނަށް އަންނަނީ ނޫސްކީދުވަހަކު ކިޔުނުކަމަށް. ނާޒިމްގެ މައްސަލަ ހައިކޯޓަށް ހުށަހަޅީފައިވަނިކޮށް. ނާޒިމްގެ މައްސަލަ ކްރިމިނަލް ކޯޓުގައި ބައްލެވި ފަނޑިޔަރުންނަށް ޕްރޮމޯޝަނެއްލިބި ހައިކޯޓަށް ބަދަލުކުރެއްވި ކަމަށާއި އަދި ނާޒިމްގެ މައްސަލަ ހައިކޯޓުން ބެލުމަށް އެކުލަވާލި ފަނޑިޔާރުންގެ ބެންޗް ބަދަލުކޮށް ކްރިމިނަލް ކޯޓުންވެސް އެމައްސަލަ ބެއްލެވި ފަނޑިޔާރުން އެބެންޗަށް ހަމަޖެއްސެވިކަމަށް. މިހެން މިކަމެއް ނުވޭތޯ.. މީއަޅުގަނޑުގެ ހަދާނަށް އައި ތަންކޯޅެއް.\nއަޅެފަސީހޫ! ޕްރޮމޯޝަން ދިނީކީ ރައީސެއްނޫނެއްނުން. އެހެން ނޫނަސް އެއީ އިއްތިފާގެއް. މާކުރިންވެސް ލިޔެފައި އޮތީ ބަދަލު ގެންނަން. ދެން ނިމިފައި ހުންނަ ކަންތަކުގެ ވާހަކަ ނުދައްކަބަ. ވަރަށް ފޫހި އަބަދު ތިހެން ކިޔާތީ.\nއަޅުގަނޑުގެ ވެސް ސުވާލަކީ .... އެއީ އިންސާފުތޯ އެވެ؟\nރާއްޛޭގެ ޢަދުލު އިންސާފުގެ މުވައްސަސާ އާއި ސަލާމަތީ ބާރުތައް ސިޔާސީ ވެފަ އޮތް ވަރު ފެބްރުއަރީ7ން އެކަނިވެސް ހާމަވޭ\nރައިސުލް ޖުމުހޫރިއްޔާގެ ޑިފެންސް މިނިސްޓަރ ފްރޭމްކުރާއިރު ރައީސުލް ޖުމުހޫރިއްޔާއަކަށް ނޭނގޭ؟؟!!ބަޑިގުދަނުން ބަޑިހުސްވި އިރަކު ނޭނގޭ..އެމްއެމް ޕީއާރުސީގެ ފައިސާ ކައިހުސްކުރި އިރަކު ނޭނގޭ... ދެން ކީއްކުރާ ރައީސެއްމީ.\nއައެމް ޕްރައުޑް އޮފް ޔޫ ރާޔާ


SunOnline: Expedia aa gulhigen4market eh gai raajje ishthihaaru kuranee\nއެކްސްޕީޑިއާ އާ ގުޅިގެން ހަތަރު މާކެޓެއްގައި ރާއްޖެ އިޝްތިހާރު ކުރަނީ\nއައިޝަތު ފަރީޙާ 24 Jan 2021, 11:31\nއެކްސްޕީޑިއާ ގްރޫޕާ ގުޅިގެން މުހިއްމު ހަތަރު މާކެޓެއްގައި ރާއްޖެ އިޝްތިހާރު ކުރުމަށް ކެމްޕެއިނެއް ފަށައިފި އެވެ.\nވިޒިޓް މޯލްޑިވްސް އިން ބުނީ ރާއްޖެ އަކީ ފަތުރުވެރިންނަށް ރައްކާތެރި އަދި ޗުއްޓީ ހޭދަކުރުމަށް ހިތްފަސޭހަ، ހިތްގައިމު އަދި އަމާން މަންޒިލެއްގެ ގޮތުގައި ޕްރޮމޯޓު ކުރުމަށް ހަތަރު މަހުގެ މުއްދަތަށް މި ކެމްޕެއިނު ކުރިއަށް ގެންދާނެ ކަމަށެވެ. އެގޮތުން ރަޝިއާ، އިންޑިއާ، ޗައިނާ އަދި މެދުއިރުމަތީގައި މި ކެމްޕެއިނު ކުރިއަށް ގެންދާނެ ކަމަށް ވިޒިޓް މޯލްޑިވްސް އިން ބުންޏެވެ.\nމިއީ، މި ހާލަތުގައިވެސް ފަތުރުވެރިންނަށް ރާއްޖެ މަރުހަބާ ކިޔާކަމާއި ރާއްޖޭގައި ޗުއްޓީ ހޭދަކުރާއިރު ފަތުރުވެރިނަށް ހުރި ފަސޭހަތަކާއި، ރައްކާތެރިކަން އަންގައިދެނެ ކެމްޕެއިނެއް ކަމަށްވެސް ވިޒިޓް މޯލްޑިވްސް އިން ބުންޏެވެ.\nމި ކެމްޕެއިނުގެ ހަރަކާތްތަކާއި މެސެޖު 23 މިލިއަން މީހުންނަށް ފޯރާނެ ކަމަށް އަންދާޒާ ކޮށްފައި ވެއެވެ.\nވިޒިޓް މޯލްޑިވްސް އިން ބުނީ ރާއްޖޭގެ ފަތުރުވެރިކަން ޕްރޮމޯޓު ކުރުމަށް މި އަހަރު ގިނަ ހަރަކާތްތަކެއް ހިންގާނެ ކަމަށެވެ. އެގޮތުން ރޯޑް ޝޯތަކާއި ޓްރޭޑް ފެއާތަކުގައި ބައިވެރިވެ، ޓްރެވަލް އެޖެންޓުންނާ ގުޅިގެން ވެސް ރާއްޖެ ޕްރޮމޯޓު ކުރުމުގެ ހަރަކާތްތައް ކުރިއަށް ގެންދަން ރާވާފައިވާ ކަމަށް ވިޒިޓް މޯލްޑިވްސް އިން ބުންޏެވެ.\nސަރުކާރުން އަމާޒުކޮށްފައިވަނީ މިއަހަރު 1.5 މިލިއަން ޓޫރިސްޓުން ރާއްޖެ ގެނައުމަށެވެ. މިމަހުގެ މިހާތަނަށް 63،000 އަށް ވުރެ ގިނަ ޓޫރިސްޓުން ރާއްޖެ އައިސްފައިވާއިރު އެންމެ ގިނަ ޓޫރިސްޓުން އައިސްފައިވަނީ ރަޝިއާ އިންނެވެ. ދެވަނަ އަށް އެންމެ ގިނަ ޓޫރިސްޓުން އައިސްފައިވަނީ އިންޑިއާ އިންނެވެ. މެދުއިރުމައްޗަކީވެސް ޓޫރިޒަމްގައި ފާހަގަ ކުރެވޭ މާކެޓެކެވެ. އެ ސަރަހައްދުގެ ފަސް އެއާލައިނަކުން ރާއްޖެއަށް ސީދާ ދަތުރުތައް ބާއްވައެވެ.\nކޮވިޑް19 އާއި ގުޅިގެން މިދިޔަ އަހަރުގެ ޖެނުއަރީގައި ޗައިނާ ޓޫރިސްޓުން ގެނައުން ހުއްޓާލިފަހުން އެ ގައުމުން ޓޫރިސްޓުން އަންނަން ފަށައިފައެއް ނުވެއެވެ.


އިސްޙާޤު ޢަލައިހިއްސަލާމް ގެ ވާހަކަ – DhiSalafiyyah\n17/10/2011 ނަބީބޭކަލުން, ސިޔަރަތާއި ތާރީޚްއަލް އަޚް ބިލާލް ޢަބްދުއްސައްތާރު\nއިސްޙާޤު ޢަލައިހިއްސަލާމް އަކީ ﷲ ތަޢާލާގެ ނަބިއްޔެކެވެ. އަދި ރަސޫލެއްވެސް މެއެވެ. އެކަލޭގެފާނުގެ ބައްޕާފުޅަކީ ﷲ ތަޢާލާގެ ޚަލީލު އިބްރާހީމް ޢަލައިހިއްސަލާމް އެވެ. އިސްޙާޤު ޢަލައިހިއްސަލާމް އަކީ އިބްރާހީމް ޢަލައިހިއްސަލާމް ގެ ދެވަނަ ދަރިކަލުންނެވެ. އެކަލޭގެފާނުގެ މަންމާފުޅަކީ ސާރާ ރަޟިޔަﷲ ޢަންހާ އެވެ. އެކަމަނާ އަކީ ޞާލިޙު ކަނބަލެކެވެ. އެކަމަނާ އިސްޙާޤު ޢަލައިހިއްސަލާމް އާއިގެން އާލާސްކަންފުޅާ އިންނެވީ އެކަމަނާ އުމުރުން ދުވަސްވެ މުސްކުޅިފުޅުވެ ދަރިންނުލިބޭ އުމުރަށް ވާޞިލުވެފައި ވަނިކޮށެވެ. އިބްރާހީމް ޢަލައިހިއްސަލާމްގެ އުމުރުފުޅުވަނީ 100 އަހަރަށް ފޯރާފައެވެ.\n(މިއީ ﷲ ތަޢާލާގެ ކަށަކުޅަދުންވަންތަކަމުގެ ހެކި ތަކުގެ ތެރެއިން ހެއްކެކެވެ. އެއިލާހު ދަރިން ދެއްވަން އިރާދަކުރެއްވި އަޅަކަށް އިރާދަކުރެއްވި ހިނދެއްގައި ދަރިން ދެއްވައެވެ. އަޅުގަނޑުމެނަށް އޮތީ އެއިލާހުގެ ރަޙްމަތުން މާޔޫސްނުވެ ދުޢާ ދެއްނަވާ މަސައްކަތްކުރުމެވެ. އެއިލާހުއަށް އެއްވެސް ކަމެއް ބޮޑުވެގެންނުވެއެވެ. ނަމަވެސް ގިނަމީހުން އެކަމެއް ޔަޤީނެއްނުކުރެއެވެ. )\nﷲ ތަބާރަކަ ވަތަޢާލާ ކީރިތި ޤުރުއާންގައި އެއްތަނަށް ވުރެ ގިނަތަނުގައި އިބްރާހީމް ޢަލައިހިއްސަލާމަށް، އިސްޙާޤު ޢަލައިހިއްސަލާމް ދެއްވާނެކަމުގެ އުފާވެރި ޚަބަރު ގެ ވާހަކަ ބަޔާންކުރައްވާފައިވެއެވެ. އެގޮތުން الذاريات ސޫރަތުގައި ބަޔާން ކުރައްވާފައި ވެއެވެ. ( هَلْ أَتَاكَ حَدِيثُ ضَيْفِ إِبْرَاهِيمَ الْمُكْرَمِينَ (24) إِذْ دَخَلُوا عَلَيْهِ فَقَالُوا سَلامًا قَالَ سَلامٌ قَوْمٌ مُّنكَرُونَ (25) فَرَاغَ إِلَى أَهْلِهِ فَجَاء بِعِجْلٍ سَمِينٍ (26) فَقَرَّبَهُ إِلَيْهِمْ قَالَ أَلا تَأْكُلُونَ (27) فَأَوْجَسَ مِنْهُمْ خِيفَةً قَالُوا لا تَخَفْ وَبَشَّرُوهُ بِغُلامٍ عَلِيمٍ (28)) މާނަ : ” އިބްރާހީމް ގެފާނުގެ، މާތްވެގެންވާ މެހުމާނުންގެވާހަކަ ކަލޭގެފާނާއި ހަމައަށް އައިސްފައިވޭތޯއެވެ؟ އެއީ އެ މެހުމާނުން އެކަލޭގެފާނުގެ އަރިހަށް ވަންނެވައި ސަލާމް ދެއްނެވި ހިނދެވެ. އަދި އިބްރާހީމްގެފާނުވެސް ތިޔަބައިމީހުންގެ މައްޗަށްވެސް ސަލާމްހުއްޓޭ ވިދާޅުވެ ސަލާމް ރައްދުކުރެއްވިއެވެ. ( އަދި ހިތްޕުޅުން ވިދާޅުވިއެވެ.) ތިޔައީ އަހުރެން ނުދަންނަބަޔެކެވެ. ދެން އިބްރާހީމްގެފާނު އެކަލޭގެފަނުގެ އަހުލުންގެ ގާތައްވަޑައިގެން ، މަސްޖަހާފައިވާ ޅަ ގެރިއެއް (ފިހެގެން) ގެންނެވިއެވެ. އަދި މެހުމާނުންނާއި އޭތި ކައިރިކޮށްލާފައި ވިދާޅުވިއެވެ. ތިޔަބައިމީހުން ނުކާނޫހެއްޔެވެ؟. ދެން އިބްރާހީމްގެފާނުގެ ހިއްޕުޅުގައި އެމިހުނާއި މެދު ބިރުވެރިކަމެއް އުފެދިއްޖެއެވެ. އެމެހުމާނުން ދެންނެވިއެެވެ. ބިރުފުޅުގެންވަޑައި ނުގަންނާށެވެ. (ތިމަންބޭކަލުންނީ ކަލޭގެފާނުގެ ވެރި ރައްބުގެ ހަޟްރަތުން ފޮނުވުނު މަލާއިކަތުންނެވެ. ) ދެން އެމަލާއިކަތުން އެކަލޭގަފާނަށް ޢިލްމުވެރި ދަރިކަލަކު ލިބިވަޑައިގަންނާނެ ކަމުގެ އުފާވެރި ޚަބަރުދެއްވިއެވެ.”\nއަދިވެސް އެއިލާހު هود ސޫރަތުގައި ބަޔާންކުރައްވާފައިވެއެވެ. ( وَلَقَدْ جَاءتْ رُسُلُنَا إِبْرَاهِيمَ بِالْبُشْرَى قَالُواْ سَلاَمًا قَالَ سَلاَمٌ فَمَا لَبِثَ أَن جَاء بِعِجْلٍ حَنِيذٍ (69) فَلَمَّا رَأَى أَيْدِيَهُمْ لاَ تَصِلُ إِلَيْهِ نَكِرَهُمْ وَأَوْجَسَ مِنْهُمْ خِيفَةً قَالُواْ لاَ تَخَفْ إِنَّا أُرْسِلْنَا إِلَى قَوْمِ لُوطٍ (70)) މާނަ ” އަދި ހަމަކަށަވަރުން އުފައުވެރި ޚަބަރާއިގެން ތިމަންއިލާހު ފޮނުއްވި ރަސޫލުން(މަލާއިކަތުން) އިބްރާހީމްގެފާނު އަރިހަށް ވަޑައިގަތެވެ. އެބޭކަލުން ސަލާމް ދެންނެވިއެވެ. އިބްރާހީމްގެފާނު ވެސް ސަލާމް ރައްދުކުރެއްވިއެވެ. ދެން މާލަސަތަކެއްނުވެ ފިހެފައިވާ ޅަ ގެރިއެއްގެންނެވިއެވެ. ދެންފަހެ އެބޭކަލުންގެ އަތްތިލަތަށް އެއާއި ހަމައަށް ނުދާތީވެ ދެކެވަޑައިގެންހިނދު އެބޭކަލުންނާއިމެދު ނުރުހުންވެވަޑައިގަތެވެ. އަދި އެބޭކަލުންނާއިމެދު ބިރުފުޅެއްހީވިއެވެ. އެބޭކަލުން ދެންނެވިއެވެ. ބިރުފުޅު ނުގަންނާށެވެ. ހަމަކަށަވަރުން ތިމަންމެން ފޮނުއްވިގެންވަނީ ލޫތުގެފާނުގެ ޤައުމަށެވެ. “\nއަދިވެސް الحجر ސޫރަތުގައި ވެއެވެ. ( وَنَبِّئْهُمْ عَن ضَيْفِ إِبْراَهِيمَ (51) إِذْ دَخَلُواْ عَلَيْهِ فَقَالُواْ سَلامًا قَالَ إِنَّا مِنكُمْ وَجِلُونَ (52) قَالُواْ لاَ تَوْجَلْ إِنَّا نُبَشِّرُكَ بِغُلامٍ عَلِيمٍ (53) قَالَ أَبَشَّرْتُمُونِي عَلَى أَن مَّسَّنِيَ الْكِبَرُ فَبِمَ تُبَشِّرُونَ (54) قَالُواْ بَشَّرْنَاكَ بِالْحَقِّ فَلاَ تَكُن مِّنَ الْقَانِطِينَ (55) قَالَ وَمَن يَقْنَطُ مِن رَّحْمَةِ رَبِّهِ إِلاَّ الضَّآلُّونَ (56)) މާނަ : ” އިބްރާހީމްގެފާނުގެ މެހުމާނުންގެ ވާހަކަ، ކަލޭގަފާނު އެބައިމީހުނަށް ކަޔައިދެއްވައި އަންގަވާށެވެ. އެބައިމީހުން އެކަލޭގެފާނުގެ އަރިހަށް ވަދެއްޖެ ހިނދެވެ. ފަހެ އެހިނދު އެބައިމީހުން ސަލާމް ދެއްނެވިއެވެ. ދެން އެކަލޭގެފާނު ދެންނެވިއެވެ. ތިމަންމެންނަކީ ތިޔަބައިމީހުންދެކެ ބިރުގަންނަބަޔަކީމުއެވެ. އެބައިމީހުން ދެންނެވިއެވެ. ބިރުފުޅުނުގަންނާށެވެ. ޢިލްމުލިބިގެންވާ ދަރިކަލެއް ލިބިވަޑައިގަންނަވާކަމުގެ އުފާވެރި ޚަބަރު ތިމަންމެން ދެމުއެވެ. އެކަލޭގެފާނު ވިދާޅުވިއެވެ. ތިޔަބައިމީހުން ތިޔަ އުފާވެރިކަމުގެ ޚަބަރު ތިމަންނާއަށް ތިޔަދިނީ މުސްކުޅިކަން އައިސް ކުރިމަތިވީހިނދުގައިހޭ؟ ފަހެ ތިޔަބައިމީހުން ތިމަންނާއަށް އުފަވެރިކަމުގެ ޚަބަރު ދޭނީ ކޮންކަމެއްގެ ވާހަކައިންހޭ؟ އެމެހުމާނުން ދެންނެވިއެވެ. ތިމަންމެން ކަލޭގެފާނަށް އުފަވެރިކަމުގެ ޚަބަރު މިދެނީ ޙައްޤު ބަސްފުޅުންނެވެ. ފަހެ އުންމީދު ކަނޑާލައިގެން ވާ މީހުންގެ ތެރެއިން ކަލޭގެފާނު ވެވަޑައިނުގަންނަވާށެވެ. އެކަލޭގެފާނު ވިދާޅުވިއެވެ. މަގުފުރެދިފައިވާ މީހަކުފިޔަވާ އެމީހެއްގެ ވެރި ރައްބުގެ ހަޟްރަތުން އުންމީދުކުރުން ދޫކޮށްލާނީ ކާކުހޭ! “\nالصافات ސޫރަތުގައި ﷲ ތަޢާލާ ވަޙީކުރައްވާފައިވެއެވެ. ( وَبَشَّرْنَاهُ بِإِسْحَقَ نَبِيًّا مِّنَ الصَّالِحِينَ (112) وَبَارَكْنَا عَلَيْهِ وَعَلَى إِسْحَقَ وَمِن ذُرِّيَّتِهِمَا مُحْسِنٌ وَظَالِمٌ لِّنَفْسِهِ مُبِينٌ (113)) މާނަ : ” އަދި ނަބިބޭކަލަކު ކަމުގައިވާނޭ ޞާލިޙު ދަރިކަލަކު ކަމުގައި ، އިސްޙާޤުގެފާނު ދެއްވާނޭ ކަމުގެ އުފާވެރި ޚަބަރު އެކަލޭގެފަނަށް ދެއްވީމެވެ. އަދި އެކަލޭގެފާނާ އިސްހާޤުގެފާނުގެ މައްޗަށް ބަރަކާތް ލެއްވީމެވެ. އެދެބޭކަލުންގެ ދަރިކޮޅުން އީމާންވެ ހެޔޮކަންތައްކުރާމީހުނާއި ، ކާފިރުވެ އަމިއްލަ ނަފްސަށް ބަޔާންވެގެންވާ އަނިޔާއިން އަނިޔާދޭމީހުން ވިއެވެ. “\nދަރިކަލަކު ލިބެންއުޅޭކަމުގެ އުފާވެރި ޚަބަރު އިބްރާހިމް ޢަލައިހިއްސަލާމްގެ އަނބިކަނބަލުން ސާރާ ރަޟިޔަﷲ ޢަންހާ އަށް ލިބިގެން ދިޔަވަގުތު އެކަމަނާ އާމެދު ކަނތައް ވެގެންދިޔަ ގޮތް ސިފަ ކުރައްވާ ކީރިތި ޤުރުއާންގައި ﷲ ތަބަރާކަ ވަތަޢާލާ ބަޔާންކޮށްދެއްވާފައިވެއެވެ. އިބްރާހީމް ޢަލައިހިއްސަލާމް ގެ މެހުމާނުންގެ ކިބައިން އެކަމަނާއަށް މި ޚަބަރު އިވިގެންދިޔަހިނދު މި ޚަބަރު ވެގެން ދިޔައީ އެކަމަނާއަށް ޤަބޫލުކުރަން އުނދަގޫވި އަދި އަޖާއިބު ކުރަނިވި ޚަބަރަކަށެވެ. އެހެނީ އެކަމަނާ ވަނީއުމުރުގެ ގޮތުން ދަރިން ލިބުމުގެ އުމުރު ފަހަނަ އަޅާފައެވެ. އަދި އެކަމަނާގެ ފިރިކަލުން ވެސް ވަނީ ވަރަށް މުސްކުޅިވެފައެވެ. އެހެންކަމުން މި ލިބިގެން ދިޔަ ޚަބަރުގެ އަޖާއިބުކަމާއި ބޮޑުކަމުގެ ސަބަބުން އެކަމަނާ ، ބޮޑު ކަމެއް ދިމާވެފައިވާ މީހެއްފަދައިން މޫނުގައި އަތުން ތަޅަންފެށިއެވެ. ﷲ ތަޢާލާ الذاريات ސޫރަތުގައި ބަޔާން ކުރައްވާފައި ވެއެވެ. ( فَأَقْبَلَتِ امْرَأَتُهُ فِي صَرَّةٍ فَصَكَّتْ وَجْهَهَا وَقَالَتْ عَجُوزٌ عَقِيمٌ (29) ) މާނަ : ” (އެ ޚަބަރުގެ އަޑު އައްސަވާފައި ) އެކަލޭގެފާނުގެ އަނބިކަނބލުން ހަޅޭފުޅުލައްވަމުން ވަޑައިގެން އެކަމަނާގެ މޫނުފުޅުގައި ތަޅުއްވަމުން ވިދާޅުވިއެވެ. އަހަރެންނަކީ ދަރިޔަކު ނުވިހާމުސްކުޅިއެކެވެ. ”\nއަދިވެސް هود ސޫރަތުގައި ވަޙީ ކުރައްވަފައި ވެއެވެ. ( قَالَتْ يَا وَيْلَتَى أَأَلِدُ وَأَنَاْ عَجُوزٌ وَهَذَا بَعْلِي شَيْخًا إِنَّ هَذَا لَشَيْءٌ عَجِيبٌ (72) قَالُواْ أَتَعْجَبِينَ مِنْ أَمْرِ اللَّهِ رَحْمةُُ اللَّهِ وَبَرَكَاتُهُ عَلَيْكُمْ أَهْلَ الْبَيْتِ إِنَّهُ حَمِيدٌ مَّجِيدٌ (73)) މާނަ : ” އެކަމަނާ ވިދާޅުވިއެެވެ. ތިމަންނައާއިމެދު ޢަޖާއިބުވުން ހުއްޓެވެ. ތިމަންނާއަކީ މުސްކުޅިއަކު ކަމުގައި ވާއިރު ވިހާނެ ބާއެވެ. އަދި ތިމަންގެ ފިރިކަލުންވެސް މިހުންނެވީ މުސްކުޅި އެއްގެގޮތުގައެވެ. ހަމަކަށަވަރުން ތިޔައީ ޢަޖާބުކުރުވަނި ކަމެއްކަން ކަށަވަރެވެ. “\nﷲ ތަޢާލާ އިބްރާޙީމް ޢަލައިހިއްސަލާމް އާއި ސާރާ ރަޟިޔަﷲ ޢަންހާ ގެ ނަސްލު ދަމަހައްޓެވުމަށްޓަކައި އިސްޙާޤު ޢަލައިހިއްސަލާމް ދެއްވާނެކަމާއި އެކަލޭގަފާނުގެ ކިބައިން ޔަޢުޤޫބު ޢަލައިހިއްސަލާމް ދެއްވާނެކަމުގެ ޚަބަރުލިބިގެންދިޔައެވެ.\n(ﷲ ތަޢާލާ هود ސޫރަތުގައި ވަޙީކުރެއްވިއެވެ. ” وَامْرَأَتُهُ قَآئِمَةٌ فَضَحِكَتْ فَبَشَّرْنَاهَا بِإِسْحَقَ وَمِن وَرَاء إِسْحَقَ يَعْقُوبَ (71) ) މާނަ : ” އެހިނދު އެކަލޭގެފާނުންގެ އަނބިކަނބަލުން ޤާއިމުވެހުންނެވިއެވެ. ދެން އެކަމަނާ ހިނިފުޅުވެޑުވިއެވެ. ދެން އިސްޙާޤްގެފާނު ލިބިވަޑައިގަންނަވާނޭ ކަމާއި އިސްޙާޤުގެފާނުގެ ފަހުން ޔަޢުޤޫބުގެފާނު ލިބިވަޑައިގަންނަވާނެކަމުގެ އުފާވެރިކަމުގެ ޚަބަރު ތިމަން އިލާހު އެކަމަނާއަށް ދެއްވީމެވެ. “\nއެކަމަނާ އަށް ލިބެންއުޅޭ ދަރިކަލުންނަށް އިސްޙާޤު ގެ ނަންދެއްވީ ޚުދު ﷲ ސުބްޙާނަހު ވަތަޢާލާއެވެ. އަދި މާމަދަރިކަލުން ނަށް ޔަޢުޤޫބުގެ ނަމުން ނަން ދެއްވީވެސް ﷲ ތަބާރަކަވަތަޢަލާއެވެ. ޝައްކެއްނެތި ޔަޢުޤޫބު ޢަލައިހިއްސަލާމް އަކީ އިސްޙާޤު ޢަލައިހިއްސަލާމްގެ ދަރިކަލުންނެވެ.\nﷲ ތަޢާލާ البقرة ސޫރަތުގައި ވަޙީކުރައްވާފައިވެއެވެ. ( أَمْ كُنتُمْ شُهَدَاء إِذْ حَضَرَ يَعْقُوبَ الْمَوْتُ إِذْ قَالَ لِبَنِيهِ مَا تَعْبُدُونَ مِن بَعْدِي قَالُواْ نَعْبُدُ إِلَهَكَ وَإِلَهَ آبَائِكَ إِبْرَاهِيمَ وَإِسْمَاعِيلَ وَإِسْحَقَ إِلَهًا وَاحِدًا وَنَحْنُ لَهُ مُسْلِمُونَ (133) ) މާނަ : ” ނުވަތަ ޔަޢުޤޫބުގެފާނުގެ އަރިހަށް މަރު ހާޟިރުވީ ހިނދު އެތާ ތިޔަބައިމީހުން ހާޟިރުވެ ދެކޭން ތިބީމުހެއްޔެެވެ؟ އެކަލޭގެފާނުގެ ބޭފުޅުންނަށް އެކަލޭގެފާނު ވިދާޅުވިއެވެ. ތިމަންނާމަރުވެ ދިޔުމަށްފަހު ތިޔަބައިމީހުން އަޅުކަން ކުރަނީ ކޮންފަރާތަކަށްހޭ؟ އެބޭފުޅުން ދެންނެވިއެވެ. ތިމަންމެން އަޅުކަންކުރާނީ ބައްޕާގެ އިލާހަށެވެ. އަދި ބައްޕާގެ ބަފައިންނަށްވި އިބްރާހީމުގެފާނާއި އިސްމާޢީލުގެފާނާއި އިސްޙާޤުގެފާނުންގެ އިލާހަށެވެ. “\nއިބްރާޙީމް ޢަލައިހިއްސަލާމް އަކީ ޔަޢުޤޫބު ޢަލއިހިއްސަލާމްގެ ކާފާފުޅެވެ. އިސްމާޢީލު ޢަލައިހިއްސަލާމް އަކީ ބޮޑުބޭބޭފުޅެވެ. އިސްޙާޤު ޢަލައިހިއްސަލާމް އަކީ ބައްޕާފުޅެވެ. ނަމަވެސް މި އާޔަތުގެ އެންމެބޭކަލުންނަށްވެސް ނިސްބަތްކޮށފައި ވަނީ ބައްޕަގެ ގޮތުގައެވެ.\nއެހެން އާޔަތެއްގައި ﷲ ތަޢާލާ يوسف ސޫރަތުގައި ޔޫސުފް ޢަލައިހިއްސަލާމް މުޚާތަބުކުރައްވާ ވަޙީކުރައްވާފައިވެއެވެ. ( وَكَذَلِكَ يَجْتَبِيكَ رَبُّكَ وَيُعَلِّمُكَ مِن تَأْوِيلِ الأَحَادِيثِ وَيُتِمُّ نِعْمَتَهُ عَلَيْكَ وَعَلَى آلِ يَعْقُوبَ كَمَا أَتَمَّهَا عَلَى أَبَوَيْكَ مِن قَبْلُ إِبْرَاهِيمَ وَإِسْحَقَ إِنَّ رَبَّكَ عَلِيمٌ حَكِيمٌ (6) ) މާނަ : ” އަދި ހަމަ އެފަދައިން ކަލޭގެފާނު ހައްދަވާ ބޮޑުކުރެއްވި އިލާހު ކަލޭގެފާނު ހޮއްވަވައި ޚާއްސަކުރައްވައި (ހުވަފެނުން) ފެނި ހިނގާ ކަންތައްތައް މާނަކުރަން ކަލޭގެފާނަށް ދަސްކޮށްދެއްވައި އަދި މީގެ ކުރިން ކަލޭގެފާނުގެ ދެ ކާފައިން ކަމުގައިވާ އިބްރާހީމްގަފާނާއި އިސްހާޤުގެފާނަށް ފުރިހަމަކުރެއްވި ފަދައިން ކަލޭގެފާނަށާއި ، ޔަޢުޤޫބުގެފާނުގެ ދަރިކޮޅަށް އެކަލާންގެ ނިޢުމަތްތައް ފުރިހަމަކުރައްވައެވެ. ހަމަކަށަވަރުން ކަލޭގެފާނނުގެ ވެރި ރައްބަކީ މޮޅަށް ދެނެވޮޑިގެންވާ އަދި ޙަކީމުވަންތަ އިލާހެވެ. “\nޔަޢުޤޫބު ޢަލައިހިއްސަލާމް އަކީ އިސްޙާޤު ބިން އިބްރާހީމް ޢަލައިހިމައްސަލާމް ގެ ދަރިކަލެއް ކަން މާތް ނަބިއްޔާގެ މި ޙަދީސްފުޅުން ވަރަށް ރަނގަޅަށް އެނގިގެންދެއެވެ. އިމާމް ބުޚާރީ ރަޙިމަހުﷲ ރިވާކުރައްވާފައިވާ ޙަދީސެއްގައިވެއެވެ. عَنِ ابْنِ عُمَرَ ، رَضِيَ اللَّهُ عَنْهُمَا ، عَنِ النَّبِيِّ صلى الله عليه وسلم أَنَّهُ قَالَ ” الْكَرِيمُ ابْنُ الْكَرِيمِ ابْنِ الْكَرِيمِ ابْنِ الْكَرِيمِ يُوسُفُ ابْنُ يَعْقُوبَ بْنِ إِسْحَاقَ بْنِ إِبْرَاهِيمَ” މާނަ:”އެކަލޭގެފާނަކީ ދީލަތި ބޭކަލެއްގެ ދަރި ދީލަތި ބޭކަލެއްގެ ދަރި ދީލަތި ބޭކަލެއްގެދަރި ދީލަތި ބޭކަލެކެވެ. އިބްރާހީމްގެފާނުގެ ދަރިކަލުން އިސްޙާޤުގެފާނުގެ ދަރިކަލުން ޔަޢުޤޫބުގެފާނުގެ ދަރިކަލުން ޔޫސުފެވެ.”\nﷲ ތަޢާލާ ކީރިތި ޤުރުއާނުގައި ވަރަށް ގިނަތަންތަނުގައި އިސްޙާޤު ޢަލައިހިއްސަލާމްގެ ވާހަކަ ބަޔާންކުރައްވާފައިވެއެވެ.


16 ޖޫން 2021 - 13:33 2\nކާފިއު ގަޑީގައި މަގުމަތި ބެލެހެއްޓުމުގައި ފުލުހުންނާއި ސިފައިން ހަރަކާތްތެރިވަނީ. -ފޮޓޯ: ހުސެއިން ވަހީދު/ އަދަދު\nކޮވިޑުގެ ހާލަތު މާލޭ ސަރަހައްދަށް މީގެ ތިން ހަފްތާކުރިން ހަރުކަށި ކުރި ފިޔަވަޅުތަކަށް މިއަދުން ފެށިގެން ވަނީ ބައެއް ލުއިތައް ދީފަ އެވެ.\nއެގޮތުން ކާފިއު ހިންގާ ވަގުތަށާއި، ކަސްރަތު ކުރަން ދިން ފުރުސަތުގެ އިތުރުން މިސްކިތްތަކުގައި ނަމާދު ކުރަން ލުއިތަކެއް ދިން ނަމަވެސް، އެކަމާ މެދު ގިނަ ބަޔަކަށް ވަނީ ވަރަށް ބޮޑަށް އޮޅުން އަރައިފަ އެވެ.\nކާފިއުއަށް ދިން ލުއި\nއިއްޔެއާ ހަމައަށް މާލޭ ސަރަހައްދުގައި ހަވީރު 4:00 ން ފެށިގެން ހެނދުނު 8:00 އާ ހަމައަށް ދަނީ ކާފިއު ހިންގަމުންނެވެ. ބާކީ ގަޑިތަކުގައި ވެސް ބޭރަށް ނުކުމެވެނީ ފުލުހުން މެދުވެރިކޮށް ލިބޭ ހާއްސަ ފާހެއް އޮތް ނަމަ އެވެ. އެ ފާސް ދޫކުރުނީ ކޮންމެ ގޭބީސީއަކަށް ދެ ދަންފަޅިއަކަށް ބަހާލައިގެން ދެ ފާހެވެ.\nއޭގެ މާނައަކީ ހެނދުނު 8:00 އިން ހަވީރު 4:00 އާ ހަމައަށް ލިބޭ އަށް ގަޑިއިރުގައި ބޭރަށް ނުކުމެވޭނީ އެ ފާސް އޮންނަ ފަރާތްތަކަށް އެކަނި ކަމެވެ. ކާފިއު ގަޑީގައި ފާސް އޮންނަ ފަރާތްތަކަށް ވެސް ބޭރަށް ނުނިކުމެވޭނެ އެވެ.\nނަމަވެސް، މިއަދުން ފެށިގެން ކާފިއު ހިންގާ ވަގުތު ވަނީ ހަވީރު 4:00 ން ފެށިގެން ފަތިހު 4:00 އަށް ކުރުކޮށްފަ އެވެ.\nއެކަމަކު ކާފިއު ނޫން ވަގުތުގެ ލިބޭ 12 ގަޑިއިރު ގައި ވެސް އަދިވެސް ބޭރަށް ނުކުމެވޭނީ ފާސް އޮންނަ ފަރާތްތަކަށް އެކަންޏެވެ. އެ ފަރާތްތަކަށް ފައި މަގުގައި ވެސް އަދި އެއްގަމު އުޅަނދުގައި ވެސް ބޭރުގައި އުޅެވޭނެ އެވެ.\nކާފިއު ގަޑީގައި މިއަދުން ފެށިގެން ވެސް އެއްވެސް މީހަކަށް ބޭރަށް ނުކުމެވޭނީ ހާއްސަ ހާލަތެއްގައި ފުލުހުން އެ ހުއްދަ ދީފިނަމަ އެވެ.\nއެކަނި ކަސްރަތު ކުރަން ފުރުސަތު\nއިއްޔެއާ ހަމައަށް ކަސްރަތު ކުރުމަށް ހުއްދަ ދެމުން ދިޔައީ ވަރަށް މަދު ހާލަތެއްގައި ޑޮކްޓަރުން ލަފާ ދީފައިވާ މީހުންނަށް އެކަންޏެވެ.\nނަމަވެސް، މިއަދުން ފެށިގެން ފަތިހު 4:00 އިން ފެށިގެން ހެނދުނު 8:00 އެކަނި ކަސްރަތު ކުރުމަށް ވަނީ ލުއި ދީފަ އެވެ.\nއެ ހަތަރު ގަޑިއިރުގެ ތެރޭގައި ފާސް ނެތް މީހަކަށް ވެސް ބޭރަށް ނުކުމެ އެކަނި ކަސްރަތު ކޮށްލެވޭނެ އެވެ.\nނަމަވެސް، ގުރޫޕް ހަދައިގެން ކަސްރަތު ކުރަން އަދިވެސް ފުރުސަތެއް ނުދޭނެ އެވެ.\nމިސްކިތްތަކަށް ދިން ލުއި\nއިއްޔެ އާ ހަމައަށް މިސްކިތްތަކުގައި ނަމާދުކުރުން މަނާކޮށް މިސްކިތްތައް ވެސް ހުރީ ބަންދުކޮށްފަ އެވެ.\nނަމަވެސް، މިއަދުން ފެށިގެން މިސްކިތްތަކުގައި އެކަނި ނަމާދު ކުރެވޭ ގޮތަށް މިސްކިތްތައް ވަނީ ހުޅުވާލައިފަ އެވެ.\nމިސްކިތްތަކުގައި އެކަނި ނަމާދު ކުރެވޭނީ ވެސް ޑެލިވަރީ، ހައުސްހޯލްޑް އަދި ސަޕޯޓް ޕާމިޓު އޮންނަ ފަރާތްތަކަށް އެކަންޏެވެ.\nއެކަމަކު އަދިވެސް މިސްކިތްތަކުގައި ޖަމާއަތުގައި ނަމާދެއް ނުކުރާނެ އެވެ.\nސެލޫންތަކަށް ދިން ލުއި\nއެޗްޕީއޭން ބުނެފައިވާ ގޮތުގައި ކޮވިޑަށް ދޭން ނިންމާފައިވާ ލުއިތަކުގެ ތެރޭގައި ސެލޫންތައް ހުޅުވައިގެން ހިދުމަތް ދޭގޮތަށް ހުއްދަ ދޭން ނިންމާފައިވާ ކަމަށެވެ.\nނަމަވެސް އެ ހުއްދަ ދެވޭނީ އެތަންތަން ހިންގާ ގޮތުގެ ސާވިސް ޕްލޭނެއް އެޗްޕީއޭއަށް ހުށަހެޅުމުންނެވެ.\nއެ ޕްލޭން ހުށަހެޅި ސްލޫންތަކަށް މިއަދުން ފެށިގެން ވަނީ ލުއި ދީފަ އެވެ.\nލުއި ނުދޭ ފިޔަވަޅުތައް\nސަރުކާރު އޮފީސްތަކާއި ސްކޫލްތައް ބަންދު.\nއަމިއްލަ އޮފީސްތައް ހުޅުވޭނީ އިކޮނޮމިކް މިނިސްޓްރީގެ ހުއްދަ އޮވެގެން.\nކުޅިވަރު ދަނޑުތަކާއި ސިނަމާތައް ބަންދު.\nކެފޭ/ރެސްޓޯރަންޓުތަކުގެ އެތެރޭގައި ތިބެގެން ކެއުން މަނާ.\nކާފިއު ގަޑީގައި ކެފޭ/ރެސްޓޯރަންޓުތަކުން ޓޭކްއަވޭ ހިދުމަތް ދިނުން މަނާ.\nއެޗްޕީއޭއިން އިއްޔެ ބުނީ މިއަދުން ފެށިގެން ދިން ލުއިތައް ދެ ހަފްތާގެ މުއްދަތަށް ދެމި އޮންނާނެ ކަމަށެވެ.


vnews - Dhivehi Premier League: Green Streets aai Thinadhoo FT rangalhu feshumeh\nތިނަދޫ އާއި ގްރީން ސްޓްރީޓްސްއަށް ރަނގަޅު ފެށުމެއް\nއުރީދޫ ދިވެހި ޕްރިމިއާ ލީގުގެ ފެށުން ތިނަދޫ އާއި ގްރީން ސްޓްރީޓްސްއިން ވެސް ރަނގަޅު ކޮށްފި އެވެ.\nމިމުބާރާތުގެ ފެށުން ތިނަދޫއިން ރަނގަޅު ކުރީ ރޭ މާޅޮސްއާ ދެކޮޅަށް ކުނުނު މެޗް 1-0 ލަނޑުން ކާމިޔާބު ކޮށްގެންނެވެ. އަދި ގްރީން އިން މިމުބާރާތުގެ ފެށުން ރަނގަޅު ކުރީ މިލަދޫއާ ދެކޮޅަށް އިއްޔެ ހަވީރު ކުޅުނު މެޗް 2-1 ލަނޑުން ކާމިޔާބު ކޮށްގެންނެވެ.\nގައުމީ ފުޓްބޯޅަ ދަނޑުގައި ރޭ މާޅޮސްއާ ދެކޮޅަށް ތިނަދޫ ކުޅުނު މެޗުގައި، ތިނަދޫގެ ހަމައެކަނި ލަނޑު މެޗުގެ 73 ވަނަ މިނެޓުގައި އެޓީމަށް ޖަހާ ދިނީ ބިދޭސީ ކުޅުންތެރިޔާ އަވީލާ އެވެ.\nމީގެ އިތުރުން މިމުބާރާތުގައި އިއްޔެ ހަވީރު ކުޅުނު މިލަދޫއާ ދެކޮޅަށް ގްރީން ސްޓްރީޓްސް ކުޅުނު މެޗުގައި، ގްރީންގެ ލަނޑުތައް އެޓީމަށް ޖަހާދިނީ އަހުމަދު ރަޝީދު އާއި ސޮބޮލް އިލިއާ އެވެ.\nމެޗުގައި މިލަދޫ ޓީމުން ޖެހި އެޓީމުގެ ހަމައެކަނި ލަނޑު މެޗުގެ 63 ވަނަ މިނެޓުގައި އެޓީމަށް ޖަހާދިނީ އިސްމާއިލް ފަތުހީ އެވެ.\nމިމުބާރާތުގައި ދެން އެންމެ އަވަހަށް ވެސް މެޗެއް ކުޅޭނީ އަންނަ ހުކުރު ދުވަހު އެވެ. އެ ދުވަހު ދެމެޗް ކުޅުަމަށް ހަމަޖެހިފައި ވާއިރު، ފުރަތަމަ މެޗުގައި ހަވީރު 4:00ގައި ބައްދަލުކުރާ ދެޓީމަކީ މިލަދޫ އެފްސީ އާއި މާޅޮސް ފުޓްބޯލް ކުލަބެވެ. އަދި އެރޭ ކުޅޭ މެޗުގައި ބައްދަލުކުރާ ދެޓީމަކީ ގްރީން ސްޓްރީޓްސް އާއި ތިނަދޫ އެވެ.


މުޙައްމަދު ރަންނަބަނޑޭރި ކިލެގެފާނު - ވިކިޕީޑިއާ\nމުޙައްމަދު ރަންނަބަނޑޭރި ކިލެގެފާނު\nސުމުއްވުލް އަމީރު މުޙައްމަދު ރަންނަ ބަނޑޭރި ކިލެގެފާނު\nސުމުއްވުލް އަމީރު މުޙައްމަދު ރަންނަ ބަނޑޭރި ކިލެގެފާނު އަކީ ދިވެހި ދައުލަތަށް ގިނަ ޚިދުމަތްތަކެއް ކޮށްދެއްވި ބޭފުޅެކެވެ.\n3 ތަޢުލީމް ޙާޞިލްކުރެއްވުން\n4 ގައުމީ ޚިދުމަތް\nސުމުއްވުލް އަމީރު މުޙައްމަދު ރަންނަ ބަނޑޭރި ކިލެގެފާނު އަކީ އަލްވަޒީރު އިބްރާހީމް ރަންނަ ބަނޑޭރި މަނިކުފާނުގެ ސުމުއްވުލް އަމީރު ޢަލީ ރަންނަ ބަނޑޭރި ކިލެގެފާނުގެ ދެވަނަ ދަރިކަލުން ކަކާގޭ ކުޑަ މުޙައްމަދު ދީދީ އެވެ. މަންމަ އަކީ ފަސްމަންދޫ ޙަސަން ހަކުރާ މަނިކުފާނުގެ އަލްވަޒީރު އިބްރާހީމް ޝާޙް ބަންދަރުގެ އަލްވަޒީރު ޢަލިމަނިކު ފާނުންގެ އަލްވަޒީރު މުޙައްމަދު ދަހަރަދަ މަނިކުފާނުގެ ޙުސައިން ދީދީގެ ޢާއިޝާ ދީދީ އެވެ. މުޙައްމަދު ރަންނަ ބަނޑޭރި ކިލެގެފާނުގެ ބައްޕަ ޢަލީ ރަންނަ ބަނޑޭރި ކިލެގެފާނުގެ މަންމާ ފުޅަކީ އައްސުލްޠާނުލް ޣާޒީ ޙަސަން ޢިއްޒުއްދީންގެ އައްސުލްޠާން މުޙައްމަދު މުޢިއްޒުއްދީން ގެ އަލްއަމީރާ ޢާއިޝަތު ކަނބާރަނި ކިލެގެފާނު ނުވަތަ ކަކާގޭ ގޮމާ އެވެ.\nމުޙައްމަދު ރަންނަ ބަނޑޭރި ކިލެގެފާނު ދުނިޔޭގެ އަލިކަން ދެކެވަޑައިގަތީ ހިޖުރައިން 1262 ވަނަ އަހަރު އެވެ. ބޮޑުފުޅުވީ އެބޭފުޅުންގެ އާއިލާގެ ގެކޮޅު ކަމުގައިވާ ކަކާގޭ ގައެވެ. އެގެއަކީ ފެންފުށީ ކަކާ ތަކުރުފާނު ބިނާކުރެއްވި ގެއެއް ކަމަށްވާތީ، އެތަކުރުފާނަށް ގޭގެ ނަން ނިސްބަތް ވެފައިވަނީ އެވެ.\nމުޙައްމަދު ރަންނަ ބަނޑޭރި ކިލެގެފާނު ގެ ބޭފުޅުންނަކީ އަލްއަމީރާ ތުއްތު ގޮމާ، އައްނަބީލާ ފާޠިމަތު ދީދީ ނުވަތަ ވެލިދޫގެ ދޮންދީދީ، އާއި، އައްނަބީލް މުޙައްމަދު ދީދީ މ.ދާންނާގެ އެވެ. މިއިންވެސް އެއްވެސް ބޭފުޅަކު މިހާރު ދުނިޔޭގައި ނެތެވެ. ނަމަވެސް އެބޭފުޅުންގެ ޢާއިލާ އެބައޮތެވެ.\nމުޙައްމަދު ރަންނަ ބަނޑޭރި ކިލެގެފާނު އެއްބަނޑު އެއްބަފާ ބޭފުޅުންނަކީ:-\nކަކާގެ އިސްމާޢީލް ދީދީ\nކަކާގޭ ޢާބުދުﷲ ދީދީ (ޢަބުދުﷲ ފާށަނާ ކިލެގެފާނު)\nއަހުމަދު ދީދީ (ދޮންތުއްތު ދީދީ)\nޅަދީދީ (މަރިޔަމް ދީދީ)\nޙެންވޭރުގޭ ޙަސަން ޙަކުރާ މަނިކުފާނު\nރަންނަބަނޑޭރިކިލެގެކަން ( މުސްކުޅި ބަންޑާރައިންގެ )\nމުޙައްމަދު ރަންނަ ބަނޑޭރި ކިލެގެފާނު ތަޢުލީމް ހޯއްދެވީ މާލެއިންނެވެ. ކިލެގެފާނުގެ ޚާއްޞަ ފަންނުތަކުގެ ތެރެއިން ހެވިކަމުގެ ރޮނގުގައި އެމަނިކުފާނަކީ ޚާއްޞަ އުސްތާޛެކެވެ.\nމުޙައްމަދު ރަންނަ ބަނޑޭރި ކިލެގެފާނު ދައުލަތަށް ޚިދުމަތް ކުރައްވަން ފެއްޓެވީ އައްސުލްޠާން މުޙައްމަދު ޢިމާދުއްދީން މުސްކުޅި ބަންޑާރައިންގެ ރަސްކަމުގައެވެ. އެމަނިކުފާނު ދައުލަތް ހިންގުމުގެ އިސްވެރިއެއްގެ ގޮތުން އުޅުނު ދައުރުތަކުގައި ދައުލަތަށް ކުރިމަތިވި ބޮޑެތި މައްސަލަތަކުގައި ޢަމަލު ކުރައްވާފައިވަނީ ވަރަށް ވެސް ކެތްތެރި އިޚްލާޞްތެރި ސިޔާސަތެއްގެ މަތީންނެވެ. މިގޮތުން 1887 ވަނަ އަހަރު އިގިރޭސި ދައުލަތާއި، ދިވެހި ދައުލަތާއި ދެމެދު ކުރެވުނު މަޝްހޫރު އެގްރީމެންޓްގެ މައްސަލަ ހިމެނެއެވެ. އެކަމުގައި އެކިލެގެފާނު މުޅިންވެސް ބުރަވެވަޑައިގެން ބާރުއަޅުއްވާފައިވަނީ، ދިވެހީން ރައްކާތެރި ކުރެއްވުމުގެ ފަރާތަށެވެ. އަދި އެދުވަސްވަރު އޮތް ޚާންދާނީ ވެރިކަމުގެ ވާދަވެރިކަމުގައި އެކިލެގެފާނު ހިމެނިވަޑައިގަތީ ތަޢައްޞުބާއި ޒާތީ ނުފޫޒު މުޅިން ނައްތާލެއްވުމާއި، ޢަދުލު އިންޞާފު ގާއިމުކުރެއްވުމުގެ މައްޗަށް ބާރުއެޅުއްވި ވެރިއެއް ކަމުގައެވެ. މިގޮތް ގޮތުން އެކިލެގެފާނަކީ ދައުލަތާއި ރައްޔިތުންނަށް އިޚްލާޞްތެރި ޚާދިމެއްކަން ފާހަގަވެގެން ދިޔައެވެ.\nމުޙައްމަދު ރަންނަ ބަނޑޭރި ކިލެގެފާނުގެ އާއިލާގެ ގިނަ ބޭފުޅުންނާއި، އެކިލެގެފާނަކީ އަގުހުރި ޚިދުމަތްތެރީންނެވެ. މިކިލެގެފާނަކީ މިޒަމާނުގެ ދިވެހި ދައުލަތަށް ޚިދުމަތްކުރެއްވި މަތީ ބޭފުޅުންގެ ތެރޭގައި ހިމެނިވަޑައިގަންނަވާ، އަލްފާޟިލް ޙުސައިން ޙިލްމީ ދީދީ، އަލްފާޟިލް އިބްރާހީމް ޙިލްމީ ދީދީ، އަލްފާޟިލް އަޙުމަދު ޙިލްމީ ދީދީ، މިބޭބޭފުޅުންގެ ބައްޕަ ފަރާތުގެ ބޮޑުބޭބޭ ފުޅެވެ. މިގޮތުން މިދެންނެވި ބޭފުޅުންނާއި، އެބޭފުޅުންގެ ޢާއިލާ އަކީ މިޒަމާނުގެ ތަޢުލީމް ލިބިވަޑައިގެން ތިއްބެވި ގިނަ ބޭފުޅުންކޮޅެއް ހިމެނިގެންވާ ޚާންދާނަކަށް ވެއެވެ.\nވަރަށް ރީތި ހަމަހިމޭން ޙަޔާތްޕުޅަކަށްފަހު މުޙައްމަދު ރަންނަ ބަނޑޭރި ކިލެގެފާނު ދުނިޔެ ދޫކުރެއްވީ 26 ރަބީޢުލް އައްވަލް 1326 ގައެވެ. ފަސްދާނު ލެވުނީ މާލޭ ހުކުރު މިސްކިތުގައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 19 ފެބްރުއަރީ 2010، 19:09 ގައެވެ.


Laliga: Real in Barca ge mahchah kuri hoadhaifi | Jazeera\tލަލީގާ: ރެއާލްއިން ބާސާގެ މައްޗަށް ކުރި ހޯދައިފި - Jazeera\nލަލީގާ: ރެއާލްއިން ބާސާގެ މައްޗަށް ކުރި ހޯދައިފި\nސާއިފް ޝިޔާދު October 24, 2020 88 views0\nސްޕެއިންގެ އެންމެ ވާދަވެރި ދެ ޓީމު ކަމަށްވާ ބާސެލޯނާ އަދި ރެއާލް މެޑްރިޑް ސްޕެނިޝް ލަލީގާއި ކުޅުނު މެޗު ރެއާލް މެޑްރިޑުން ކާމިޔާބުކޮށްފިއެވެ. މިރޭ ކުޅުނު މެޗު ރެއާލްއިން ކާމިޔާބުކުރީ 3-1 ގެ ނަތީޖާއަކުންނެވެ.\nދެ ޓީމުގެ ފަރާތުން ވެސް ފޯރިގަދަ ކުޅުމެއް ފެނިގެންދިޔަ މި މެޗުގެ ފުރަތަމަ ލަނޑު ޖަހާ ލީޑު ނެގީ ރެއާލްއިންނެވެ. ކަރީމް ބެންޒޭމާ ހޯދައިދިން ފުރުސަތަކުން މެޗުގެ ފަސް ވަނަ މިނެޓުގައި މި ލަނޑު އެޓީމަށް ޖަހައިދިނީ ފެޑެރީކޯ ވަލްވާޑޭއެވެ. އޭގެ ތިން މިނެޓު ފަހުން ބާސާއިން އެއްވަރުކުރިއިރު މި ލަނޑު އެޓީމަށް ޖަހައިދިނީ އެންމެ 17 އަހަރުގެ އަންސޫ ފާތީއެވެ. މި ލަނޑާއެކު އޭނާ ވެގެންދިޔައީ އެލްކްލެސިކޯގައި ލަނޑު ޖެހި އެންމެ ޒުވާން ކުޅުންތެރިޔާއަށެވެ. އޭގެ ފަހުން ވެސް ފުރަތަމަ ހާފުގައި ފޯރިގަދަ ކުޅުމެއް ފެނިގެންދިޔައިރު ދެ ޓީމުން ކުރެ ޓީމަކަށް ނަތީޖާއަށް ބަދަލެއް ގެނެވިފައެއް ނުވެއެވެ.\nދެވަނަ ހާފު ފެށިގެން ވެސް ފޯރިގަދަ ކުޅުމެއް ފެނިގެންދިޔައިރު ރެއާލްއިން އަލުން މެޗުގެ ލީޑުގައި ނެގީ 63 ވަނަ މިނެޓުގައެވެ. ވީއޭއާރު މެދުވެރިކޮށް ލިބުނު ޕެނަލްޓީއަކުން މި ލަނޑު އެޓީމަށް ޖަހައިދިނީ ކެޕްޓަން ސާޖިއޯ ރާމޯސްއެވެ. ރެއާލްގެ ތިންވަނަ ލަނޑު 90 ވަނަ މިނެޓުގައި ޖަހައިިދިނީ ބެންޗުން އެރި ލޫކާ މޮޑްރިޗްއެވެ. މި ހާފުގައި ބާސާގެ ކީޕަރު ވަނީ މޮޅެތި ސޭވްތަކެއް ކޮށްފައެވެ.\nމިއީ 2007 ވަނަ އަހަރު ގެ ސީޒަނަށް ފަހު ލީގުގައި ޖެހިޖެހިގެން ދެ ކްލެސިކޯއިން ރެއާލް މޮޅުވި ފުރަތަމަ ފަހަރެވެ. މި މޮޅާއެކު ރެއާލް ވަނީ 13 ޕޮއިންޓާއެކު ވަގުތީ ގޮތުން ތާވަލުގެ އެއްވަނައަށް ޖެހިލާފައެވެ. ބާސާ އޮތީ ތާވަލުގެ 10 ވަނައިގައެވެ. އެ ޓީމު އެންމެފަހުން ކުޅުނު ތިން މެޗުން ވެސް މޮޅުވެވިފައެއް ނުވެއެވެ.


Real Madrid dhookoh, Varane United'ah badhaluvehjje | Jazeera\tރެއާލް ދޫކޮށް، ވަރާން ޔުނައިޓެޑަށް! - Jazeera\nރެއާލް މެޑްރިޑް ދޫކޮށް، ވަރާން ޔުނައިޓެޑަށް ބަދަލުވެއްޖެ\nލީވާން އަލީ ނާސިރް July 28, 2021 138 views0\nރެއާލްއަށް ކުޅެމުން އައި ރަފައެލް ވަރާން، އޭނާ ވަނީ ޔުނައިޓެޑަށް ބަދަލުވެފައި -- ފޮޓޯ: ޓުވިޓަރ\nރެއާލް މެޑްރިޑަށް ކުޅެމުން އަންނަ ފްރާންސްގެ ޑިފެންޑަރ ރަފައެލް ވަރާން މެންޗެސްޓަރ ޔުނައިޓެޑަށް ބަދަލުވެއްޖެއެވެ.\nޔުނައިޓެޑުން މިރޭ އާންމުކުރި ނޫސްބަޔާނެއްގައި ބުނީ، ވަރާން އެ ކްލަބަށް ގެނައުމަށް ރެއާލްއާއެކު އެއްބަސްވުމަކަށް އާދެވިފައިވާ ކަމަށެވެ. ނަމަވެސް މިކަމާ ގުޅޭގޮތުން ޔުނައިޓެޑުން އިތުރު އެއްޗެއް އެ ކްލަބުން ބުނެފައެއް ނުވެއެވެ.\nރިޕޯޓްތައް ބުނާގޮތުން ވަރާން ޔުނައިޓެޑަށް ބަދަލުވާން އެއްބަސްވެފައިވަނީ 50 މިލިއަން ޔޫރޯގެ އަގަކަށް، 2026 ވަނަ އަހަރުގެ ޖޫން މަހުގެ ނިޔަލަށެވެ.\nދުނިޔޭގެ ޗެމްޕިއަންކަން ފްރާންސްއާއެކު ހޯދާފައިވާ ވަރާން ޔުނައިޓެޑާ ގުޅުމަށް އިންގްލޭންޑަށް މި ހަފްތާ ތެރޭގައި ދަތުރުކުރާނެ ކަމަށާއި، އަދި އެ ކްލަބާއެކު އޭނާ މެޑިކަލް ފުރިހަމަކުރާނީ ކަރަންޓީން މުއްދަތު ފުރިހަމަ ކުރުމަށްފަހު ކަމަށްވެސް ރިޕޯޓްތައް ބުނެއެވެ.\nފްރާންސްގެ ލެންސްއާއެކު ކެރިޔަރު ފެށި ވަރާން ރެއާލްއަށް ބަދަލުވީ 2011 ވަނަ އަހަރުގެ ސީޒަނުގައެވެ. އޭނާ ވަނީ އެ ކްލަބާއެކު 10 ސީޒަން ހޭދަކޮށްފައިވާ ވަރާން ވަނީ އެ ކްލަބަށް 360 މެޗު ކުޅެ، 17 ލަނޑު ކާމިޔާބުކޮށްފައެވެ.\nވަރާން ވަނީ ރެއާލްއާއެކު3ލަލީގާ،2ކޮޕަޑެލްރޭ،3ސްޕެނިޝް ސުޕަކަޕް،4ޔުއެފާ ޗްމޕިއަންސް ލީގު،3ޔުއެފާ ސުޕަ ކަޕް އަދި4ފީފާ ކްލަބް ވޯލްޑް ކަޕް ކާމިޔާބުކޮށްފައެވެ.\nފީފާ ވޯލްޑް ކަޕް 2018 ވަނަ އަހަރު ފްރާންސްއާއެކު ކާމިޔާބުކުރި އުމުރުން 28 އަހަރުގެ ވަރާން ވަނީ ގައުމީ ޓީމަށް ކުޅުނު 79 މެޗުގައި5ލަނޑު ކާމިޔާބުކޮށްފައެވެ.


ބޭ އޮފް ބެންގޯލްގައި އުފެދިފައިވާ ތޫފާން “އަންޕަން” ސުޕަ ސައިކްލޯނަކަށް ބަދަލުވެއްޖެ – Haftha\nThu, 28 May, 2020, 11:21 am\nބޭ އޮފް ބެންގޯލްގައި އުފެދިފައިވާ ތޫފާން “އަންޕަން” ސުޕަ ސައިކްލޯނަކަށް ބަދަލުވެއްޖެ\nބޭ އޮފް ބެންގޯލްގެ ހުޅަނގާއި މެދުތެރޭގައި އުފެދިފައިވާ ތޫފާން “އަންޕަން” ސުޕަ ސައިކްލޯނަކަށް ބަދަލުވެފައިވާ ކަމަށް އިންޑިއާގެ މީޓިއޮރޮލޮޖިކަލް ޑިޕާޓްމަންޓް (އައިއެމްޑީ) އިން ބުނެފި އެވެ.\nއައިއެމްޑީންއާ ހަވާލާދީ އިންޑިއާގެ ނޫސްތަކުން ބުނީ، ސުޕަ ސައިކްލޯންއާ ގުޅިގެން ގަޑިއަކު 124 މޭލަށް ވައިގަދަވާނެ ކަމަށާއި މިއަދު އޮޑިޝާގެ އައްސޭރި ފަށަށް ބޯކޮށް ވާރޭވެހި މާދަމާ ވެސްޓް ބެންގޯލްއަށް ތޫފާން އަރާނެ ކަމަށެވެ.\nއެ ޑިޕާޓްމަންޓުން ބުނާ ގޮތުގައި، އަންނަ ބުދަ ދުވަހު ސުޕަ ސައިކްލޯންގެ ބާރު ކޮންމެވެސް ވަރަކަށް ދަށްވާނެ އެވެ. ނަމަވެސް އޭރުން ވެސް ވިލާގަނޑުގައި ގާތްގަނޑަކަށް ގަޑިއަކު 111 މޭލާއި 118 މޭލާ ދެމެދަށް ވައި ގަދަވާނެ ކަމަށް ބެލެވޭއިރު އެދުވަހު ވެސްޓް ބެންގޯލް އަދި ބަންގްލަދޭޝްގެ އައްސޭރި ފަށަށް ތޫފާން އަރާނެ ކަމަށް ވެސް އައިއެމްޑީން ބުނެއެވެ.\nއައިއެމްޑީގެ ސައިންސްވެރިން ވިދާޅުވާ ގޮތުގައި، މިއީ ޖެހިޖެހިގެން ދެ އަހަރު ސުޕަ ސައިކްލޯނެއް އުފެދުނު ފުރަތަމަ ފަހަރެވެ. މީގެ ސަބަބެއް ކަމަށް ބެލެވެނީ އަރަބި ކަނޑާއި ބޭ އޮފް ބެންގޯލްގެ ކަނޑުގެ ފިނިހޫނުމިން މަތިވުން ކަމަށް ވެސް ސައިންސްވެރިން ވިދާޅުވިއެވެ.\nމިދިޔަ އަހަރު އުފެދުނު ތޫފާނަށް ދީފައިވާ ނަމަކީ “ކިޔާރު” އެވެ. ނަމަވެސް މިއީ 1999 އަހަރަށްފަހު ބޭ އޮފް ބެންގޯލްގައި ސުޕަ ސައިކްލޯނެއް އުފެދުނު ފުރަތަމަ ފަހަރެވެ. އެފަހަރުގެ ތޫފާނުގައި އޮޑިޝާގެ އައްސޭރިފަށަށް އަރައި 9000 އަށްވުރެ ގިނަ މީހުން މަރުވި އެވެ.


މި އަހަރުގެ މާރިޗުގެ ނިޔަލަށް ލިބުނު އާމްދަނީ %16.1 އިތުރުވެއްޖެ\nމޯލްޑިވްސް އިންލަންޑް ރެވެނިއު އޮތޯރިޓީ (މީރާ) އިން 2016 ވަނަ އަހަރުގެ މާރިޗުގެ ނިޔަލަށް ބަލައިގަތް އާމްދަނީ 2015 ވަނަ އަހަރުގެ އެ މުއްދަތާ އަޅައިބަލާއިރު %16.1 އިތުރުވެއްޖެއެވެ. މި އަހަރުގެ ފުރަތަމަ ތިން މަހު ޖުމުލަ އާމްދަނީގެ ގޮތުގައި 4.32 ބިލިއަން ރުފިޔާ ލިބިފައިވެއެވެ. ވޭތުވެދިޔަ އަހަރުގެ ފުރަތަމަ ތިން މަހު ލިބިފައިވަނީ 3.72 ބިލިއަން ރުފިޔާއެވެ. މާރިޗު މަހުގެ ނިޔަލަށް ލިބިފައިވާ އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ 39.5% އެވެ. އަދި ދެވަނައަށް އެންމެ ބޮޑު ބައެއް ހިއްސާކުރަނީ ބީ.ޕީ.ޓީ އެވެ. އެއީ 22.3% އެވެ.\nމީރާއިން މިއަދު އާންމުކުރި ތަފާސްހިސާބުގައި ވާ ގޮތުން، މާރިޗު މަހު މީރާއަށް ބަލައިގަނެފައި ވަނީ 1.10 ބިލިއަން ރުފިޔާއެވެ. މިއީ 2015 ވަނަ އަހަރުގެ މާރިޗު މަހު މީރާއަށް ބަލައިގަތް އާމްދަނީ އާ އަޅައިބަލާއިރު %13.7 ދަށް އަދަދެކެވެ. އަދި މާރިޗު މަހު ލިބޭނެކަމަށް އަންދާޒާކޮށްފައިވާ އަދަދަށްވުރެ %8.2 ދަށް އަދަދެކެވެ. މާރިޗު 2016 ގައި ބަލައިގަތް އާމްދަނީގެ ތެރޭގައި އެމެރިކާ ޑޮލަރުގެ ގޮތުގައި ބަލައިގަތް 52.51 މިލިއަން ޑޮލަރު ހިމެނެއެވެ.\nރާއްޖެއަށް ޒިޔާރަތްކުރި ފަތުރުވެރިންގެ އަދަދު އަންދާޒާކުރި އަދަދާ އަޅާބަލާއިރު %1.9 ދަށްވުމަކީ މާރިޗު މަހު ބަލައިގަތް އާމްދަނީ ދަށްވާން މެދުވެރިވި މައިގަނޑު އެއް ސަބަބެކެވެ.\nމާރިޗު މަހު ބަލައިގަތް އާމްދަނީގެ އެންމެ ބޮޑު ބައެއް ހިއްސާކުރަނީ ޖީ.އެސް.ޓީ އެވެ. އެއީ %51.2 ނުވަތަ 562 މިލިއަން ރުފިޔާ އެވެ. މާރިޗު މަހު ދެން އެންމެ ބޮޑު އާމްދަނީއެއް ލިބިފައިވަނީ ޓޫރިޒަމް ލޭންޑް ރެންޓް (277.5 މިލިއަން ނުވަތަ %25.3) އިންނެވެ. މީގެ އިތުރުން، ގްރީން ޓެކްސް (66.09 މިލިއަން ރުފިޔާ ނުވަތަ %6) އާއި ވިޔަފާރީގެ ފައިދާއިން ނެގޭ ޓެކްސް (64.08 މިލިއަން ރުފިޔާ ނުވަތަ %5.8) އަދި އެއަރޕޯޓް ސަރވިސް ޗާރޖް (43.6 މިލިއަން ރުފިޔާ ނުވަތަ %4.0) ގެ ގޮތުގައި ލިބިފައިވާ އާމްދަނީ ފާހަގަކުރެވެއެވެ.


MTCCin muvazaafunge agu vazan kohfi\nއެމްޓީސީސީއިން މުވައްޒަފުންގެ އަގު ވަޒަންކޮށްފި\nއެމްޓީސީސީ އެޗްއާރު އެވޯޑު ނައިޓުގައި ބައެއް މުވައްޒަފުން-- ފޮޓޯ: އެމްޓީސީސީ\nމޯލްޑިވްސް ޓްރާންސްޕޯޓް އެންޑް ކޮންޓްރެކްޓިން ކޮމްޕެނީ (އެމްޓީސީސީ) އިން އެ ކުންފުނީގެ މުވައްޒަފުންގެ އަގު ވަޒަންކޮށްފި އެވެ.\nއެމްޓީސީސީން "އެޗްއާރު އެވޯޑް 2017" ގެ ނަމުގައި ހޮޓެލް ޖެންގައި މިރޭ ބޭއްވި ރަސްމިއްޔާތުގައި ހާއްސަ އެވޯޑުތައް ދެއްވީ އެ ކުންފުނީގެ ސީއީއޯ އިބްރާހިމް ޒިޔަތު އެވެ. މި ރަސްމިއްޔާތުގައި އެ ކުންފުންޏަށް ގިނަ ދުވަހު ހިދުމަތް ކޮށްފައިވާ ގިނަ އަދަދެއްގެ މުވައްޒަފުންގެ އަގު ވަޒަން ކޮށްފައިވެ އެވެ.\nމީގެ އިތުރުން ކުންފުނީގެ ހަރަދުގައި މުވައްޒަފުން ތަމްރީން ކުރުމަށް ހިންގާ ޕްރޮގްރާމުގެ ދަށުން، ސްކޯލާޝިޕްގެ ފުރުސަތުތަކެއް ވެސް ދީފައިވެ އެވެ. މި ސްކޮލާޝިންތައް ދިން ދާއިރާތަކުގެ ތެރޭގައި ޑިޕްލޮމާ އާއި ބެޗްލާސް ޑިގްރީ އަދި މާސްޓާސް ހިމެނެ އެވެ. އެގޮތުން 50 މުވައްޒަފަކަށް މަތީ ތައުލީމަށް ކިޔެވުމުެ ފުރުސަތު ދީފައިވެ އެވެ. އަދި 10 އަހަރު ހިދުމަތް ކުރުމަށްފަހު ރިޓަޔާކޮށްފައިވާ މުވައްޒަފުންގެ އަގު ވަޒަން ކުރުން ވެސް އޮތެވެ.\nރާއްޖޭގެ ފުރަތަމަ ޕަބްލިކް ކުންފުނީގެ ގޮތުގައި 1980 ވަނަ އަހަރު އުފެއްދި، އެމްޓީސީސީއަކީ ސަރުކާރާއި ރައްޔިތުން ހިއްސާވާ ކުންފުންޏެކެވެ. ރާއްޖެ އެތެރޭގައި ދަތުރުފަތުގެ ހިދުމަތް ދެމުންގެންދާ މި ކުންފުނީގައި ގިނައިން މަސައްކަތް ކުރަނީ ދިވެހިންނެވެ.\nހޯރަފުށީ އެއާޕޯޓް ބިންހިއްކުން އެމްޓީސީސީއާ ހަވާލުކޮށްފި\nއެމްޓީސީސީ ހިއްސާދާރުންނަށް 20 މިލިއަން ރުފިޔާ ބަހަނީ\nއެމްޓީސީސީ އަށް ދަތުރުފަތުރުން ބޮޑު އާމްދަނީއެއް!\nއެމްޓީސީސީއަށް މެޝިނަރީ ގަންނަން 454 މިލިއަން ރުފިޔާ


World Cup Ge Mifaharuge Tharin: Ronaldo - Vaguthu\nވޯލްޑް ކަޕްގެ މިފަހަރުގެ ތަރިން: ރޮނާލްޑޯ\nއުފަން ތާރީހު:5ފެބްރުއަރީ 1985\nކްލަބް: ރެއާލް މެޑްރިޑް (ސްޕެއިން)\nގައުމީ ޓީމަށް ކުޅެން ފެށީ: 2003 ވަނަ އަހަރު\nޕޯޗުގަލްގެ މަޑޭރާ އަށް އުފަން ކްރިސްޓިއާނޯ ރޮނާލްޑޯ އަކީ ދުނިޔޭގައި މި ވަގުތު ހުރި އެންމެ މޮޅު އެއް ކުޅުންތެރިޔާ އެވެ. އާދައިގެ ގޮތަކަށް ފުޓްބޯޅަ ކުޅެން ފެށި ރޮނާލްޑޯގެ ހުނަރު އޭނާ ވަރަށް ކުޑައިރު ވެސް ވަނީ ފާހަގަވެފަ އެވެ. މައިންބަފައިންގެ ސަޕޯޓާއެކު، ރޮނާލްޑޯ އަށް ކުޑައިރު ވެސް ފުޓްބޯޅައިގައި ކުރިއަށް ދިއުމަށް ހިތްވަރު ލިބުނެވެ.\nރޮނާލްޑޯގެ އުމުރުން 12 އަހަރުގައި ޕޯޗުގަލްގެ އެންމެ މަޝްހޫރު އެއް ކްލަބް ކަމަށްވާ ސްޕޯޓިން ލިސްބަންގެ ޓްރައިލެއްގައި ބައިވެރިވެ، އެ ޓީމުގެ ޔޫތު ޓީމުން ފުރުސަތު ހޯދި އެވެ. އުމުރުން 14 އަހަރުން ފެށިގެން، ކިޔެވުމަށްވުރެ ބޮޑަށް ރޮނާލްޑޯ އިސްކަންދިނީ ފުޓްބޯޅައަށެވެ.\nއެކަމަކު އުމުރުން 15 އަހަރުގައި ދިމާވި ހިތުގެ ސިއްހީ މައްސަލައަކާ ގުޅިގެން އޭނާގެ ކެރިއަށް ހުރަސްއެޅުމުގެ ބިރު ހީވި އެވެ. ރޮނާލްޑޯ ކެރިއަރު ކުރިއަށް ގެންދިޔައީ އެކަމަށް ފަރުވާކުރުމުގެ ގޮތުން އޮޕަރޭޝަނެއްކޮށް، އެ މައްސަލަ ހައްލުކޮށްގެނެވެ.\nސްޕޯޓިންގެ ޔޫތު ޓީމުގައި ރޮނާލްޑޯގެ ފަރާތުން ފެނުނު މޮޅު ކުޅުމާއެކު އުމުރުން 16 އަހަރުގައި އޭނާ އަށް ސްޕޯޓިންގެ ސީނިއާ ޓީމުން ޖާގަ ލިބުނެވެ. ޕޯޗުގަލްގެ ފުރަތަމަ ޑިވިޝަންގައި ރޮނާލްޑޯ ފުރަތަމަ މެޗު ކުޅުނީ 2002 ވަނަ އަހަރު އެވެ.\nމެންޗެސްޓާ ޔުނައިޓެޑްގެ ކޯޗު އެލެކްސް ފާގަސަންގެ ލޮލުގައި ރޮނާލްޑޯ އަޅައިގަތީ 2003 ވަނަ އަހަރު ސްޕޯޓިން އާއި ޔުނައިޓެޑް ކުޅުނު އެކުވެރިކަމުގެ މެޗެއްގަ އެވެ. އެ މެޗުގައި ރޮނާލްޑޯ ދެއްކި މޮޅު ކުޅުމާއެކު، ޔުނައިޓެޑްގެ ބައެއް ސީނިއާ ކުޅުންތެރިން ވަނީ ރޮނާލްޑޯ ޔުނައިޓެޑަށް ގެންދިއުމަށް ފާގަސަން އަށް ލަފާ ދީފަ އެވެ.\nޔުނައިޓެޑުން ވަނީ 2003 ވަނަ އަހަރު 12.24 މިލިއަން ޕައުންޑްގެ ޓްރާންސްފާ ފީއެއްގައި ރޮނާލްޑޯ އެ ކްލަބަށް ގެނެސްފަ އެވެ. އަދި އޭރު ރޮނާލްޑޯ ވެފައި ވަނީ 20 އަހަރުން ދަށުގެ އެންމެ އަގުބޮޑު ކުޅުންތެރިޔާއަށެވެ. ޔުނައިޓެޑުން ރޮނާލްޑޯ އަށް އެންމެ ފުރަތަމަ ވެސް ދިނީ "7" ނަމްބަރ ޖޯޒީ އެވެ. މިއީ އެ ކްލަބުން ރޮނާލްޑޯ އަށް އޮތް އިތުބާރު ހާމަކޮށްދިން ކަމެކެވެ. ޔުނައިޓެޑްގެ "7" ނަމްބަރ ޖޯޒީ އަކީ އެ ކްލަބުގެ ލެޖެންޑުން ކަމަށްވާ އެރިކް ކެންޓޮނާ އާއި ޑޭވިޑް ބެކަމް އަދި ޖޯޖް ބެސްޓް ބޭނުންކުރި ޖޯޒީ ނަމްބަރެވެ.\nޔުނައިޓެޑްގައި ހަ އަހަރު ރޮނާލްޑޯ ހޭދަކުރިއިރު، އޭނާ ވެފައިވަނީ އެ ކްލަބުގެ ލެޖެންޑަކަށެވެ.\nޔުނައިޓެޑާ އެކު ރޮނާލްޑޯ ވަނީ ޖެހިޖެހިގެން ތިން އަހަރު ލީގު ޗެމްޕިއަންކަން ހޯދައިފަ އެވެ. އަދި ޗެމްޕިއަންސް ލީގު ވެސް ކާމިޔާބުކުރި އެވެ. ޔުނައިޓެޑަށް ކުޅުނުއިރު، ރޮނާލްޑޯ އަށް ވަނީ ފުރަތަމަ ފަހަރަށް ދުނިޔޭގެ އެންމެ މޮޅު ކުޅުންތެރިޔާގެ މަގާމާއި ޔޫރަޕްގެ އެންމެ މޮޅު ކުޅުންތެރިޔާގެ މަގާމު ވެސް ލިބިގެން ގޮސްފައެވެ.\nއޭރު ދުނިޔޭގެ އެންމެ އަގުބޮޑު ކުޅުންތެރިޔާގެ ގޮތުގައި ޔުނައިޓެޑް ދޫކޮށް، ރޮނާލްޑޯ ރެއާލް މެޑްރިޑަށް ބަދަލުވީ 2009 ވަނަ އަހަރެވެ. ރެއާލްއާއެކު މިހާތަނަށް ރޮނާލްޑޯ ވަނީ 14 ތަށި ހޯދައިފަ އެވެ. އޭގެ ތެރޭގައި ޖެހިޖެހިގެން ދެ ފަހަރު ޗެމްޕިއަންސް ލީގު ކާމިޔާބުކުރުން ހިމެނެ އެވެ. އަދި ރޮނާލްޑޯ ވަނީ ދުނިޔޭގެ މޮޅު ކުޅުންތެޔާގެ މަގާމު އިތުރު ތިން ފަހަރު ހޯދައިފަ އެވެ.\nޕޯޗުގަލްގެ ޤައުމީ ޓީމަށް ރޮނާލްޑޯ ކުޅެން ފެށީ 2003 ވަނަ އަހަރެވެ. އަދި 2004 ވަނަ އަހަރު އަމިއްލަ ޤައުމުގައި އޮތް ޔޫރޯގައި ރޮނާލްޑޯ ވަނީ ޤައުމީ ޓީމަށް ކުޅެފަ އެވެ. އެ މުބާރާތުގައި ރޮނާލްޑޯ ވަނީ ރަނގަޅު ކުޅުމެއް ދައްކައިފަ އެވެ.\nރޮނާލްޑޯ ވަނީ ވޯލްޑް ކަޕް 2006،2010 އަދި 2014ގައި ޕޯޗުގަލް އަށް ކުޅެފަ އެވެ. އަދި ޔޫރޯ 2008،2012 އަދި 2016ގައި ވަނީ ކުޅެފަ އެވެ.\nޤައުމީ ޓީމާއެކު ރޮނާލްޑޯ އަށް ލިބުނު އެންމެ ބޮޑު ކާމިޔާބަކީ އޭނާގެ ކެޕްޓަންކަމުގެ ދަށުން 2016 ވަނަ އަހަރުގެ ޔޫރޯ ކާމިޔާބުކުރުމެވެ. މިއީ ޕޯޗުގަލްގެ ފުޓްބޯޅަ ތާރީހުގައި ލިބުނު އެންމެ ބޮޑު ކާމިޔާބެވެ.\nޖޫން 14, 2018 13:55\nރޮނާލްޑޯ ޖެހިޖެހިގެން3ފަހަރު ޗެމްޕިއަންސް ލީގު އުފުލާލައިފި


Dhuniyey ge verin ah: "Roadha vihlaanee Gudhus ga"\nދުނިޔޭގެ ވެރިންނަށް: ރޯދަ ވިއްލާނީ ގުދުސްގައި!\nލަވަ ކިޔައިދޭ ކުޑަ ފިރިހެން ކުއްޖާ: އޭނާ ވަނީ މުސްލިމުންގެ އުދާސްތައް ބަޔާންކޮށްދީފަ\nރަމަޟާން މަހަކީ މުސްލިމުންނާ ބައްދަލުކުރާ އެންމެ މާތް އަދި އެންމެ އުފާވެރި މަހެވެ. އަޅުކަންތައް އިތުރުކޮށް އާއިލީ ގުޅުންތައް އިހުނަށްވުރެ އެތައް ގުނައެއް މި މަހުގައި މުސްލިމުން ވަރުގަދަކުރެ އެވެ. އެކަމަކު މި ރަމަޟާން މަސް މުސްލިމުންނާ ބައްދަލުކުރީ ބޮޑު ގަތުލުއާމަކާއެކު އެވެ. ފަލަސްތީނުގެ އަހުންނާއި އުހުތުންނާމެދު އިޒްރޭލުން ދަނީ ބޮޑެތި ޖަރީމާތައް ހިންގަމުންނެވެ. ފަލަސްތީނުގެ ވެރިރަށް އަދި މުސްލިމުންގެ ފަހުރެއް ކަމަށްވާ ގުދުސް ވަނީ އިޒްރޭލާއި އެމެރިކާ އެކުވެގެން ފޭރިގެންފަ އެވެ.\nމިއީ ކޮންމެ މުސްލިމެއްގެ ހިތަށް ވެސް އެއިން އަސަރުތައް ކުރާނެ، ކުރުވާނެ ކަމެކެވެ. ފަލަސްތީނުގެ މުސްލިމުންނަށް ޖެހިފައިވާ ހާލު ބަޔާންކޮށް ދޭން ދަތި ނަމަވެސް ރޯދަ ވިއްލުމަކަށް ދުނިޔޭގެ އެންމެ ނުފޫޒުގަދަ ވެރިންނަށް ފަލަސްތީނުގެ ކުޑަ ފިރިހެން ކުއްޖަކު ދައުވަތުދީ، މުސްލިމުންގެ ހާލަތު ވަނީ އަސަރާއެކު ކިޔައިދީފަ އެވެ.\nޔޫޓިއުބްގައި އާންމުކޮށްފައިވާ މި ލަވައަކީ އަސަރުން ފުރިފައިވާ ލަވައެކެވެ. މިއީ މެދުއިރުމަތީގެ ގިނަ ގައުމުތަކެއްގައި ހިދުމަތްދޭ ޓެލެކޮމިއުނިކޭޝަން ކުންފުނި، ޒައިން ގުރޫޕްގެ ރޯދައަށް ހާއްސަ އެޑެވެ.\nއެޑް ނުވަތަ ލަވައިގައި ފިރިހެން ކުއްޖާ އެންމެ ފުރަތަމަ ވެސް ދަނީ އެމެރިކާގެ ރައީސް ޑޮނަލްޑް ޓްރަންޕްގެ ކައިރި އަށެވެ. ރަމަޒާން މަހުގެ މުބާރަކުބާދީއާއެކު އޭނާ އެދެނީ ރޯދަ ވިއްލުމަކަށް އޭނާގެ ގެއަށް ވަޑައިގެންނެވުމަށެވެ. އެއަށްފަހު ރަޝިޔާގެ ރައީސް ޕޫޓިންއަށް އޭނާގެ ގޭގެ ހިތްދަތި ހާލަތު ކިޔައިދެ އެވެ. އޭނާގެ މަންމަ އުފުލާ ވޭން ހިއްސާ ކުރެ އެވެ.\nދެން ފެނިގެން ދަނީ ސީރިޔާއިން ހިޖުރަކުރާ މުސްލިމުން އުޅޭ ހާލެވެ. ބޯޓުތަކުގައި ކަނޑު ހުރަސްކޮށް ޔޫރަޕްގެ ގައުމުތަކަށް އެތެރެވާ މަންޒަރެވެ. އެމީހުންނަށް އެހީވުމަށް ޔޫރަޕްގެ ބައެއް ބޮޑެތި ގައުމުތަކުގެ ވެރިން ތިއްބަވާ މަންޒަރު ވެސް ލަވައިގައި ދައްކަ އެވެ.\nއޭނާގެ ކޮޓަރިއަށް ދެން ވަދެގެން އަންނަނީ އުތުރު ކޮރެއާގެ ރައީސް ކިމް ޖޮން އުން އެވެ. ލޯ މަރާލާ ކޮންމެ ފަހަރަކު އިވެނީ ބޮން ގޮއްވާ އަޑު ކަމަށް އޭނާ އުތުރު ކޮރެއާގެ ރައީސަށް ދަންނަވައެވެ. ކޮޓަރި ދުމުން ފުރިފައިވާއިރު އެނދުގައި ވަނީ ހުޅު ހިފާފަ ކަމަށް ދަންނަވަ އެވެ. ލޮލުން އޮހެރެމުންދިޔަ ކަރުނަތައް ރަމްޒުކޮށްދެނީ ސީރިއާ އާއި ފަލަސްތީނުގެ ކުޑަކުދިންގެ އިހްސާސްތަކެވެ.\n"އަހަރެމެންގެ އަޑުތައް ހިމޭން ކޮށްފައިވަނީ އަހަރެމެން އަހަރެމެންގެ ދީން ކުރިއަށް ނެރޭތީ،" އަސަރުގަދަ ލަވައިގެ ބުނެ އެވެ.\nއަހަރެމެންގެ އަޑުތައް ހިމޭން ކޮށްފައިވަނީ އަހަރެމެން، އަހަރެމެންގެ ދީން ކުރިއަށް ނެރޭތީ\nލަވައިގައި ހިމެނޭ ބައެއް\nއެންމެފަހުން ވެސް އެ ކުއްޖާ ގޮސް ހުއްޓެވީ ޓްރަމްޕް ކައިރީގަ އެވެ. އަދި ބުނަނީ، "މިސްޓަ ޕްރެޒިޑެންޓް، އަހަރެމެންގެ ރޯދަ ވިއްލުން އޮންނާނީ ގުދުސްގަ، ފަލަސްތީނުގެ ވެރިރަށުގަ،" އި ކަމަށެވެ.\nބަންދުކޮށްފައިވާ ފަލަސްތީނުގެ އަންހެން ކުއްޖެއް ސަލާމަތް ކުރުމަށްފަހު ގުދުސްއާ ދިމާލަށް ދެ ކުދިން އެކުގައި ދުވެފައިދެ އެވެ. އަދި ތަކުރާރުކުރަމުން ދިޔަ އެއް ވާހަކަ އެކެވެ. އެއީ، "އަހަރެމެންގެ ރޯދަ ވިއްލުން އޮންނާނީ ގުދުސްގަ ކަމާއި މާތްﷲ ހުރިހާ ވަގުތެއްގައި ވެސް ދުއާ އިޖާބަ ކުރައްވާނެ" ކަމަށެވެ.\nލަވަ ނިންމާލަމުން އަރަބި ގައުމުތަކުގެ ވެރިންނަށް ވެސް މެސެޖެއް ދީފައިވާއިރު ލަވައިގެ އެންމެ ބޮޑު ބޭނުމަކީ މުސްލިމުންގެ އަޑު ދުނިޔޭގެ ވެރިންނަށް އިއްވުމެވެ. ގިނަ ބަޔަކު މި ލަވައިގެ ވާހަކަ ދައްކަމުންދާއިރު ލަވައިން އެތައް އަސަރުތަކެއް ވެސް ވަނީ ކޮށްފަ އެވެ.\nސީރިޔާ ފަލަސްތީން އިޒްރޭލް + ރޯދަ މަސް\nއިޒްރޭލުގެ ހަމަލާތަކެއްގައި ޕަލަސްތީނު 13 މީހަކު މަރުވެއްޖެ\nއިންތިހާބު ނެގިއްޖެނަމަ ޖޯޑަން ވަލޭ އިޒްރޭލްގެ ބަޔަކަށް ހަދާނަން


covid 19 - ithuru 64 meehaku positive ve 11 meehaku balin ragalhu vejje\nއަމީތާބާއި އޭނަގެ ދަރި އަބީޝޭކްވެސް ކޯވިޑަށް ...\n10 ޖުލައި 2020 ވީ ހުކުރު ދުވަހު ރާއްޖެއިން ކޮވިޑަށް 64 މީހަކު ޕޮޒިޓިވް ވެފައިވާކަމަށް އެޗްޕީއޭއިން ބުނެފި އެވެ. މިއީ ރާއްޖޭގައި ލޮކްޑައުންގެ ހާލަތަށް ލުއި ދިން ފަހުން އެންމެ ގިނަ މީހުން މި ބައްޔަށް ޕޮޒިޓިވްވި ދުވަހެވެ.\nޖުލައި 10 ވަނަ ދުވަހު ޕޮޒިޓިވްވި މީހުންނާއެކު ރާއްޖެއިން ކޮވިޑަށް ޕޮޒިޓިވްވި މީހުންގެ އަދަދު ވަނީ 2,617 އަށް އަރާފަ އެވެ.\nއެޗްޕީއޭއިން ބުނީ މިދިޔަ 24 ގަޑިއިރު 947 މީހަކު ބައްޔަށް ޓެސްޓްކޮށްފައިވާ ކަމަށާ ޕޮޒިޓިވްވީ 64 މީހުން ކަމަށެވެ. އެއީ 44 ދިވެހިންނާއި ބަންގްލަދޭޝްގެ 17 މީހުންނާއި އިންޑިއާ ދެ މީހުން އަދި ނޭޕަލް މީހެކެވެ.\nޖުލައި 10 ވަނަ ދުވަހު ރާއްޖެއިން ކޮވިޑް ބަލިން ރަނގަޅުވީ 11 މީހުންނެވެ. އެހެންކަމުން މިހާތަނަށް ރާއްޖެއިން ކޮވިޑް 19 އަށް ރަނގަޅުވީ މީހުންގެ އަދަދަކީ 2،238 މީހުންނެވެ. ރާއްޖެއިން ކޮވިޑް 19 އަށް މިވަގުތު ފަރުވާދެމުންދަނީ 361 މީހުންނަށެވެ.\nކޮވިޑަށް ރާއްޖެއިން 59،981 މީހުން ޓެސްޓް ކޮށްފައިވާއިރު މިހާތަނަށް ރާއްޖއިން މި ބަލީގައި 13 މީހަކު ވަނީ މަރުވެފަ އެވެ.\nއަންހެނުން ކޮމެޓީގެ ރައީސާއަކަށް މަރަދޫ ދާއިރާގެ ނުސްރާ ، އަދި ނައިބަކަށް މީދޫ ދާއިރާގެ ނައުމާ\nއައްޑޫސިޓީގެ އަންހެނުން ތަރައްގީއަށް މަސައްކަތް ކުރާ ކޮމެޓީގެ ރައީސާކަމަށް މަރަދޫ ދާއިރާގެ މެންބަރު ނުސްރަތު ރަޝީދު އަދި ނައިބު ...\nއައްޑޫ ސިޓީ މަރަދޫގައި މަސް މާރުކޭޓެއް ތަރައްޤީކުރުމަށް އައްޑޫ ސިޓީ ކައުންސިލުން ނިންމައިފިއެވެ. އައްޑޫ ސިޓީ ކައުންސިލުން މިހާރުވަނީ ...\nvomadmin April 24, 2021


Barulamaany Petition gai Huvadhu Atholhuge Dhe Member aku Soi koffi ބަރުލަމާނީ ޕެޓިޝަނުގައި ހުވަދުއަތޮޅުގެ ދެމެމްބަރަކު ސޮއިކޮށްފި – Huvadhoo News Barulamaany Petition gai Huvadhu Atholhuge Dhe Member aku Soi koffi Huvadhoo News\nބަރުލަމާނީ ޕެޓިޝަނުގައި ހުވަދުއަތޮޅުގެ ދެމެމްބަރަކު ސޮއިކޮށްފި\nރާއްޖެއަށް ބަރުލަމާނީ ނިޒާމް ގެނައުމަށް ތައްޔާރުކޮށްފައިވާ ޕެޓިޝަނުގައި ހުވަދު އަތޮޅުގެ ދެ މެމްބަރަކު ސޮއިކޮށްފިއެވެ.\nރާއްޖޭގައި މިހާރު އޮތް ރިޔާސީ ނިޒާމް ބަރުލަމާނީ ނިޒާމަކަށް ބަދަލުކުރުމަށް އެމް.ޑީ.ޕީން ތައްޔާރުކޮށްފައިވާ ޕެޓިޝަނުގައި މަޑަވެލި ދާއިރާގެ މެންބަރު ހުސައިން ފިރުޝާން އާއި ގައްދޫ ދާއިރާގެ މެމްބަރު އަހުމަދު ޒާހިރު ވަނީ ސޮއިކޮށްފައެވެ. މީގެ އިތުރުން ރައްޔިތުންގެ މަޖިލީހުގެ ނައިބު ރައީސް އަދި ަލޮޅު ދެކުނު ދާއިރާގެ މެންބަރު އީވާ އަބްދުﷲ ވެސް ވަނީ މިޕެޓިޝަނުގައި ސޮއިކޮށްފައެވެ.\nގާނޫނީ ވަކީލު އަހުމަދު ނިޝާން އިބްރާހީމް އާއި މާފަންނު މެދު ދާއިރާގެ މެންބަރު އިބްރާހީމް ރަޝީދު (ބޮންޑެ) އިސްނަގައިގެން ފެށި ޕެޓިޝަންގެ އަމާޒަކީ 100 ދުވަސްތެރޭ 100000 މީހުންގެ ސޮއި ހޯދުމެވެ. މިޕެޓިޝަނަށް މިހާތަނަށް ވަނީ ވަރަށް ބޮޑު ތަރުހީބެއް ލިބިފައެވެ.\nމިޕެޓިޝަނުގައި ސޮއި ކުރުން ރާއްޖޭގެ ހުރިހާ ރަށެއްގައިވެސް ކުރިޔަށް ގެންދާނެކަމަށް އެމް.ޑީ.ޕީން ވަނީ ހާމަކޮށްފައެވެ. އަދި ވީހާވެސް ގިނަ މީހުން މިޕެޓިޝަނުގައި ސޮއިކޮށްދެއްވުމަށް ނަޝީދުވަނީ ގޮވާލައްވާފައެވެ.\n2023ވަނަ އަހަރު ރިޔާސީ އިންތިޚާބެއް ބޭއްވުމުގެ ބަދަލުގައި ރާއްޖޭގެ ރައީސަކު ކަނޑައަޅާނީ ރައްޔިތުންގެ މަޖުލީހުން ކަމަށާއި ރާއްޖެއަށް ބަރުލަމާނީ ނިޒާމެއް ގެނެސް ބޮޑުވަޒީރުގެ މަޤާމަށް އަންނަން ބޭނުންފުޅުވާކަމަށް މަޖިލީހުގެ ރައީސް ނަޝީދު ވަނީ ހާމަކޮށްފައެވެ.\nއެހެންނަމަވެސް ރައީސް އިބްރާހިމް މުހައްމަދު ސޯލިހު ވިދާޅުވަނީ ރާއްޖޭގައި އޮތުން އެންމެ ލާޒިމް ވަނީ ރިޔާސީ ނިޒާމެއް ކަމަށެވެ.\nބަރުލަމާނީ ޕެޓިޝަން މުހައްމަދު ނަޝީދު


Male school bandhah ithuru dhe hafuthaa\nސްކޫލެއްގައި ނިއުނޯމަލްގެ ދަށުން ކިޔަވައިދެނީ -- ފޮޓޯ: އަހުމަދު އަޝްހާދު އަބްދުﷲ (ޖެރީ) | އަވަސް\nކުރިއަށް އޮތް ދެ ހަފްތާގައިވެސް ކިޔެވުން ކުރިއަށްގެންދާނީ އޮންލައިންކޮށް ކަމަށް އެޑިއުކޭޝަން މިނިސްޓްރީން ނިންމައިފި އެވެ.\nއެޑިއުކޭޝަނުން މިއަދު ބުނީ ކޮވިޑް-19ގެ ހާލަތަށް ރިއާޔަތްކޮށް ކަމާ ގުޅުންހުރި އިދާރާތަކުގެ ލަފާގެ މަތިން ކުރިއަށް އޮތް ދެ ހަފްތާގެ ކިޔެވުންވެސް އޮންލައިންކޮށް ކުރިއަށްގެންދަން ނިންމާފައިވާ ކަމަށެވެ. އެގޮތުން، މާލެ ސިޓީ ސްކޫލްތަކުގެ ކިޔެވުން ސެޕްޓެމްބަރު 17ގެ ނިޔަލަށް އޮންލައިންކޮށް ކުރިއަށް ގެންދާނެ ކަމަށް މިނިސްޓްރީން ޓްވީޓެއް ކޮށް ބުންޏެވެ.\nއަދި ބުނީ، ބަންދު ދެ ހަފުތާ އަށްފަހު ބަލި ފެތުރޭ ގޮތް ބަލައި އެ ނިންމުން އަލުން މުރާޖާ ކުރާނެ ކަމަށެވެ.\nސްކޫލްތަކުގެ ކިޔެވުމަށް އައި ބޮޑު ބަދަލާއެކު ގެއްލުނު ފިލާވަޅުތައް އަންނަ އަހަރު ފުރިހަމަކޮށް، ދިރާސީ އާ އަހަރު ފެށުމަށް ނިންމާފައިވަނީ އަންނަ އަހަރުގެ އޮގަސްޓް 10ގަ އެވެ. އާ ދިރާސީ ކަލަންޑަރުގައިވާ ގޮތުން، މި އަހަރުގެ ދެ ވަނަ ޓާމު ފަށާނީ އަންނަ އަހަރު ޖެނުއަރީ 10 ގަ އެވެ. އަދި ޖޫން 24ގެ ނިޔަލަށް ދެ ވަނަ ޓާމު ދެމިގެންދާނެ އެވެ.\nމިނިސްޓްރީ އޮފް އެޑިއުކޭޝަން ކުޑަކުދިން ޑރ. އައިޝަތު އަލީ + ކޮވިޑް-19


Kankan dhiyaee enme rangalhakah noon: New ge Coach\nކަންކަން ދިޔައީ އެންމެ ރަނގަޅަކަށް ނޫން: ނިއު ކޯޗް\nނިއު ރޭޑިއަންޓްގެ ކޯޗް އޮސްކާ ބުރުޒޮން ބަރޭރަސް --- ފައިލް ފޮޓޯ: އަހްމަދު ޝުރާއު | އަވަސް\nއިންޑިއާގެ އައިޒޯލް އެފްސީއާ ދެކޮޅަށް ކުޅުނު މެޗުގައި، ކަންކަން ދިޔައީ އެންމެ ރަނގަޅަށް ނޫން ކަމަށް، އައިޒޯލް އަތުން 2-1 ން ބަލިވި، ނިއު ރޭޑިއަންޓްގެ ކޯޗް އޮސްކާ ބުރުޒޮން ބަރޭރަސް ބުނެފި އެވެ.\nއައިޒޯލް އަތުން ނިއު ބަލިވުމުން ގިނަ ބަޔަކަށް އެކަން ގަބޫލު ކުރަން ދަތިވި އެވެ. އެއީ މާލޭގައި ކުޅުނު މެޗުގައި، އައިޒޯލްއިން ލީޑް ނަގާފައި ވަނިކޮށް، ފަހަތުން އަރައި ނިއު އިން ތިން ލަނޑު ކާމިޔާބުކޮށް މެޗުން މޮޅުވުމުންނެވެ.\nނަމަވެސް އިއްޔަގެ މެޗުގައި، ނިއު އަށް މާލޭގައި އައިޒޯލްއާ ދެކޮޅަށް ކުޅުނު މެޗުގައި ދެއްކި ކުޅުމެއް ތަކުރާރު ނުކުރެވުނެވެ. ނިއުއަށް ހަމަލާ އުފައްދަން ފުރުސަތު ތަނަވަސް ކުރެވުނީވެސް މެޗުގެ ދެ ވަނަ ހާފުގަ އެވެ.\nއައިޒޯލްގެ ފުރަތަމަ ލަނޑަކީ އެ ޓީމަށް ލިބުނު ޕެނަލްޓީ އެއްގައި، އައިވަރީ ކޯސްޓްގެ ލިއޯންސެ ޑޮޑޯޒް ޒިކަހީ ކާމިޔާބު ކުރީ ލެނޑެކެވެ. އައިޒޯލްއަށް ދިން އެ ޕެނަލްޓީއާ މެދު ސުވާލު އުފެދިގެން ދިޔަ އެވެ.\nބުރުޒޮން ބުނީ ޕެނަލްޓީ ދިން ގޮތާމެދު އެއްޗެއް ބުނަން އެނގޭނީ މެޗުގެ ވީޑިއޯ އެނަލިސް ކުރުމަށް ފަހު ކަމަށެވެ.\n"އެ ޕެނަލްޓީއާ ބެހޭގޮތުން ރަނގަޅަށް އެއްޗެއް ބުނެވޭނީ ވީޑިއޯ ފްޓޭޖް ބަލައި އެނަލިސް ކުރުމަށް ފަހު،" ސްޕެއިންގެ ކޯޗް ބުންޏެވެ. "އަހަންނަށް ފެނުނު ގޮތުގައި އެ މޫވް އަހަންނަށް ފެނުނީ އޮފްސައިޑް ޕޮޒިޝަނެއްގެ ގޮތުގައި."\n"އަހަންނަށް ފެނުނު ބައެއް އެހެން ނިންމުންތައްވެސް އަހަރެމެންނާ ދެކޮޅަށް ނިމިގެން ދިޔަ، މިއީ ފުޓްބޯޅަ މިހެން ދިމާވެސްވާނެ އެހެންވެ އަހަރެން ކުރާނެ ޝަކުވާއެއް ނެތް."\nއޭނާ ބުނީ މެޗުގައި ނިއުގެ ކުޅުންތެރިން ކުޅުނު ފިލޯސަފީ އާ މެދު ހިތްހަމަ ޖެހޭ ކަމަށެވެ. މި ގުރޫޕުން ފައިނަލު ސްޓޭޖަށް ދަތުރު ކުރީ، ބަންގުލަދޭޝްގެ ޑާކާ އަބަހާނީ ބަލި ކުރި ބެންގަލޫރު އެފްސީ އެވެ.


Khaassa ufedhdhumeh baazaarah nerefi - Hali News\nބޮޑެތި އުޅަނދު ސާފު ކުރުމަށް ޚާއްސަ އުފެއްދުމެއް ހެޕީމާކެޓުން ބާޒާރަށް ނެރެފި\nޔޫކޭގެ އުފެއްދުމެއް ކަމުގައިވާ "ކްލީންޓުގްލީމް" މަރުކާގެ ގިނަ ޕްރޮޑަކްޓާއި އެޔާ ގުޅުހުންހުރި އެހެނިހެން ތަކެތީ ހެޕީމާކެޓުން ރާއްޖެއަށް ތައާރަފްކޮށް ވިއްކަން ފަށައިފިއެވެ. މިއީ ބޯޓާއި ޔޮޓާއި ސަފާރީ ފަދަ ބޮޑެތި އުޅަނދުތައް ދޮވެ ސާފުކުރުމަށް ޚާއްސަ އުފެއްދުމެކެވެ. މިއީ ދުނިޔޭގެ މަގުބޫލުކަން ހޯދާފައިވާ ބްރޭންޑެކެވެ.\nކްލީންޓުގްލީމް މަރުކާގެ ބާވަތްތަކަކީ ބޯޓް ވޮޝް، ބޯޓް ޕޮލިޝް، ރިބް ކްލީނަރ، ޓީކް ކްލީނަރ، ޓީކް ޝީލްޑް، ކެނޮޕީ ކްލީނަރ، ކެނޮޕީ ޕްރޮޓެކްޓަރ، ކެނޮޕީ ޑުއޯ ޕެކް، ޓީކް ޑުއޯ ޕެކް، ހަލް ކްލޯނަރ އެވެ. އޭގެ އިތުރުން ސްޓެއިންލެސް ސްޓީލް ބްރައިޓްނަރ، ސްޓެއިންލެސް ސްޓީލް ކްލީނަރ، ރަސްޓް ރިމޫވަރ، ބޯޓް ވެކްސް، އިންޓީރިއަރ ކްލީނަރ، ގްލާސް ކްލީނަރ، ޑިއޯޑަރައިޒަރ ހިމެނެއެވެ. އޭގެ އިތުރުން ގްރޭޑް 1، 2،3ސްޕޮންޖް، މައިކްރޯ ފައިބަރ ކްލޯތު، ތިން ސައިޒެއްގެ ޕްރޮޑަކްޓް ބޭގް ވެސް ހިމެނެއެވެ.\nމި ބާވަތައް މިހާރު ލިބެން ހުންނާނީ ވެލާނާގޭ ކުރިމަތީގައި ހުންނަ ހެޕީމާކެޓު ފިހާރައިންނެވެ. މި އުފެއްދުންތައް ރަސްމީކޮށް އިފްތިތާހު ކުރުން ހުކުރު ދުވަހު ހަވީރު ހުޅުމާލޭގައި އޮންނާއެވެ. އެ އިވެންޓުގައި މިއުފެއްދުންތައް ބޭނުންކުރާނޭގޮތް ވެސް އެ ހަރަކާތުގެ ތެރެއިން ބުނެދޭނެއެވެ.


އަލްހާން އާއި ޞިއްދީޤުގެ ކޯޅުން: ޞިއްދީޤަކީ ސިޔާސީ ކޮސް ބޭފުޅެއް! ”ސިޔާސީ ހަށިވިއްކުން“ ތަޢާރަފުކުރެއްވީ އަލްހާން! – DhiDaily\nއަލްހާން އާއި ޞިއްދީޤުގެ ކޯޅުން: ޞިއްދީޤަކީ ސިޔާސީ ކޮސް ބޭފުޅެއް! ”ސިޔާސީ ހަށިވިއްކުން“ ތަޢާރަފުކުރެއްވީ އަލްހާން!\nޕީޕީއެމްގެ ކައުންސިލް މެންބަރު އަދި ހޯމް މިނިސްޓްރީގެ ކުރީގެ ޑެޕިއުޓީ މިނިސްޓަރު އަޙްމަދު ޞިއްދީޤަކީ ސިޔާސީ ކޮސް ބޭފުޅެއްކަމަށާއި ”ސޫޑޯ ޕޮލިޓިކްސް“ އަށް ރާއްޖޭގައި ފުރުސަތު އޮންނަ އޮތުމަކީ ހިތާމަހުރިކަމެއްކަމަށް މާލޭ ސިޓީގެ މޭޔަރުކަމަށް ކުރިމަތިލައްވާފައިވާ އަދި އަންނަ 2023 ގެ ރިޔާސީ އިންތިޚާބުގައި ވާދަކުރަން ނިންމަވާފައިވާ އަލްހާން ފަހުމީ ވިދާޅުވެއްޖެއެވެ.\nއަލްހާން މިހެން ވިދާޅުވީ އެ ބޭފުޅާ ކުރެއްވި ޓްވީޓަކަށް ޞިއްދީޤު ކުރެއްވި ރިޕްލައިއަކާ ގުޅިގެންނެވެ.\nމި ގޮތުން އަލްހާން ކުރެއްވި ޓްވީޓުގައި ވަނީ ޕީއެންސީގެ އިންތިޤާލީ ރައީސް ޢަބްދުއްރަޙީމް ގެ ފޮޓޯއަކާއެކު ”އަދުރޭ އައުޓް“ ގެ ހޭޝްޓެގް ޖައްސަވައި ”އިންޑިއާ އައުޓް“ އޭ ގޮވުމަށްވުރެ ކުރީގެ ރައީސް ޔާާމިނު ޢަބްދުލްޤައްޔޫމް ”އައުޓް ވީ ގޮތް ހޯދާ“ އިންސާފުވެރި ޝަރީޢަތެއް ހޯދޭތޯ އުޅެންވީނޫންތޯ ސުވާލުކުރައްވާފައެވެ.\nއަލްޙާންގެ މި ޓްވީޓަށް ރައްދުދެއްވަމުން ޞިއްދީޤުވަނީ ވަރަށް ބޮޑަށް ފާޑު ވިދާޅުވެފައެވެ. މި ގޮތުުން “އަލްހާން އައުޓް“ އާއި ”އިންޑިއާ އައުޓް“ ގެ ހޭޝްޓެގާއެކު ޞިއްދީޤު ވަނީ އަލްހާނަކީ މާލޭ ސިޓީގެ މޭޔަރަކަށް ކުފޫ ހަމަވެވަޑައިނުގަންނަވާ ބޭފުޅެއްކަމަށް ވިދާޅުވެ ރާއްޖޭގައި “ސިޔާސީ ހަށިވިއްކުން“ ތަޢާރަފުކުރައްވާ ޕާޓީ ނިޒާމު ފުނޑައިލެއްވި އެއްބޭފުޅަކީ އަލްހާން ކަމަށް ވިދާޅުވެފައެވެ. އަދި އެއާއި ޚިލާފަށް ޢަބްދުއްރަޙީމަކީ ޣައްދާރުންގެ އަތުން ޤައުމު މިނިވަން ކުރައްވަން ޖާނު ޤުރުބާން ކުރައްވަމުން ގެންދަވާ މުޖާހިދެއްކަމަށް ވެސް ޞިއްދީޤު ވަނީ ސިފަކުރައްވާފައެވެ.\nމިކަހަލަ ސިޔާސީ #ކޮސް ބޭފުޅުންގެ #ސޫޑޯޕޮލިޓިކްސް އަށް މިރާއްޖޭގައި ފުރުސަތު އޮންނަ އޮތުމަކީ ހިތާމަހުރި ކަމެއް!\nއަމިއްލަ ނަފްސު ވަކި ވިސްނުމެއްގައި ފިތި ބާރުވެ ކަސްތޮޅު އެޅިފައިވާ މީހުންނަށް ބަޔަކަށް މިނިވަންކަމުގެ މަގު ދެއްކޭނެތޯ؟ https://t.co/HJivT0PYFM\nޞިއްދީޤުގެ މި ވާހަކަތަކަށް އަލްހާން އަނެއްކާ ވެސް ދެއްވީ ވަރުގަދަ ރައްދެކެވެ. މި ގޮތުން އަލްހާން ވިދާޅުވީ ޞިއްދީޤަކީ ސިޔާސީ ކޮސް ބޭފުޅެއްކަމަށާއި ”ސޫޑޯ ޕޮލިޓިކްސް“ އަށް ރާއްޖޭގައި ފުރުސަތު އޮންނަ އޮތުމަކީ ހިތާމަހުރިކަމެއްކަމަށެވެ. އަދި އަމިއްލަ ނަފްސު ވަކި ވިސްނުމެއްގައި ފިތި ބާރުވެ ކަސްތޮޅު އެޅިފައިވާ މީހުންނަށް ބަޔަކަށް މިނިވަންކަމުގެ މަގު ދެއްކޭނެތޯ ވެސް އަލްހާން ވަނީ ސުވާލުކުރައްވާފައެވެ.\nއަލްހާނަކީ ފާޅުގައި ކަންކަމަށް ފާޑު ވިދާޅުވަމުން އަންނަ ބޭފުޅެކެވެ. މި ގޮތުން ރައީސް ނަޝީދާއި މި ސަރުކާރަށް ފާޑު ވިދާޅުވަމުން ގެންދެވި ނަމަވެސް ފަހަކަށްއައިސް އިދިކޮޅު ކޯލިޝަނަށް ފާޑުކިޔަމުން ގެންދަވާކަން ފާހަގަކުރެވެއެވެ.


Aharuge furathama 31 dhuvahu Raajje ah 87800 fathuruverin athuvejje | Jazeera\tފުރަތަމަ މަހު 87800 ށް ވުރެ ގިނަ ފަތުރުވެރިން - Jazeera\nއަހަރުގެ ފުރަތަމަ 31 ދުވަހު ރާއްޖެއަށް 87800 ށް ވުރެ ގިނަ ފަތުރުވެރިން އަތުވެއްޖެ\nޖަވިޔަނި February 1, 2021 151 views0\nރާއްޖެއަށް ޒިޔާރަތްކުރި ފަތުރުވެރިން\nމިއަހަރުގެ މިހާތަނަށް ރާއްޖެ އައި ފަތުރުވެރިންގެ އަދަދު 87,883 ށް އަރާފައިވާ ކަމަށް ޓުއަރިޒަމް މިނިސްޓްރީން ބުނެފިއެވެ.\nމިނިސްޓްރީން އެންމެ ފަހުން އާއްމުކޮށްފައިވާ ތަފާސްހިސާބުތަކުން ދައްކާގޮތުގައި މިދިޔަ މަހުގެ ޖެނުއަރީ މަހުގެ 31 ވަނަ ދުވަހުގެ ނިޔަލަށް 78 ހާހަށް ވުރެ ގިނަ ފަތުރުވެރިން ވަނީ އައިސްފައެވެ. އެއީ މިދިޔަ އަހަރުގެ ޖެނުއަރީ މަހުގެ 31 ވަނަ ދުވަހުގެ ނިޔަލަށް ޒިޔާރަތް ކުރި ފަތުރުވެރިންގެ ނިސްބަތާއި އަޅާބަލާއިރު 48.2 އިންސައްތަ ދަށް އަދަދެކެވެ. މިދިޔަ އަހަރުގެ ޖެނުއަރީ މަހުގެ 31 ވަނަ ދުވަހުގެ ނިޔަލަށް ރާއްޖެ ޒިޔާރަތްކުރީ 169,809 ފަތުރުވެރިންނެވެ.\nޓުއަރިޒަމް މިނިސްޓްރީން އާއްމު ކުރި ތަފާސްހިސާބުތަކުން ދައްކާގޮތުގައި މި އަހަރުގެ ފުރަތަމަ 31 ދުވަހު އެވްރެޖްގޮތެއްގައި ދުވާލެއްގެ މައްޗަަށް 2,929 ފަތުރުވެރިން ވަނީ ރާއްޖެއަށް ޒިޔާރާތްކޮށްފައެވެ. އަދި އެމީހުން ރާއްޖޭގައި މަޑުކުރި މުއްދަތަކީ 9.2 ދުވަސް ކަމަށް މިނިސްޓްރީން ބުންނެވެ.\n2021 ވަނަ އަހަރު ރާއްޖެއަށް އެންމެ ގިނައިން ޒިޔާރާތްކޮށްފައިވަނީ ރަޝިއާގެ ފަތުރުވެރިންނެވެ. ރަޝިއާއިން 20,095 ފަތުރުވެރިން ޒިޔާރާތްކޮށްފައިވާއިރު ދެވަނަ އަށް އެންމެ ގިނަ ފަތުރުވެރިން ރާއްޖެއަށް ޒިޔާރާތްކޮށްފައިވަނީ އިންޑިއާއިންނެވެ. އެގައުމުން ރާއްޖެއަށް 18,434 ފަތުރުވެރިއަކު ޒިޔާރާތްކޮށްފައިވެއެވެ.\nމީގެއިތުރުން ޔޫކްރެއިންއިން 7,025 ފަތުރުވެރިއަކު ޒިޔާރާތްކޮށްފައިވާއިރު ކަޒަކިސްތާނުން ރާއްޖެއަށް ޒިޔާރާތްކޮށްފައިވަނީ 4,210 ފަތުރުވެރިންނެވެ. އަދި ފްރާންސުން 3,532 ފަތުރުވެރިއަކު ޒިޔާރާތްކޮށްފައިވާއިރު ރޯމޭނިއާ އިން 3,599 ފަތުރުވެރިއަކު ވަނީ ރާއްޖެއަށް ޒިޔާރަތްކޮށްފައެވެ.\nމިނިސްޓްރީ އޮފް ޓުއަރިޒަމް\nފުރަތަމަ މަހު 87800 ށް ވުރެ ގިނަ ފަތުރުވެރިން


Bathalaa Hina Khan Ge Bappa Maruvehjje - Vaguthu\nއިންޑިއާގެ ފިލްމުތަކާއި ޑްރާމާ ތަކުން ފެނި ގިނަ ބަޔެއްގެ މަގްބޫލުކަން ހޯދާފައިވާ ހީނާ ހާންގެ ބައްޕަ މަރުވެއްޖެއެވެ.\nހީނާ ހާންގެ ބައްޕަ ކުއްލި ގޮތަކަށް މަރުވީ ހާޓް އެޓޭކެއް ޖެހިގެންނެވެ. ބައްޕަ މަރުވިއިރު ހީނާ ހާން ހުރީ ކަޝްމީރުގައި މިއުޒިކް ވީޑިއޯއެއް ކުޅެން ގޮހެވެ. ބައްޕަގެ މަރުގެ ހަބަރާއި އެކު ހީނާ ވަނީ ވަގުތުން މުމްބާއީއަށް ގޮސްފައެވެ.\nމީގެ ކުރިން ހީނާ ހާން މީސް މީޑިއާގައި ހިއްސާ ކޮށްފައިވާ އެތައް ޕޯސްޓެއްގައި އޭނާ އަކީ ވަރަށް 'ބައްޕަގެ ކުއްޖެއްކަން' ބުނެދީފައިވެއެވެ. ބައްޕަގެ އެތައް ފޮޓޯ އަކާއި ވީޑިއޯއެއް ބަތަލާ ހީނާގެ މީސް މީޑިއާ އެކައުންޓް ތަކުން ފެނިގެން ގޮސްފައިވެއެވެ.\nހީނާގެ ބައްޕަ މަރުވި ހަބަރާއި އެކު ހީނާގެ ގިނަ ފޭނުންތަކެއް އަންނަނީ އެ އާއިލާއަށް ތައުޒިއާ ކިޔަމުންނެވެ.\nހީނާ އާއި އެކު ފިލްމު ތަކުގައި މަސައްކަތް ކޮށްފައިވާ އެހެން ފަންނާނުން ވެސް ދަނީ ހީނާ އަށާއި އާއިލާއަށް ތައުޒިޔާގެ މެސެޖުތައް ފޮނުވަމުންނެވެ. މިއީ ހީނާއަށް ހިތާމަވެރި ދަނޑިވަޅެއްކަމާއި، ހިތްވަރު ގަދަކުރުމަށް ބަޔެއް މެސެޖު ތަކުގައި ލިޔެފައިވެއެވެ..\nމީގެ ކުރިން ހީނާ ހާން ޓީވީ އިންޓަވިއު އެއްގައި ވާހަކަ ދައްކަމުން ބުނެފައިވަނީ އޭނާ އާއި ބައްޕަ އާއި ދެމެދު އޮންނަ ގުޅުމަކީ ވަރަށް ގާތް ގުޅުމެއް ކަަމަށެވެ. ބައްޕަ އަކީ ކޮންމެ ކަމެއްގައި ވެސް ހީނާއަށް ހިތްވަރުދީ، އޭނާ ކުރިޔަތް ދިޔުމަށް ލިބުނު އެންމެ ބޮޑު އެއް ބާރު ކަމަށް ބުނެފައިވެއެވެ. ކުޑައިރުން ފެށިގެން ދިރިއުޅުމުގައި ދިމާވާ އެކި ކަންކަން ބައްޕައާއި ހިއްސާ ކުރާ ކަމަށާއި ކަންކަމުގައި ގޮތް ނިންމުމުގެ ކުރިން ބައްޕަގެ ލަފާ ހޯދާ ކަމަށް ހީނާ ބުނެފައިވެއެވެ.


Fail vefaivaa kmuge iuthiraafeh!\nކަމާބެހޭ މުއައްސަސާތަކުގެ އިސް ބައެއް ބޭފުޅުން ރައްޔިތުންގެ މަޖިލީހުގެ ކޮމެޓީއެއްގައި\nދެ އަހަރު ނުވާ ކުއްޖަކަށް ގއ. ކަނޑުހުޅުދޫގައި ޖިންސީ ގޯނާ ކުރި މައްސަލަ ފެންމަތިވުމާއެކު ގައުމު "ހޭއަރައި"، މެދުކެނޑުމެއް ނެތި އެ ވާހަކަ ދައްކާތާ ހަތަރު ދުވަސްވީ އެވެ. ކުއްޖާގެ ކާފަަ އާއި މުނި ކާފަ ލާއިންސާނީ އަމަލުތަކެއް ހިންގި މި ހާދިސާގެ އަޑު މުއައްސަސާތަކާއި ދައުލަތުގެ އެންމެ މަތީ ފަންތިއާ ހަމަޔަށް ފޯރައިފި އެވެ. ހަމަ ކުއްލިއަކަށް ފަޓާސް ބަރިއެއްހެން ކޮމިޓީ ބައްދަލުވުންތައް ބާއްވައި ގަވައިދުތައް މުރާޖާކޮށް، ދިގު ބަޔާންތައް ނެރެ ފިޔަވަޅުތަކެއް އަޅަން ފަށައިފި އެވެ.\nމި މައްސަލައާއެކު ހަތަރު ދުވަަސް ތެރޭގައި ޖިންސީ ގޯނާގެ ޝަރީއަތްތައް އަވަސް ކުރަން ފިޔަވަޅު އަޅަން ފެށި އެވެ. މަޖިލީހުގެ ޖުޑިޝަރީ ކޮމިޓީން ވެސް ގިނަ ބަދަލުތަކެއް ގެންނަން ނިންމައި، ހަ ފިޔަވަޅެއް އަޅަން އަންގައިފި އެވެ. ޖެންޑާ މިނިސްޓްރީގެ ބަޖެޓެއް އަދި މުއައްޒަފެއް ވެސް ނެތް ވާހަކަ ފެންމަތިކޮށްފި އެވެ. މީސްކޮޅު މަަދު ކުޑަކުޑަ ރަށެއްގައި މާސިންގާހާ ބޮޑު ނުބައި އަމަލުތައް ހިންގަމުން ދިޔައިރު "ކަނު ބަނދެގެން" ތިބި ކައުންސިލަރުން ވެސް މި ކަމުގައި އެންމެ ބޮޑު އަދަބު ދޭން ފެނިއްޖެ އެވެ.\nދެތިން ދުވަހެއް ތެރޭ މިހާ ގިނަ ފިޔަވަޅުތައް މި އައީ މިއީ އަލަށް ދިމާވެގެން އުޅޭ މައްސަލައެއް ހެއްޔެވެ؟ ވ. ރަކީދޫގައި ކުޑަކުޑަ އިބްތިހާލް މުހައްމަދު މަރާލުމާއި އެފަދަ އެހެން ހާދިސާތަކުގެ ހަނދާން ނެތީ ހެއްޔެވެ؟ މިފަދަ ކިހާ މައްސަލައެއް ހިނގައިފި ހެއްޔެވެ؟ މި ހުރިހާ ފިޔަވަޅުތައް ނޭޅި އޮތީ ކީއްވެ ހެއްޔެވެ؟\nނޫނީ މިއީ "ޖިންސީ ގޯނާގެ މޫސުމެއްގައި" ފެންނަ އަސަރުތަކެއް ހެއްޔެވެ؟ ނުވަތަ ދައުލަތް ފެއިލްވެފައި އޮތް މިންވަރުގެ ބޮޑުކަމުން ފޫބައްދަން އަޅާ ފިޔަވަޅުތަކެއް ހެއްޔެވެ؟\nފުލުހުން ދޫކޮށްލީ މުސްކުޅިއަކަށް ވުމުން\nކުޑަކުއްޖާއަށް ޖިންސީ ގޯނާ ކުރި މައްސަލައާއި ގުޅިގެން ހައްޔަރުކުރި މީހުންގެ ތެރެއިން އެ ކުއްޖާގެ މުނިކާފަ ހައްޔަރުކުރީ އެއީ ކުރިން ވެސް އެފަދަ މައްސަލައެއްގެ ރެކޯޑް އޮތް މީހަކަށްވާތީ އެވެ. އުމުރުން 82 އަހަރުގެ އެ މީހާގެ މައްޗަށް ޖިންސީ ގޯނާގެ މައްސަލައެއް ހުށައެޅިފައި ވަނީ 2018 ވަނަ އަހަރުއެވެ. ހަމަ އެ އަހަރު މައްސަލަ ތަހުގީގުކޮށް މައްސަލަ ޕީޖީއަށް ފޮނުވި އެވެ. ނަމަވެސް އެ މައްސަލައާއި ގުޅިގެން މިހާތަނަށް ބާއްވާފައި ވަނީ އެންމެ އަޑު އެހުމެކެވެ.\nއޭގެ ފަހުން މައްސަލަ ހިނގާގޮތެއް ނުވެއެވެ. ބޭއްވުނު ހަމައެކަނި އަޑުއެހުން އޮތީ މިދިޔަ އަހަރުގެ ޖޫން މަހުގެ ތެރޭގައެވެ. އަޑު އެހުމެއް ބޭއްވޭވަރުވީ ވެސް އަހަރު ދުވަސް ފަހުންނެވެ. އޭގެ ފަހަށް އިތުރު އަޑުއެހުމެއް ނުބާއްވަ އެވެ.\nކުޑަކުއްޖާއަށް ޖިންސީ ގޯނާކުރި ކަމުގެ ތުހުމަތަށް ހައްޔަރުކުރެވުނު ކާފަ އަދި އެ ކުއްޖާގެ މުނިކާފަ\nމިފަހަރު ސީރިއަސް ތުހުމަތު ކުރެވުނު އިރު ހަސަން މޫސާ ދީދީ ހުރީ މިނިވަންކަމާއެކު ރަށުތެރެއަށް ދޫކޮށްލާފަ އެވެ. އޭނާ ހައްޔަރުކުރި އިތުރު ކުއްޖަކަށް ޖިންސީ ފުރައްސާރަ ކޮށްފައި ވެއެވެ. އެ އަޑުތައް އިވޭ ވީޑިއޯވެސް މިހާރު ވަނީ އާންމުވެފަ އެވެ.\nފުލުހުން ބުނާ ގޮތުގައި ހަސަން މޫސާ ދޫކޮށްލާފައި ވަނީ އޭނާގެ ހާލަތާއި އުމަރަށް ބަލައިގެނެވެ. ނަމަވެސް ކުޑަކުދިންނަށް ޖިންސީ ގޯނާ ކުރާ މީހުންގެ ލިސްޓުގެ ދެބައިކޮޅު އެއްބައި މީހުންނަކީ އުމުރުން ދުވަސްވީ މީހުންނެވެ. އުމުރަށް ބަލާފައި އެ އެންމެން މުޖުތަމައަށް ދޫކޮށްލާނަމަ ދެން ވާނީ ކިހިނެއް ހެއްޔެވެ؟\nޖެންޑާ ހިމޭނުން އޮތީ މުއައްޒަފަކު ނެތިގެން\nކަނޑުހުޅުދޫ ކުއްޖާއަށް ޖިންސީ ގޯނާކުރި މައްސަލައިގެ ފުނަށް ދިއުމަށް ކުރާ ކޮންމެ މަސައްކަތުން ފެންނަނީ އިހުމާލެވެ. ކަންކަމާމެދު ފަރުވާ ކުޑަކޮށްލާފައިވާ މިންވަރެވެ. މައުލޫމާތުތަކުން އެނގުނު ގޮތުގައި ގއ. އަތޮޅުގައި ހުންނަ ޖެންޑާ މިނިސްޓްރީގެ ސެންޓަރުގައި މުވައްޒަފަކު ނެތްތާ އަަހަރެއް ވަނީ ވެފައެވެ. އެ ވާހަކަ ވިދާޅުވަނީ ވެސް ޖެންޑާ މިނިސްޓަރު ޝިދާތާ ޝަރީފެވެ.\nޝިދާތާ ވިދާޅުވާ ގޮތުގައި ޖެންޑާ މިނިސްޓްރީގައި ބަޖެޓާއި ވަސީލަތާއި މުވައްޒަފުންނެއް ނެތެވެ. އަތޮޅުތަކުގައި ހުރި އެ މިނިސްޓްރީގެ ސެންޓަރުތައް ހުރީ އެކަށީގެންވާ ހާލަތަކު ނޫނެވެ. އަދި ކޮންމެ އަތޮޅެއްގައި އެ މިނިސްޓްރީގެ ސެންޓަރެއް ހުންނަނީ އެންމެ ރަށެއްގަ އެވެ. އެއީ އެކަށީގެންވާ އަދަދަކަށް ނުވާއިރު ސެންޓަރު ހުންނަ ރަށްރަށުގައި އެކަށީގެންވާ ވަރަށް މުވައްޒަފުން ވެސް ނުތިބެ އެވެ.\nޖެންޑާ މިނިސްޓަރު ޝިދާތާ ޝަރީފު\nސުވާލަކީ މިއީ ކޮންބައެއްގެ ޒިންމާއެއް ހެއްޔެވެ؟ ޖެންޑާއަށް ބަޖެޓް ހަމަޖައްސައި ދޭންވީ ކޮން ބައެއް ހެއްޔެވެ؟ ފައިސާއާއި ވަސީލަތްތައް ހޯދުން އެއީ ކޮން ބަޔަކު ކޮންދޭންޖެހޭ ކަމެއް ހެއްޔެވެ؟ ގއ. އަތޮޅު ސެންޓަރުގައި މީހަކު ނެތި އަހަރު ދުވަސްވީއިރު، މުވައްޒަފަކު ހޯދިފައި ނުވަނީ ކޮން ބައެއްގެ އިހުމާލުން ހެއްޔެވެ؟ އަހަރު ދުވަސް އެއީ މުވައްޒިފަކު ހޯދަން ކުރު މުއްދެއް ހެއްޔެވެ؟\nހުރިހާ ވާހަކައެއް ވެސް އަންނަނީ ވަޒީރުގެ ފަރާތްޕުޅުންނެވެ. ކަންކަން ހައްލުކޮށް، މައްސަލަތައް ދެނެގަންނަން ތިއްބެވި ވެރިންނެވެ. ފައިސާއާއި ވަސީލަތްތައް ހޯދާ ކަންކަން ކޮށްދެއްވަން ޖެހިވަޑައިގަންނަވާ ބޭފުޅުންނެވެ.\nޖުޑިޝަރީ އިސްލާހުކޮށް ނިމުނު އިރު މެޖިސްޓްރޭޓު މައްސަލަ ނުބެލި\nކަނޑުހުޅުދޫ ބައެއް މީހުންގެ ނަޒަރުގައި އެއީ މުޅި ނިޒާމް ފުށުން ޖެހިފައިވާ ރަށެކެވެ. ކަންކަން އިސްލާހު ނުވެ، ނުބަޔަށް ދޮރު ހުޅުވިގެން ދިޔައީ މުއައްސަސާތަކުގައި އިސްކޮށް ތިއްބެވި ވެރިންގެ ސަބަބުންނެވެ. ވިޔާނުދާ ގިނަ އެކަންކަން ކުރުމުގެ އަޑީގައި ތިބީ ވެސް ބައެއް ވެރިންނެވެ.\nކަނޑުހުޅުދޫ އިސް މެޖިސްޓްރޭޓު ހަސަން ދީދީގެ މައްޗަށް ތުހުމަތު ކުރެވޭ ޖިންސީ ފުރައްސާރަގެ މައްސަލައަކާއި ގުޅިގެން އޭނާ ސަސްޕެންޑް ކޮށްފައިވާތާ ފަސް މަސް ދުވަސްވެއްޖެ އެވެ. ހަސަން ދީދީއަކީ، ކުޑަކުއްޖާގެ މައްސަލައާއި ގުޅިގެން ހައްޔަރު ކޮށްފައިވާ ކުއްޖާގެ ކާފައާއި މުނިކާގެ އާއިލީ ބޭފުޅެކެވެ. ރަށު ކޯޓުން އެމީހުންގެ މައްޗަށް ކުރެވޭ ޖިންސީ ގޯނާގެ ތުހުމަތަކުން އިންސާފު ލިބޭނެ ގޮތެއް ރަށުގެ ރައްޔިތުންނަކަށް ނުވިސްނެ އެވެ.\nކަނޑުހުޅުދޫ އިސް މެޖިސްޓްރޭޓު ހަސަން ދީދީ\nމެޖިސްޓްރޭޓްގެ ހަތް މައްސަލައެއް ޖޭއެސްސީން ބަލަ އެވެ. އެއީ މުވައްޒަފުންނަށް ޖިންސީ ގޯނާކޮށް މާލިޔަތު ގާނޫނާ ހިލާފުވުމަށް އެންގުމާއި އޮރިޔާން ވީޑިއޯ މުވައްޒަފުންނަށް ދައްކާ މައްސަލަ އާއި ކޯޓުގެ މުދާ އަމިއްލަ ބޭނުމަށް ބޭނުންކުރާ މައްސަލަ އާއި ހެކިންގެ ބަޔާން ނެގުމަށް ހުރަސް އަޅާ މައްސަލަ އާއި މާރާމާރީ ހިންގަން ހިތްވަރު ދިން ކަމުގެ މައްސަލަ އާއި ހުތުރު އެއްޗެހި ގޮވި ކަމަށް ބުނާ މައްސަލައެކެވެ.\nނަމަވެސް ޖުޑިޝަރީ އިސްލާހު ކުރުމުގެ ވަރުގަދަ ކަމަރު ބަދެގެން ވަޑައިގެންނެނެވި ބޭފުޅުންނަށް ފަސް މަސްތެރޭ އޭނާގެ މައްސަލައެއް ނުނިންމުނެވެ. އެކަމަކު އެންމެ މަތީ ކޯޓްގައި ތިއްބެވި ހުރިހާ ފަނޑިޔާރުން މަގާމުތަކުން ދުރުކޮށް، އާ ފަނޑިޔާރުން ހޯދަން ވެސް ފަސް މަސް ހޭދައެއް ނުވެ އެވެ.\nރިޕޯޓު ނުކުރާތީ ކައުންސިލް ކަނުބަނދެގެން\nކަނޑުހުޅުދޫގެ ކުޑަކުއްޖާއާއި ގުޅޭ ތަފާތު ވާހަކަތަކާއި، ކުއްޖާގެ މަންމައާއި ބައްޕަ އަދި ކާފައާއި މުނިކާފައާއި ގުޅޭ ތަފާތު ވާހަކަތައް ދެކެވެއެވެ. ކުއްޖާގެ މަންމައާއި ބައްޕަ މަސްތުވާތަކެތި ބޭނުން ކުރާ ވާހަކައެވެ. ކާފަގެ ފަރާތުން ކުޑަ އަންހެން ކުއްޖާއަށް ޖިންސީ ގޯނާ ކުރާ ވާހަކައެވެ. ރަށުގެ އެހެން ކުދިންނަށް މުނިކާފަގެ ޖިންސީ ފުރައްސާރަ ކުރިމަތިވާ ކަމުގެ ވާހަކައެވެ.\nއަދި ކުއްޖާގެ މަންމައާއި ނުރަނގަޅު ގުޅުން ހިންގަން ކުއްޖާގެ ކާފައާއި މުނިކާފަ މަސައްކަތް ކުރާ ވާހަކައެވެ. މިއީ ހައްތާވެސް އޮތް އަޑުތަކެވެ. މި ވާހަކަތައް ދެކެވޭތާ ވެސް ލައްކަ ދުވަސްވެއްޖެ އެވެ.\nމިފަަހަރު މައްސަލަ މިހާ ހިސާބަށް ދިޔައީ ބޮޑުދައިތައަކު ތެދުވެގެނެވެ. އޭގެ ކުރިން ކުއްޖާގެ މަންމަގެ ހާލަތު ގޯސްވެގެން ކުއްލިއަކަށް މާލެ ފޮނުވާލަން ޖެހުމުން ކުއްޖާގެ މަންމަ އެދުނީ އެ ތިން ބަފައިން ކައިރީގައި ކުއްޖާ ނުބެހެއްޓުމަށެވެ. ނަމަވެސް ޖެންޑާއިން އެކަމަށް އަޅައެއް ނުލިއެވެ.\nކަނޑުހުޅުދޫ ކައުންސިލްގެ މެންބަރުން ރައީސްއާ ބައްދަލު ކުރުން\nކަނޑުހުޅުދޫ ކައުންސިލުން ބުނާ ގޮތުގައި ރަށުތެރޭގައި ދެކެވޭ ކޮންމެ ވާހަކައެއް ރަސްމީ ހައިސިއްޔަތުން ކަމާބެހޭ އިދާރާތަކަށް ހުށައެޅޭނެ ކަމަކަށް ގަބޫލެއް ނުކުރެވެ އެވެ. އެކަމަކު ދެ އަހަރު ނުފުރޭ ކުއްޖާއަށް ޖިންސީ ގޯނާކުރި މައްސަލަ ހުށައެޅުމާއެކު ސަމާލުކަމަށް އެކަން ގެނެސްފައިވާނެ އެވެ. ކައުންސިލުން ވެސ މައްސަލައާއި ގުޅިގެން އާއިލާއާއި ވާހަކަ ދައްކާފައިވާނެ އެވެ.\nމުޅިން ވެސް ފެނުނީ އިހްމާލް\nޖިންސީގޯނާއާއި ދެކޮޅަށް ކުރިއަށް ގެންދިޔަ ހަމަހިމޭން އިހުތިޖާޖުގެ ތެރެއިން\nދެ އަހަރުގެ ކުއްޖާއަށް ޖިންސީ ގޯނާކުރި މައްސަލާގައި އިންސާފަށް ވާސިލްވުމަށް ކުރަމުންދާ ކޮންމެ މަސައްކަތުން ފެންނަނީ މުޅީން އިހުމާލެވެ. ކަންކަން ކުރެވޭނެ މީހާއަކީ ތިމާ މީހާ ކަމަށް ބުނެ، ކުއްޖާގެ މައްސަލަ ސީރިއަސްކޮށް ބަލަމުންދާ ކަމަށް ދައްކަން ކޮމެޓީތަކާއި، ބައްދަލުވުންތަކަށް ގޮސް ތިޔަ ދެއްކެވީ މުޅިން ވެސް އިހުމާލުގެ ވާހަކަތަކެވެ. ކުރަންޖެހޭ އެހެން ނަމަވެސް ނުކޮށް ހުރި ކަންކަމުގެ ވާހަކައެވެ. ކުށަކީ ހަމައެކަނި ޖިންސީ ގޯނާ ކުރުމެއް ނޫނެވެ. ނުވަތަ މަސްތުވާތަކެތީގެ ޝިކާރައަކަށްވެ، ޅަ ދަރިންގެ މުސްތަގްބަލް ހަލާކު ކޮށްލުމެއް ވެސް ނޫނެވެ. ޒިންމާދާރު މަގާމުތަކުގައި ތިބެ އަދާކުރަންޖެހޭ މަސްއޫލިއްޔަތު އަދާ ނުކުރުމަކީ ވެސް ބޮޑު ކުށެއް އަދި ބޮޑު އިހުމާލެކެވެ.\nމޯލްޑިވްސް ޕޮލިސް ސާވިސް ރައީސް އިބްރާހިމް މުހައްމަދު ސޯލިހު ޖިންސީ ގޯނާ + މިނިސްޓްރީ އޮފް ޖެންޑާ އެންޑް ފެމިލީ ޝިދާތާ ޝަރީފު ކަނޑުހުޅުދޫ ހަތެއް ރޭޕް


Ooredoo Color Run kulagadhakoh baavvaifi - vNews.mv\nއުރީދޫ ކަލަރ ރަންގެ ތެރެއިން -- ވީފޮޓޯ: އަހުމަދު ޝުރާއު\nއުރީދޫ ކަލަރ ރަން ކުލަގަދަކޮށް ބާއްވައިފި\nއިސްމާޢީލް ޝާހު (ކުޑަ ޝާހު) Hulhumale | 01 December 2019, 07:34\nއުރީދޫ މޯލްޑިވްސްއިން އިންތިޒާމުކޮށްގެން ހުޅުމާލޭގައި "އުރީދޫ ކަލަރ ރަން" ކުލަގަދަ ގޮތެއްގައި ކުރިޔަށް ގެންގޮސްފި އެވެ.\nއިއްޔެ ހަވީރު 4:00 ގައި ހުޅުމާލެ ސެންޓްރަލް ޕާކުން ފެށި މިދުވުން ނިންމާލީ އިރުއޮއްސި 6:00 އެހާއިރު އެވެ. އުރީދޫއިން ބުނީ މިއަހަރުގެ ދުވުމުގައި ގާތް ގަނޑަކަށް 5،000 ދުވުންތެރިން ބައިވެރިވި ކަމަށާއި އެގޮތުން ދުވުމުގައި ގިނަ އަދަދެއްގެ ޒުވާނުންގެ އިތުރުން ކުދި ބޮޑު މީހުން ދުވެފައިވާ ކަމަށެވެ.\nމި ދުވުމުގައި ކޮމިޔުނިކޭޝަން މިނިސްޓަރު މުހައްމަދު މަލީހު ޖަމާލް އާއި ރައީސް އޮފީސް މިނިސްޓަރު އަހުމަދު ސަމީރުގެ އިތުރުން ރައްޔިތުންގެ މަޖިލީހުގެ ހުޅުމާލޭ ދާއިރާގެ މެމްބަރު އަލީ ނިޔާޒް ވަނީ ވަނީ ބައިވެރިވެވަޑައިގެންފައެވެ.\nއުރީދޫއިން ބުނީ އުރީދޫ ކަލަރ ރަންގެ އަމާޒަކީ ދުޅަހެޔޮ ދިރިއުޅުމަކަށް ދުވުމަކީ މަޖާ އަދި އުފާވެރިކަން ގެނުވައިދޭނެ ހަރަކާތެއްކަން އަންގައިދިނުން ކަމަށެވެ. ތަފާތު ހަރަކާތްތަކެއް ހިމެނުނު ފަސް ކިލޯމީޓަރުގެ ކުރު މިދުވުމަކީ އަލަށް ދުވާ މީހުންނާއި އާއްމުކޮށް ދުވާ މީހުންވެސް ބައިވެރިވި މަޖާ އިވެންޓެއް ކަަމަށްވެސް އުރީދޫއިން ބުނެއެވެ.\nއުރީދޫ ކަލަރ ރަންގައި ކޮންމެ ކިލޯމީޓަރެއް ދުވެ ނިމުމުން ދުވާ ސަރަަހައްދުގައި ބަހައްޓާފައި ހުންނަ ކުލަ ސްޓޭޝަންތަކުން، ކުލަގަދަ ގޮތެއްގައި އެކަން ވަނީ ފާހަގަކޮށްފައެވެ. އަދި މިއީ ވަކި ވަގުތެއްގެ ތެރޭގައި ނިންމަންޖެހޭ ރޭހަކަށް ނުވާތީ ހިނގާފައި، ޖޮގްކޮށްފައި، ދުވެފައި ނުވެތަ ނަށަމުންވެސް މި ދުވުމުގެ ބައިވެރިން ވަނީ، އެކަން ކޮށްފައެވެ. މި އިވެންޓުގައި މިއުޒިކްގެ ހަރަކާތްތައް ވެސް ކުރިއަށް ގެންގޮސްފައިވެއެވެ.\nއަދި ކަލަރ ރަންގެ ކުރިން މިފަހަރުވެސް އުރީދޫގެ ގުޑި މަހާސަމާ އާއި މުޅިން އަލަށް ބޭއްވި މޫދު އުފާގެ އިތުރުން، ރޭ ވަނީ ކަލަރ ރަންގެ މިޔުޒިކް ފެސްޓިވަލެެއްވެސް ބާއްވާފައެވެ.


keevve aharen ކީއްވެ އަހަރެން…؟ – Ilm keevve aharen\nދުނިޔޭގެ ދިރިއުޅުމަކީ ޙަޤީޤަތުގައިވެސް އިމްތިޙާނެކެވެ. މިއީ އެންމެންވެސް ޤަބޫލުކުރާ ޙަޤީޤަތެކެވެ. މީހަކަށް ހިތާމައެއް ނުވަތަ ދެރަކަމެއް މެދުވެރިވުމުން އެންމެންވެސް ބުނެއެވެ. ތިއީ ތިބާގެ އިމްތިޙާނެވެ. ކެތްތެރިވާށެވެ. ސުވާލަކީ ތިބާ، ތިބާގެ އިމްތިޙާނާ ކުރިމަތިލާން ތައްޔާރުތޯއެވެ؟ ތިބާގެ އެ ކެތްތެރިކަމާއި އެ ހިތްވަރު އެބަހުރި ހެއްޔެވެ؟ ޙަޤީޤަތުގައި މިސުވާލުގެ ޖަވާބަކީ އާނއެކެވެ. އެހެނީ ތިބާ އެ އިމްތިހާނަކާއި ކުރިމަތިލާނެ ކެތްތެރިކަމާއި ހިތްވަރުނެތް، އެއްވެސް އިމްތިޙާނެއް ތިބާއަށް މާތްﷲ ސުބުޙާނަހޫ ވަތަޢާލާ ނުޖައްސަވާނެއެވެ.\nމާތް ﷲ ކީރިތި ޤުރުއާނުގައި ވަޙީ ކުރައްވާފައިވެއެވެ. ﴿لَا يُكَلِّفُ اللَّهُ نَفْسًا إِلَّا وُسْعَهَا ۚ ﴾ (سورة البقرة:286) މާނައީ: “اللَّه، އެއްވެސް نفس އަކަށް، އެ نفس އަކަށް ކުޅަދާނަވެގެންވާ ކަމަކަށް މެނުވީ تكليف އެއް ނުޖައްސަވައެވެ. އަދިވެސް އެކަލާނގެ ވަޙީ ކުރައްވާފައިވެއެވެ.” ﴿لَا يُكَلِّفُ اللَّهُ نَفْسًا إِلَّا مَا آتَاهَا ۚ سَيَجْعَلُ اللَّهُ بَعْدَ عُسْرٍ يُسْرًا﴾ (سورة الطلاق:7) މާނައީ: “އެއްވެސް نفس އަކަށް، އެ نفس އަކަށް ދެއްވާފައިވާ އެއްޗެއްގެ މިންވަރުން މެނުވީ، اللَّه تكليف އެއް ނުޖައްސަވަތެވެ. ދަތިކަމަކަށްފަހު، ފަސޭހަކަމެއް، اللَّه ލައްވާހުށްޓެވެ.”\nއެހެންކަމުން ދުނިޔޭގެ ދިރިއުޅުމުގައި ކިތަންމެ ބޮޑު ހިތްދަތިކަމެއް، ދަތިކަމެއް އަދި ވޭނެއް ކުރިމަތިވީ ކަމުގައިވިއަސް ތިބާ މާޔޫސް ނުވާށެވެ. “ކީއްވެ އަހަރެން؟” ބުނެ ޝަކުވާ ނުކުރާށެވެ. ތިބާ ޚަލްޤުކުރެއްވެވި އޯގާވަންތަ އިލާޙުގެ ރަޙުމަތުން އުންމީދު ކަނޑައިނުލާށެވެ. އެކަލާނގެ ތަނަވަސް ރަޙުމަތަށް އުންމީދުކޮށް އެކަލާނގެއަށް ވަކީލު ކުރާށެވެ. އަދި އެކަމަކުން އަރައިގަތުމުގެ ކެތްތެރިކަމާއި ހިތަވަރު، ތިބާގެ ކިބައިގައި މާތްﷲ ލައްވަވާފައިވާކަން ޤަބޫލުކުރާށެވެ. ކެތްތެރިކަމާއި ނަމާދުން ވާގިއެދޭށެވެ. ތިބާގެ ނަފްސުގެ މައްޗަށް ގަދަވެ ގަންނާށެވެ. ޝައިޠާނީ ވަސްވާސްތަކަށް ހެއްލި، މަގުގެއްލި ނުދާށެވެ. ފާފަތަކާއި ﷲ ނުރުއްސަވާ އެންމެހައި ކަންކަމަކުން ދުރުހެލިވާށެވެ. ތިބާއަށް ކުރިމަތިވެފައިވާ ދަތިކަމާއި ހިތްދަތިކަމަކީ ހިނދުކޮޅެއްކަން ދަންނާށެވެ. އަދި ކީރިތި ޤުރުއާނުގައި އެކަލާނގެ ވަޙީ ކުރައްވާފައިވާ ފަދައިން، ހަމަޔަޤީނުންވެސް ދަތިކަމަކަށްފަހު ފަސޭހަކަމެއް ﷲ ލައްވަވާނެކަން ޤަބޫލު ކުރާށެވެ.\nމިދުނިޔެއަކީ އިމްތިޙާނުގެ ގޮވައްޗަކަށް ވީހިނދު، މުއުމިނުތަކުން އިމްތިޙާނު ނުކުރައްވާ ﷲ ދޫނުކުރައްވާނެކަން ދަންނާށެވެ. މާތް ﷲ ވަޙީ ކުރައްވާފައިވެއެވެ. ﴿أَحَسِبَ النَّاسُ أَن يُتْرَكُوا أَن يَقُولُوا آمَنَّا وَهُمْ لَا يُفْتَنُونَ﴾ (سورة العنكبوت:2) މާނައީ: މީސްތަކުން ތިމަންމެން إيمان ވެއްޖައީމުއޭ ބުނުމުން، އެއުރެން امتحان ނުކުރައްވައި ދޫކޮށްލައްވާނޭކަމަށް ހީކުރީ ހެއްޔެވެ؟” ރަސޫލާ ﷺ ގެ ޙަދީޘް ބަސްފުޅުގައި ވާފަދައިން، މާތް ﷲ އެމީހަކަށް ހެޔޮގޮތް މެދުވެރިކުރައްވަން އިރާދަ ކުރައްވައިފި އަޅަކަށް ބޮޑެތި އިމްތިޙާންތައް ކުރިމަތި ކުރައްވާކަން ދަންނާށެވެ. ނަބީބޭކަލުންނާއި ރަސޫލުބޭކަލުންގެ ޙަޔާތްޕުޅުވެސް ވީ ހަމަ އެފަދައިންނެވެ.\nއެހެންކަމުން ތިބާގެ އިމްތިޙާނަކީ ތިބާއަށްވާ ރަޙުމަތެއް ގޮތުގައިދެކި އުފާކުރާށެވެ. ތިބާގެ އިމްތިޙާންގެ ސަބަބުން ތިބާ ﷲ އާ ބޮޑަށް ކުށްތަންވެ ގާތްވާނަމަ، އެއީ ﷲ ތިބާގެދެކެ ލޯބިވެވޮޑިގެންވާ ކަމުގެ ޢަލާމާތެއް ގޮތުގައިދެކި، އިތުރަށް ކެތްތެރިވެ ހިތްވަރު ކުރާށެވެ. ގިނަގިނައިން ﷲ ތަޢާލާ ހަނދުމަކޮށް ދުޢާކޮށް ހަދާށެވެ. ކީރިތި ޤުރުއާނަކީ ތިބާގެ ހިތުގެ ރަބީޢު ކަމުގައި ހަދާށެވެ. އެހެނީ ކީރިތި ޤުރުއާނުގައި މާތްﷲ ވަޙީ ކުރައްވާފައިވާ ފަދައިން، މުއުމިނުތަކުންގެ ހިތްތަކަށް ޙަޤީޤީ ހިތްހަމަޖެހުން ލިބުންވަނީ ﷲ ހަނދުމަކުރުމުންނެވެ. އަދި އެކަލާނގެ ވަޙީ ބަސްފުޅު ހަނދާންކުރާށެވެ. ﴿وَمَن يَتَّقِ اللَّهَ يَجْعَل لَّهُ مَخْرَجًا﴾ (سورة الطلاق:2) މާނައީ: “އަދި اللَّه އަށް تقوى ވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ.”\nއެހެންކަމުން، ތިބާ އިމްތިޙާނުކުރެވޭ ވަގުތުތަކުގައި، ހަޔާތުގެ އަޑިގުޑަންތަކާއި ނާކާމިޔާބީތަކާއި، ތަދުތަކަށް ފޯކަސް ކުރުމުގެ ބަދަލުގައި، މާތްﷲ ތިބާގެ ޙަޔާތުގައި ލައްވާފައިވާ ގިނަގުނަ ނިޢުމަތްތަކާއި އުފާވެރިކަންކަން ގިނަގިނައިން ހަނދާންކޮށް އެކަލާނގެއަށް ޝުކުރުވެރިވާށެވެ. ތިބާގެ ދިރިއުޅުމުގައިވަނީ ހަމައެކަނި އުނދަގޫކަމާއި ހިތްދަތިކަން ނޫންކަން ނަފްސަށް ވިސްނައިދޭށެވެ. ދާއިމީ އުފާވެރިކަން ލިބުންވަނީ އެގޮތުގެ މަތީ ސާބިތުވާ އަޅުތަކުންނަށެވެ. ދުނިޔޭގެ މި ޙަޔާތަކީ ދާދި ކުޑަ ހިނދުކޮޅެކެވެ. ކެތްތެރިވާށެވެ. އެހެނީ ކީރިތި ޤުރުއާނުގައި މާތްﷲ ވަޙީ ކުރައްވަވާފައިވާ ފަދައިން ކެތްތެރީންނަށް އަޖުރު ދެއްވާނެކަން ކަށަވަރީ ހިސާބެއްނެތިއެވެ.\nMaasha Allah vara furihama\nماشاءالله، ވަރަށް ފުރިހަމަ، ވަރަށް އަގުހުރި ނަސޭޙަތް ކޮޅެއް


Champions League In Ran Medal Libunu Namaves, Sadio Mane Beynun Vanee Ehen Kameh! - Vaguthu\n7 މަސް ކުރިން ( ޖޫން 25, 2019 )\nނިމިދިޔަ ޗެމްޕިއަންސް ލީގުގައި ޓޮޓެންހަމް ބަލިކޮށް، މުބާރާތުގެ ރަން މެޑަލާއި ތަށި ލިވަޕޫލް އަށް ލިބުނު ނަމަވެސް، އެ ކްލަބަށް ކުޅެމުން އަންނަ ސަދިއޯ މާނޭ ބޭނުންވަނީ އެހެން ކަމެއް ކަމަށް އޭނާ ބުނެފިއެވެ.\nސެނެގަލް އަށް ނިސްބަތްވާ މާނޭ ބުނެފައި ވާގޮތުގައި އޭނާ އެންމެ ބޭނުންވަނީ ޤައުމީ ޓީމާއި އެކު އެފްރިކަން ކަޕް އޮފް ނޭޝަންސް ހިއްލާލަން ކަމަށާއި، އެ މުބާރާތުގެ ރަން މެޑަލަށް ޗެމްޕިއަންސް ލީގުގެ މެޑަލް ބަދަލު ކުރެވެން އޮތްނަމަ އެކަންވެސް ކުރާނޭ ކަމަށެވެ.\nއެފްރިކަން ކަޕް އޮފް ނޭޝަންސް މިސްރުގައި ފެށިގެން ކުރިއަށް ދާއިރު، އެ މުބާރާތުގައި ސެނެގަލް އިން ކުޅުނު ފުރަތަމަ މެޗު ޓެންޒޭނިއާ އާއި ވާދަކޮށް 2-0ން މޮޅުވެފައި ވާއިރު، މާނޭ ވަނީ އެ މެޗުގައި މޮޅު ކުޅުމެއް ދައްކުވާފައިކަން ފާހަގަ ކޮށްލެވެއެވެ.\nއުމުރުން 27 އަހަރުގެ މާނޭ އިތުރަށް ބުނެފައި ވަނީ އެ މުބާރާތުގެ ތަށި ސެނެގަލް އަށް ލިބިއްޖެނަމަ، އެއީ ޗެމްޕިއަންސް ލީގު ހިއްލާލުމަށް ވުރެންވެސް ބޮޑު ކާމިޔާބީއެއް ލިބުނީ ކަމަށެވެ.\nސެނެގަލް އަށް މީގެ ކުރިން އެފްރިކަން ކަޕް އޮފް ނޭޝަންސް ކާމިޔާބު ކުރެވިފައި ނުވާއިރު، އެ ޓީމުގެ ކެޕްޓަން މާނޭ ހުރީ އެ ހުވަފެނުގައި ކުލަ ޖެއްސުވުމުގެ އިންތިޒާރުގައި ކެތް މަދުވެފައެވެ.\nޖޫން 25, 2019 11:03\nތިބުނާ މެޗްގައި މާނޭ އިނީ ސަސްޕެންޑްކޮށްފަ. ދެންކިހިނެއް މޮޅަށް ކުޅޭނީ.


އެސިސްޓެންޓް ކޮމްޕިއުޓަރ ޓެކްނީޝަން ގްރޭޑް 3\nމަޤާމް :އެސިސްޓެންޓް ކޮމްޕިއުޓަރ ޓެކްނީޝަން ގްރޭޑް 3\nމަޤާމު: އެސިސްޓެންޓް ކޮމްޕިއުޓަރ ޓެކްނީޝަން ގްރޭޑް 3\nމަހަކު -/8000 ރުފިޔާ\nއިންޖިނިއަރިންގ / އައިޓީ\nޖީ.ސީ.އީ އޯލެވެލް އިމްތިޙާނުން2(ދޭއް) މާއްދާއިން ފާސްވެފައިވުމާއެކު މަޤާމާ ގުޅޭ ދާއިރާއިން3(ތިނެއް) އަހަރު ދުވަހުގެ ތަޖުރިބާ ލިބިފައިވުން.\nނެޓްވާރކް އެޅުމާއި، ނެޓްވާރކް ސެކިއުރިޓީ ބެލެހެއްޓުމާއި، ނެޓްވާރކަށް ދިމާވާ މައްސަލަތައް ހައްލުކުރުން.\nއައި.ސީ.ޓީ ސިސްޓަމްސްއާއި ޕެރިފެރަލްސް އިންސްޓޯލްކޮށް ކޮންފިގާރ ކުރުމާއި އެ ތަކެތި މެއިންޓެއިން ކުރުން.\nބިއުރޯތަކަށާއި މީޑިއާ ސެންޓަރުތަކަށް އައި.ސީ.ޓީ ސަޕޯޓް ދިނުން.\nސިސްޓަމްތަކާއި، ނެޓްވާރކްގެ ސެކިއުރިޓީ އަދި ވައިރަސް އެކްޓިވިޓީ ކޮންޓްރޯލް ކުރުން.\nއެސް.އެމް.އެސް ކީވާރޑް ހަދައިދިނުމާއި، އެ ޕޯޓަލް ބެލެހެއްޓުން.\nއެކްސެސް ކޮންޓްރޯލް ސިސްޓަމްސް، އެޓެންޑަންސް ސިސްޓަމް ބެލެހެއްޓުމާއި، ކާޑް އިޝޫކުރުން.\nޕީ.އޭ.ބީ.އެކްސް، އަދި މިނޫންވެސް ޓެލެކޮމިއުނިކޭޝަން އިކުއިޕްމަންޓްސް ބެލެހެއްޓުމާއި، މުވާސަލާތީ ޚިދުމަތް ދިނުން.\nއައި.ސީ.ޓީ ނެޓްވާރކް ޑައިގްރާމް، އިންވެންޓްރީ ފަދަ ތަކެތި ބެލެހެއްޓުން.\nއައި.ސީ.ޓީ ވަސީލަތް ބޭނުންކުރެވޭ މިންވަރު ބަލައި، ސްޓެޓިސްޓިކްސް ނެގުން.\nއައި.ސީ.ޓީ އިންފްރާސްޓްރިކްޗަރަށް ޑައުންޓައިމެއް އަޔަނުދީ، ކުރެވެންހުރި ހުރިހާ މަސައްކަތެއް ކުރުން.\nއައި.ސީ.ޓީ ޕޮލޮސީ އެންޑް ޕްރޮސީޖަރާ އެއްގޮތަށް މަސައްކަތް ކުރުން.\nއައި.ސީ.ޓީ ސާވާރ ރޫމުގެ ސެކިއުރިޓީއާއި، ސާވާރ އެންވައިރޯންމެންޓް ރަނގަޅަށް ބެލެހެއްޓުން.\nސާވާރ އަދި ސްޓޯރޭޖް އިންސްޓޯލްކުރުމާއި މެއިންޓެއިން ކުރުން، އަދި މިފަދަ ތަކެތީގެ ބެކަޕް ނެގުން.\n14. ޔޫސާރ އެކައުންޓްސް، ޔޫސާރ ރައިޓްސް އަދި މެއިލް އެކައުންޓަސް ހަދައިދީ، އެ ތަކެތި ބެލެހެއްޓުން.\nވަޒީފާއަށް އެންމެ ޤާބިލު ފާރާތެއް ހޮވުމަށް ބެލޭނެ ކަންތައްތައް\nމީގެ އިތުރުން، މަސައްކަތާގުޅޭ ގޮތުން އުފެއްދުންތެރި ޚިޔާލުތަކާއި އާ ވިސްނުންތައް ހުރި މިންވަރު ބެލެވޭނެއެވެ.\nމޯލްޑިވްސް ކޮލިފިކޭޝަން އޮތޯރިޓީން އެކްރެޑިޓް ކޮށްފައިވާ އަދި އަސްލާ އެއްގޮތްކަމަށް ރަސްމީ ފަރާތަކުން ތައްގަނޑު ޖަހައި ސޮއިކޮށްފައިވާ، މަޤާމުގެ ޝަރުޠުތަކުގެ ތެރޭގައި ބަޔާންކުރެވިފައިވާ ފަދަ ދާއިރާއެއްގެ ސެޓުފިކެޓު އަދި ޓްރާންސްކްރިޕްޓްގެ އެޓެސްޓް ކޮށްފައިވާ ކޮޕީ.\nސެޓުފިކެޓު އެކްރެޑިޓް ނުކުރެވިވާނަމަ، ކޮލެޖް ނުވަތަ ޔުނިވަރސިޓީން ދޫކޮށްފައިވާ ކޯސް ފުރިހަމަކުރިކަމުގެ ލިޔުމުގެ އެޓެސްޓްކޮށްފައިވާ ކޮޕީ.\nޕާސްޕޯޓް ސައިޒު ފޮޓޯއެއް.\nއިންޓަވިއުކުރުމާއި، ޕްރެޒެންޓޭޝަން ހުށަހެޅުން:\nމި މަޤާމަށް އެދިލައްވާ ފަރާތްތަކުން 2016 ސެޕްޓެންބަރު4ވަނަ ދުވަހުގެ 15:00 ގެ ކުރިން މި ކުންފުންޏަށް (ޕަބްލިކް ސަރވިސް މީޑިއާ / ރޭޑިޔޯ ބިލްޑިންގ، މ. އަމީނީމަގު) ވަޒީފާއަށް އެދޭ ލިއުންތައް ހުށަހެޅުއްވުން އެދެމެވެ.\nމަޢުލޫމާތު ހޯއްދެވުމަށް 3000210 އާ ގުޅުއްވުން އެދެމެވެ.\n20 ޛުލްޤަޢިދާ 1437\n23 އޮގަސްޓް 2016\nސުންގަޑި: 04 ސެޕްޓެންބަރު 2016 1500


Allied ge chairman kamun Hiyalee Rasheed isthiufaa dhevvaifi - One Online\nހިޔަލީ ރަޝީދު --\nއެލައިޑުގެ ޗެއާމަން ކަމުން ހިޔަލީ ރަޝީދު އިސްތިއުފާ ދެއްވައިފި\nރާއްޖޭގެ ލީޑިން އިންސުއަރެންސް ކުންފުނި ކަމަށްވާ އެލައިޑް އިންސުއަރެންސްގެ ޗެއާމަން ކަމުން ރައްޔިތުންގެ މަޖިލީހުގެ ކުރީގެ މެންބަރު މުހައްމަދު ރަޝީދު (ހިޔަލީ) އިސްތިއުފާ ދެއްވައިފިއެވެ.\nހިޔަލީ ރަޝީދު ޗެއާމަން ކަމުން އިސްތިއުފާ ދެއްވާފައިވަނީ މިއަދުގެ ވަގުތެއްގައެވެ. އޭނާ އެ މަގާމުން އިސްތިއުފާދެއްވާފައިމިވަނީ ހަ އަހަރު ދުވަހުގެ މުއްދަތަކަށް އެލައިޑުގެ ޗެއާމަންކަމުގެ ދައުރު އަދާކުރުމަށްފަހުއެވެ.\nމިކަމާ ގުޅޭގޮތުން "ވަން" އަށް މައުލޫމާތުދެއްވަމުން އެލައިޑުގެ މާކެޓިން މެނޭޖަރު ނިއުޝާދު ޝަރީފު ވިދާޅުވީ، ޗެއާމަން ކަމުން މުހައްމަދު ރަޝީދު އިސްތިއުފާދެއްވިކަން ކުންފުނީގެ ސެކްރެޓޭރިއެޓަށް މިއަދު އަންގާފައިވާ ކަމަށެވެ. އަދި އެބޭފުޅާ އިސްތިއުފާދެއްވީ އަމިއްލަ ސަބަބުތަކަކާ ހުރެ ކަމަށް އަންގާފައިވާ ކަމަށްވެސް ނިއުޝާދު ވިދާޅުވިއެވެ.\nހިޔަލީ ރަޝީދަކީ ކުރީގެ ރައީސް އަބްދުﷲ ޔާމީންގެ ވަރަށް އަރިސް ބޭފުޅެއްގެ ގޮތުގައި ކުރިން ހުންނެވި ބޭފުޅެކެވެ. ނަމަވެސް ހިޔަލީ ރަޝީދު ވަނީ 2018 ވަނަ އަހަރުގެ ނޮވެމްބަރު މަހުގެ ތެރޭގައި އެމްޑީޕީއަށް ސޮއިކުރައްވައިފައެވެ. ހިޔަލީ ރަޝީދު އެލައިޑުގެ ޗެއާމަން ކަމަށް އައްޔަނުކޮށްފައިވަނީ މިދިޔަ ސަރުކާރުގައެވެ.


Idhikolhu coalition akee adhaavaai therin ge coalition eh, kaamiyaabeh nuvaane: Shaheem\nއިދިކޮޅު ކޯލިޝަނަކީ އަދާވާތްތެރިންގެ ކޯލިޝަނެއް، ކާމިޔާބެއް ނުވާނެ: ޝަހީމް\nދ. ބަނޑިދޫ ރައްޔިތުންނާއި ބައްދަލުކުރައްވައި ޝަހީމް ވާހަކަ ދައްކަވަނީ-- ފޮޓޯ: ޕީޕީއެމް\nއިދިކޮޅު ކޯލިޝަނަކީ އަދާވާތްތެރިން އެކުލެވޭ ކޯލިޝަނެއް ކަމަށައި އެފަދަ ކޯލިޝަނެއް ކާމިޔާބެއް ނުވާނެ ކަމަށްވެސް ރައީސް އަބްދުﷲ ޔާމީން އަބްދުލްގައްޔޫމްގެ ރަނިންމޭޓް ޑރ. މުހައްމަދު ޝަހީމް އަލީ ސައީދު ވިދާޅުއްޖެ އެވެ.\nދ. ބަނޑިދޫގެ ރައްޔިތުންނާއި ބައްދަލުކުރައްވައި ޝަހީމް ވިދާޅުވީ، ކޯލިޝަންތަކުގެ ސަރުކާރުތަކަކީ ތަބީއީ ގޮތުން ވަރަށް ގިނަ މައްސަލަތައް އުފެދޭ ސަރުކާރުތަކެއް ކަމަށާއި ހާއްސަކޮށް ތަފާތު ހިޔާލުތަކުގެ ފަރާތްތައް އެކުލެވޭ ކޯލިޝަނެއް ނުހިނގާނެ ކަމަށެވެ.\n"އިދިކޮޅުގެ ކޯލިޝަނަށް ބަލާލާއިރު ތަފާތު މިޒާޖްތަކުގެ، އަދާވާތްތެރިން އެކުލެވޭ ކޯލިޝަނެއް، ސަރުކާރު ހިންގަށް އެބޭފުޅުންނަށް ލިބުނަސް ރަނގަޅު ގޮތެއްގައި ސަރުކާރު ނުހިންގޭނެ، އެމީހުންގެ ތެރޭގައި އޮންނާނީ ބައިބައިވުން، ރައްޔިތުންނަށް ބޭނުންވާ ކަންކަން ފަހި ކުރުމަށް އެމީހުން ކުޅެދޭނެ ކަމަކަށް ގަބޫލެއް ނުކުރެވެ." ޝަހީމް ވިދާޅުވި އެވެ.\nޝަހީމް ވިދަޅުވީ، ރައީސް ޔާމީންގެ ވެރިކަން ދެމެހެއްޓުމަށްޓަކައި ރައްޔިތުން މަސައްކަތް ކޮށްދޭންޖެހޭ ކަމަށާއި ވޭތުވެދިޔަ ފަސް އަހަރު ރައީސް ޔާމީން ވެރިކަން ކުރެއްވީ ވަރަށްވެސް ގިނަ ގޮންޖެހުންތަކާއެކު ކަމަށެވެ. އެހެން ނަމަވެސް މިއަދާ ހަމައަށް ފެނިގެން މިދަނީ ވަރަށްވެސް ގިނަ ކަންކަން މިގައުމަށް ރައީސް ޔާމީން ކޮށްދެއްވާފައިވާ މަންޒަރު ކަމަށްވެސް ޝަހީމް ވިދާޅުވި އެވެ.\n"ގިނަ މަޝްރޫއުތައް، ވަރަށް ބިޔަ މަޝްރޫއުތައް، ރާއްޖޭގައި މީގެ ކުރިން ހިންގާފައިނުވާ އެތަކެއް މަޝްރޫއުތަކެއް ރައްޔިތުންނަށްޓަކައި ކުރިއަށް ގެންދަވާފައިވަނީ، ރާއްޖޭގެ ކޮންމެ ދިމާލަކަށް ބެލިނަމަވެސް ބޯހިޔާވަހިކަމުގެ މަޝްރޫއުތަކާއި އެއާޕޯޓްތަކާއި ހޮސްޕިޓާތަކާއި އުސް އިމާރާތްތައް، އެކަންކަމުގެ ސަބަބުން ރައްޔިތުންނަށް މުސްތަގުބަލުގައި އެތަކެއް ފައިދާއެއް ލިބިގެންދާ ގިނަ މަޝްރޫއުތަކެއް ދަނީ ކުރިއަށް،" ޝަހީމް ވިދާޅުވި އެވެ.\nޝަހީމް ވިދާޅުވީ، މިހާރު ކުރިއަށްދާ މަޝްރޫއުތައް ނިންމައި އޭގެ ހަގީގީ ފައިދާ ރައްޔިތުންނަށް ލިބިދިނުމަށްޓަކައި ރައީސް ޔާމީން ދެވަނަ ދައުރަކަށް ހޮވަންޖެހޭ ކަމަށެވެ. ރައީސް ޔާމީނަކީ އިލްމީ ގޮތުން ތަޖްރިބާހުރި ބޭފުޅެެއް ކަމަށާއި ވެރިކަން ހިންގުމުގެ ދާއިރާގައި އެތަކެއް ތަޖްރިބާތަކެއް ލިބިވަޑައިގެން ހުންނެވި ބޭފުޅެއް ކަމަށް ޝަހީމް ވިދާޅުވި އެވެ.\n"އެހެންވެ އެމަނިކުފާނަކީ ތައުލީމީ ބޭފުޅެއް، ގާބިލް ބޭފުޅެއް، ދުނިޔޭގެ އެކި ކަންތައްތައް އިނގޭ ބޭފުޅެއް، އެހެންވީމަ ރައީސް ޔާމީން ދެވަނަ ދައުރަކަށް އަޅުގަނޑުމެން ބަހައްޓަން ޖެހެނީ،" ޝަހީމް ވިދާޅުވި އެވެ.\nޝަހީމް ވިދާޅުވީ، ރައީސް ޔާމީނަށް ހުރިހާ ބޭފުޅުން ވޯޓް ދެއްވަން ޖެހޭ ކަމަށާއި އެވޯޓަކީ ރައީސް ޔާމީނަށް ނުވަތަ ޝަހީމަށް ދެއްވާ ވޯޓެއް ނޫން ކަމަށެވެ. އެއީ ދިވެހި ގައުމަށާއި އިސްލާމްދީން މިގައުމުގައި ދެމެހެއްޓުމަށްޓަކައި ދެވޭ ވޯޓެއް ކަމަށާއި އެވޯޓަކީ ދިވެހި ގައުމަށްދެވޭ ވޯޓެއް ކަމަށްވެސް ޝަހީމް ވިދާޅުވި އެވެ.


Newport view restaurant hingumuge hudha baathileh nukuran: Economic ministry - The Press\nނިއުޕޯޓް ވިއު ރެސްޓޯރެންޓް ހިންގުުމުގެ ހުއްދަ ބާތިލެއް ނުކުރަން: އިކޮނޮމިކް މިނިސްޓްރީ\nނިމާ ހަސަން 15 April 2019, 11:31\nނިއުޕޯޓް ވިއު ރެސްޓޯރަންޓް\nނިއުޕޯޓް ވިއުއަށް މިނިސްޓްރީ އޮފް އިކޮނޮމިކް ޑިވެލޮޕްމަންޓުން ދީފައިވާ ރެސްޓޯރެންޓް ހިންގުމުގެ ހުއްދަ ބާތިލް ނުކުރާކަމަށް އެ މިނިސްޓަރީން ބުނެފިއެވެ.\nއެ މިނިސްޓްރީން މިއަދު ކުރި ޓްވީޓެއްގައި ބުނީ ނިއުޕޯޓަށް ދީފައިވާ ހުއްދަ ބާތިލްކޮށް އަލުން ހުއްދަ ދޫކުރިކަމަށް ބުނެ ސޯޝަލް މީޑިއާގައި ވާހަކަތަކެއް ދައުރުވަމުންދާ ކަމަށާއި އެ ވާހަކަތަކަކީ އެއްވެސް ހަގީގަތެއް ނެތް ވާހަކަތަކެއް ކަމަށެވެ.\nބްރިޖް ވިއުއިން ޕްލެޓްފޯމާ އިންވެގެން ހަދާފައި ހުރި 'ނިއުޕޯޓް ވިއު' ރެސްޓޯރެންޓް 30 ދުވަސް ތެރޭ ހުސްކުރުމަށް ސަރުކާރުން އަންގައިފައިވީ ނަމަވެސް، އެ މުއްދަތު ހަމަވިއިރު ވެސް އެތަން ހުސްނުކޮށް ވިޔަފާރި ކުރަމުން ދާތީ އެ ވާހަކަ ސޯޝަލް މީޑިއާގައި ދަނީ ވަރަށް ގަދައަށް ދެކެމުންނެވެ. މިދިޔަ މާޗް މަހު 10 ވަނަ ދުވަހު ނިއުޕޯޓް ވިއު ހިންގަމުންދާ ސްޓްރާޑާ ކުންފުންޏަށް އެ ތަން ހުސްކުރަން ޕްލޭނިން މިނިސްޓްރީން ނޯޓިސް ދީފައިވެއެވެ.\nނިއުޕޯޓް ވިއު 30 ދުވަސް ތެރޭ ހުސްކުރަން އަންގާފައި ވަނީ ތިންމަސް ވަންދެން ތަނުގެ ކުލި ނުދެއްކުމާއި ގުޅިގެންނެވެ. އެ ރެސްޓޯރެންޓް ކުއްޔަށް ދިނުމުގެ އެއްބަސްވުން ހަދާ، އެތަން ކުއްޔަށް ދީފައި ވަނީ އަށް އަހަރު ދުވަހަށް ކުރީގެ ރައީސް އަބްދުﷲ ޔާމީންގެ ސަރުކާރުންނެވެ. މި އެއްބަސްވުމުގައިވާ ގޮތުން ތަނުގެ ކުލި ނުދައްކާތާ އެއްމަސް ދުވަހުގެ ތެރޭގައި ތަން ހުސްކުރަން އެންގިދާނެއެވެ.\nސްޓްރާޑާ އިން އެ ސަރަހައްދު ކުއްޔަށް ދޫކޮށްފައި ވަނީ ކުރީގެ ރައީސް އަބްދުﷲ ޔާމީނުގެ ވެރިކަމުގައެވެ. އޭރު އެ ކުންފުނީގެ މެނޭޖިން ޑިރެކްޓަރަކަށް ހުރީ، އޭރު ވެރިކަން ކުރި ޕްރޮގްރެސިވް ޕާޓީ އޮފް މޯލްޑިވްސް (ޕީޕީއެމް) ގެ ކައުންސިލް މެންބަރެއްގެ ގޮތުގައިވެސް ހުރި ޒާހިދު ރަމީޒެވެ. ނަމަވެސް ވެރިކަން ބަދަލުވުމުން ޒާހިދު ވަނީ ކުންފުނި ހިންގުމާ ދުރުވެ އޭނާގެ އަންހެނުންގެ ނަމަށް ކުންފުނި ބަދަލު ކޮށްފައެވެ.\nލުތުފީ ގެންނަން އުޒުރު ދައްކާނަމަ ތަންފީޒީ އަމުރެއް ފުލުހުންގެ މައްޗަށް ނެރޭނަން: އުމަރު


Random koh Bodethi meehun ge Antibody test hadhan fashanee\n21 އޮކްޓޯބަރ 2020 - 23:15:31\nމުޖުތަމައުގެ ތެރޭގައި ކޮވިޑް-19 ފެތުރިފައިވާ މިންވަރު ދެނެގަތުމަށް ހަދަން ފަށާފައިވާ އެންޓިބޮޑީ ޓެސްޓްގައި އުމުރުން 18 އަހަރުން މަތީގެ މީހުން ބައިވެރިކުރުމުގެ މަރުހަލާ ފަށަން ތައްޔާރުވެއްޖެ އެވެ.\nހެލްތު އިމަަޖަންސީ އޮޕަރޭޝަން ސެންޓަރު (އެޗްއީއޯސީ) އިން މިރޭ ބޭއްވި ނޫސްވެރިންގެ ބައްދަލުވުމުގައި ޑރ. އިބްރާހީމް އަފްޒަލް ވިދާޅުވީ މުޖުތަމައުގައި ބަލި ފެތުރިފައިވާ މިންވަރު ބެލުމަށް ފެށި އެންޓިބޮޑީ ޓެސްޓް އުމުރުން 18 އަހަރުން ދަށުގެ ކުދިންގެ މެދުގައި ހަދާއި ނިމިފައިވާ ކަމަށެވެ. އެ ޓެސްޓް އެންމެ ފުރަތަމަ ފެށި އުމުރުފުރާއަކީ އެއީ އެވެ.\nޑރ. އަފްޒަލް ވިދާޅުވީ އުމުރުން 18 އަހަރުން މަތީގެ އުމުރުފުރާގެ އެ ޓެސްޓް ހެދުމަށް ހަމަޖެހިފައި ވަނީ ރެންޑަމް ސާމްޕަލަކުން ނަމެއް ކަނޑައެޅުން ކަމަށެވެ. އެގޮތުން އެ މީހަކަށް މެސެޖެއް ކުރާނެ ކަމަށާއި އަދި ސާވޭގައި ބައިވެރިވާން ބޭނުންވާނަމަ، ސާމްޕަލް ދިނުމަށް ހަމަޖެހިފައިވާ ތަނަށް ދިއުމަށް ވަނީ އެދިފަ އެވެ.\nއަދި އެ ސާމްޕަލް ނަގާނީ ހަވީރު ހަތަރަކުން ރޭގަނޑު ހަތަކަށް ކަމަށެވެ. ޑރ. އަފްޒަލް ވިދާޅުވި ގޮތުގައި ސާމްޕަލް ނެގުމަށް މާލޭގައި ނަމަ ދާންޖެހޭނީ ގައުމީ ޔުނިވާސިޓީގެ ފެކަލްޓީ އޮފް ހެލްތު ނުވަތަ ފެކަލްޓީ އޮފް އެޑިއުކޭޝަނަށެވެ. އަދި ހުޅުމާލޭގައިނަމަ ޖެންސް ޕްރީ ސްކޫލު އަދި ވިލިމާލޭގައި ނަމަ އެ ރަށުގެ ހޮސްޕިޓަލުކަމަށެވެ.\nއެންޓިބޮޑީ ޓެސްޓް ހަދަމުންދަނީ ރާއްޖޭގައި ކޮވިޑަށް ހުށަހެޅިފައިވާ އާބާދީގެ އިންސައްތަ ދެނެގަތުމަށެވެ.


ރައީސުލްޖުމުހޫރިއްޔާގެ ނައިބު އޮނަރަބްލް ފައިޞަލް ނަސީމް ހދ. އަތޮޅަށް ކުރައްވާ ދަތުރުފުޅުގައި ކުޅުދުއްފުއްޓަށް | Secretariat of Kulhudhuffushi City Council\nރައީސުލްޖުމުހޫރިއްޔާގެ ނައިބު އޮނަރަބްލް ފައިޞަލް ނަސީމް ހދ. އަތޮޅަށް ކުރައްވާ ދަތުރުފުޅުގައި ކުޅުދުއްފުއްޓަށް\n31/07/2019 Mohamed Abdulla\t157 Comments\nރައީސުލްޖުމުހޫރިއްޔާގެ ނައިބު އޮނަރަބްލް ފައިޞަލް ނަސީމް 1 އޮގަސްޓް 2019 ން2އޮގަސްޓް 2019 ށް ހދ. އަތޮޅަށް ކުރައްވާ ރަސްމީ ދަތުރުފުޅެއްގައި ހދ. ހަނިމާދޫ، ހދ. ނޮޅިވަރަންފަރު އަދި ހދ. ކުޅުދުއްފުއްޓަށް ވަޑައިގަތުމަށް ވަނީ ހަމަޖެހިފައެވެ. މިދަތުރުފުޅުގައި ހދ.ހަނިމާދޫ ހެލްތް ސެންޓަރަށް ޒިޔާރަތްކުރެއްވުމާއި ހަނިމާދޫ ޑްރަގް ޑިޓޮކްސިފިކޭޝަން ސެންޓަރަށް ޒިޔާރަތްކުރެއްވުމުގެ އިތުރުން ހަނިމާދޫ ސްކޫލަށް ޒިޔާރަތްކުރައްވާގޮތަށް ވަނީ ހަމަޖެހިފައެވެ.\nހދ. ކުޅުދުއްފުއްޓަށް ވަޑައިގަތުމަށް ހަމަޖެހިފައިވަނީ 1 އޮގަސްޓް 2019 ވާ ހުކުރު ދުވަހު މެންދުރުފަހު 3:20 ގައެވެ. ކުޅުދުއްފުއްޓަށް ވަޑައިގެން އަތޮޅު ކައުންސިލް އިދާރާއަށާއި ކުޅުދުއްފުށީ ކައުންސިލް އިދާރާއަށް ވަޑައިގަތުމަށް ވަނީ ހަމަޖެހިފައެވެ. ކުޅުދުއްފުއްޓަށް ކުރެއްވި ދަތުރު ނިންމަވާލައްވައި ދެން ފުރާވަޑައިގެންނެވުމަށް ހަމަޖެހިފައިވަނީ ހދ. ނޮޅިވަރަންފަރަށެވެ. އެރަށަށް ވަޑައިގެން އެރަށު ކައުންސިލް އިދާރާއަށް ވަޑައިގަތުމަށް ވަނީ ހަމަޖެހިފައެވެ. މީގެ އިތުރުން ނޮޅިވަރަންފަރު ސީނިއަރ މެނޭޖްމަންޓާ ބައްދަލުކުރުމަށްފަހު ނޮޅިވަރަންފަރު ސްކޫލްގެ އަހަރީ ދުވަސް ފާހަގަކުރެއްވުމަށް އޮންނަ ރަސްމީ ޖަލްސާ ޝަރަފްވެރިކޮށްދެއްވުމަށް ވަނީ ހަމަޖެހިފައެވެ.\nއަދި ހަމަ މިދަތުރުގައި2އޮގަސްޓް 2019 ގައި ކުޅުދުއްފުށީގައި ހުންނަ3ސްކޫލް ކަމުގައިވާ ޖަލާލުއްދީން ސްކޫލް، އަފީފުއްދީން ސްކޫލް އަދި ހދ. އަތޮޅު ތަޢުލީމީ މަރުކަޒަށް ޒިޔާރަތްކުރެއްވުމަށް ވަނީ ހަމަޖެހިފައެވެ.\nރައީސުލްޖުމުހޫރިއްޔާގެ ނައިބު އޮނަރަބްލް ފައިޞަލް ނަސީމް ހދ. އަތޮޅަށް މިކުރައްވާ ދަތުރުފުޅު އެއްކޮށް ނިންމަވާލައްވާ މާލެ ވަޑައިގަތުމަށް ހަމަޖެހިފައިވަނީ 02 އޮގަސްޓް 2019 ވާ ހުކުރު ދުވަހު 15:30 ގައެވެ.\n← މިނިސްޓްރ އޮފް ހައުސިން އެންޑް އާރބަން ޑިވެލޮޕްމަންޓް އަލްފާޟިލާ އާމިނަތު ޢާޠިފާ ހައުސިންގ ޔުނިޓްތަކުގެ މަސައްކަތް ބައްލަވާލެއްވުމަށް ރަސްމީ ދަތުރުފުޅެއް ކުޅުދުއްފުއްޓަށް\nމިނިސްޓްރ އޮފް ހައުސިން އެންޑް އާރބަން ޑިވެލޮޕްމަންޓް އަލްފާޟިލާ އާމިނަތު ޢާޠިފާ ހައުސިންގ ޔުނިޓްތައް ބައްލަވައިލެއްވުން →\n157 thoughts on “ރައީސުލްޖުމުހޫރިއްޔާގެ ނައިބު އޮނަރަބްލް ފައިޞަލް ނަސީމް ހދ. އަތޮޅަށް ކުރައްވާ ދަތުރުފުޅުގައި ކުޅުދުއްފުއްޓަށް”\n14/12/2021 at 06:02\n21/01/2022 at 01:16\n23/02/2022 at 11:14\n05/03/2022 at 19:51\n08/03/2022 at 02:55\n16/03/2022 at 10:57\n12/04/2022 at 08:15


އުރުނު އާގުބޯޓުގެ ވެރިފަރާތުން ދޭންޖެހޭ ކަމަށް މިސްރުން ބުނަމުން...\nސުއޭޒް ކެނަލް ބަންދުވުން\nކެނަލްގެ އާމްދަނީ އަހަރުގެ ފުރަތަމަ ތިންމަސް ދުވަހު ވެފައިވަނީ އިތުރު\nމިހާރު ބުނަނީ 600 މިލިޔަން ދެއްކީމާ މައްސަލަ ނިމުނީ ކަމަށް\nކުރިން އެދެމުން އައީ 916 މިލިޔަން ޑޮލަރުގެ ބަދަލެއް\n11 މެއި 2021 | އަންގާރަ 19:39\nކޮންޓޭނަރ އާގުބޯޓު "އެވަރ ގިވެން" ފުންކުރުމަށްފަހު ސުއޭޒް ކެނަލްގެ ތެރެއިން ސޯލްޓް ލޭކް ސަރަހައްދަށް ގެންދަނީ.\n"އެވަރ ގިވެން" އާގުބޯޓު މިސްރުގެ ސުއޭޒް ކެނަލްގައި ތާށިވެ ހަފުތާއަކަށް ކެނަލް ބަންދުވުމާއި ބޯޓު އަލުން ފުންކުރުމުގެ ކަންތަކުގެ ބަދަލުގައި ބޯޓުގެ ވެރިފަރާތުން ދޭންޖެހޭ ކަމަށް ސުއޭޒް ކެނަލް އޮތޯރިޓީން ބުނަމުން އައި ފައިސާގެ އަދަދު ކުޑަކޮށްފިއެވެ.\nކެނަލް އޮތޯރިޓީން މިހާރު ބުނަނީ ބޯޓުގެ ވެރިފަރާތް ކަމުގައިވާ ޖަޕާނުގެ ސޮއެއި ކިސެން ކައިޝާއިން މިސްރަށް ދޭންޖެހެނީ 600 މިލިޔަން އެމެރިކާ ޑޮލަރު ކަމުގައެވެ. މިއީ ކުރިން ދައުވާ ކުރަމުން އައި މިންވަރަށްވުރެ 30 ޕަސަންޓް ކުޑަ އަދަދެކެވެ. ކުރިން ބުނަމުން އައީ 916 މިލިޔަން ޑޮލަރު ދޭންޖެހޭނެ ކަމުގައެވެ.\n"އެވަރ ގިވެން" އާގުބޯޓު ފުންކުރެވުނީ މާޗްމަހުގެ ފަހުކޮޅުއެވެ. ބޯޓު ފުންކޮށްގެން ކެނަލްގެ ތަންކޮޅެއް ފުޅާ ހިސާބަކަށް ގެންގޮސް ބެލި ބެލުންތަކަށްފަހު ބޯޓަށް މާބޮޑު ގެއްލުމެއް ލިބިފައިނުވާކަމަށާއި ދެން ދާން އޮތް ބަނދަރަށް ދެވިދާނޭ ކަމަށް ބައިނަލްއަގުވާމީ އިނިސްޕެކްޓަރުންގެ ޓީމަކުން ވަނީ ބުނެފައެވެ.\nއެކަމަކު ސުއޭޒް ކެނަލް އޮތޯރިޓީން ބޯޓުގެ ވެރިފަރާތާ ދެކޮޅަށް ކުރި ދައުވާޔާ ގުޅިގެން ފައިސާ ދެއްކުމަށްފަހު ނޫނީ ބޯޓު ދޫނުކުރުމަށް މިސްރުގެ ކޯޓަކުން ވަނީ ހުކުމްކޮށްފައެވެ.\nސުއޭޒް ކެނަލް އޮތޯރިޓީން ކުރިން އެދެމުން އައި 916 މިލިޔަން ޑޮލަރުގެ ތެރޭގައި ހިމެނެނީ ބޯޓު ފުންކުރުމުގެ އަގަށް 300 މިލިޔަނާއި ކެނަލްގެ ވިޔަފާރިއަށް ލިބުނު ގެއްލުމުގެ ބަދަލުގައި 300 މިލިޔަނާއި އެނޫން ކަންކަމަށް 316 މިލިޔަން ޑޮލަރެވެ.\nބޯޓުގެ ވެރިފަރާތާއި ބޯޓުގެ އިންޝުއަރެންސް ކުންފުނިން ވަނީ މިއީ މާބޮޑު އަދަދެއް ކަމަށް ބުނެ ފައިސާ ދޭން ދެކޮޅު ހަދައިފައެވެ. އެފަރާތުން ބުނެފައިވަނީ މި އަދަދުތައް ނެރުމުގައި މިސްރުން ހިސާބު ޖެހިގޮތެއް ސާފުނުވާ ކަމަށާއި މިވަރަށް ޚަރަދު ކުރެވިފައި އަދި ގެއްލުންވެފައި ނުވާނޭ ކަމުގައެވެ. އެހެންވީމާ ހަމަ ހިތަށް އެރި އަދަދެއް ބުނެލުމަކުން އެއީ ދައްކަންޖެހޭ އަދަދަކަށް ވެސް ނުވާނޭ ކަމުގައެވެ.\nސުއޭޒް ކެނަލް އޮތޯރިޓީގެ ވެރިޔާ އުސާމާ ރާބިއީ ވިދާޅުވީ ދައްކަންޖެހޭ އަދަދުން 300 މިލިޔަން ޑޮލަރު އުނިކޮށްފައި އައު އިންވޮއިސެއް މިހާރު ފޮނުވައިފި ކަމަށާއި ބޯޓުގެ ވެރިފަރާތުން އެޔަށް އަދި އެއްވެސް ޖަވާބެއް ނުދޭ ކަމުގައެވެ.\n"އެވަރ ގިވެން" ހާދިސާގެ ސަބަބުން މިސްރަށް ލިބުނު ގެއްލުންތައް ބިލިޔަން ޑޮލަރަށް އަރާ ކަމަށް މިސްރުން ބުނާއިރު ބައިނަލްއަގުވާމީ ކަނޑު ދަތުރުފަތުރުގެ ވިޔަފާރި މޮނިޓަރ ކުރާ ފަރާތްތަކުން ބުނަނީ އެއީ ހުސް ދޮގު ކަމުގައެވެ. ކުރީ އަހަރުގެ ފުރަތަމަ ތިންމަސް ދުވަހު ސުއޭޒް ކެނަލަށް ލިބުނު އާމްދަނީއަށް ވުރެ މިއަހަރު އެ މުއްދަތުގައި ލިބުނު އާމްދަނީ 2.8 އިންސައްތަ އިތުރުވެފައިވާ ވެސް ކަމަށް ބުނެފައިވެއެވެ.\nމިޞްރު ސުއެޒް ކެނަލް


Gaumee Team ah Nahil dhookuran Victory in dhekolhu\nގައުމީ ޓީމަށް ނާހިލް ދޫކުރަން ވިކްޓަރީން ދެކޮޅު\nގައުމީ 19 އަހަރުން ދަށުގެ ޓީމުން ސީނިއާ ސްކޮޑަށް ނެގި ވިކްޓަރީ ސްޕޯޓްސް ކުލަބުގެ ޑިފެންޑަރު އަހްމަދު ނާހިލް އިބްރާހިމްއަށް ރިލީޒް ދޭން އެ ކުލަބުން ދެކޮޅު ހަދައިފި އެވެ.\nވިކްޓަރީން ވަނީ، އެކަން އެފްއޭއެމްއަށް އަންގާފަ އެވެ. ނާހިލްއަށް ގައުމީ ޓީމަށް ދާން ރިލީޒް ދޭން ކުލަބުން ބޭނުން ނުވީ ދިވެހި ޕްރިމިއާ ލީގްގައި އިއްޔަ ކުޅެން އޮތް މެޗަށް ނާހިލް ނައުމުންނެވެ. އެހެންނަމަވެސް ދަނޑަށް ނުދިޔައީ ނާހީލް އެކަންޏެއް ނޫނެވެ. ވިކްޓަރީން އޭނާ އަށް ދޭން ޖެހޭ މުސާރަވެސް ނުދެ އެވެ.\nމި އަންނަ މަހު ފިލިޕީންސް އަދި ގުއާމް އާ ދެކޮޅަށް ކުޅޭ މެޗަށް އެކުލަވާލި ސްކޮޑުން ނާހިލްއަށްވެސް ވަނީ ފުރުސަތު ދީފަ އެވެ. އެހެންނަމަވެސް ކުލަބުން އޭނާއަށް ރިލީޒް ދޭން ބޭނުން ނުވެއްޖެނަމަ ޓްރެއިނިން ކޭމްޕްގައި ޓީމާއެކު އޭނާއަށް މެލޭޝިއާ އަށް ދަތުރު ނުކުރެވޭނެ އެވެ. ސީނިއާ ޓީމުގެ ސްކޮޑިން ނާހިލް އަށް މި މަހު ވަނީ ޖާގަ ދީފަ އެވެ. މިދިޔަ މަހު ބޭއްވި 18 އަހަރުން ދަށުގެ ސާފް ޗެމްޕިއަންޝިޕާއި އޭޝިއާގެ 19 އަހަރުން ދަށުގެ ކޮލިފިކޭޝަންގައި އޭނާ ވަނީ 19 އަހަރުން ދަށުގެ ޓީމާއެކު ރަނގަޅު ކުޅުމެއް ދައްކާފަ އެވެ.\nގައުމީ ސްކޮޑުގައި ވިކްޓަރީން ހިމެނެނީ ނާހިލް އެކަންޏެވެ. އޭނާ އަށް ރިލީޒް ނުދޭން އެ ޓީމުން ބޭނުން ނުވާއިރު އޭނާ އަށާއި އެ ޓީމުގެ އެހެން ކުޅުންތެރިންނަށް ދޭންޖެހޭ މުސާރަވެސް ކުލަބުން ދީފައެއް ނުވެ އެވެ. މިކަމާ ބެހޭގޮތުން ވިކްޓާރީގެ ރަސްމީ ބަހެއް ނުލިބެ އެވެ.\nސިރިއާ އާ ދެކޮޅަށް ކުޅެން އެކުލަވާލި ސްކޮޑުން ސީނިއާ ޓީމަށް ނެގި 19 އަހަރުން ދަށުގެ ޓީމުގެ އަނެއް ކުޅުންތެރިޔަކީ އީގަލްސްގެ ސްކޮޑުގައި ލިސްޓްކޮށްފައިވާ ސާވީ އިބްރާހިމް އެވެ. އަންޑާ 19 ޓީމުގެ ކެޕްޓަން ހަސަން ނަޒީމު (ޗޯޓް) ވަނީ ސެޕްޓެމްބަރު މަހު ގައުމީ ސްކޮޑުގައި ހިމެނި މެޗުވެސް ކުލެފަ އެވެ. ވޯލްޑްކަޕް ކޮލިފިކޭޝަންގެ ފުރަތަމަ މެޗުގައި އޭނާ ވަނީ ބަދަލު ކުޅުންތެރިޔެއްގެ ގޮތުގައި ގުއާމް އާ ދެކޮޅަށް ކުޅެފަ އެވެ.\nވިކްޓަރީ ގައުމީ ފުޓްބޯޅް ޓީމް


Party ge leader kan Nawaz Sharif ge kokko ah | Mihaaru\nީކުރީގެ ބޮޑު ވަޒީރު ނަވާޒް ޝަރީފް (ކ) އާއި އޭނާގެ ކޮއްކޮ ޝަހުބާޒް.\n27 ފެބުރުއަރީ 2018 - 17:47\nމީގެ އިތުރުން ޕާޓީން ވަނީ އުމުރުން 68 އަހަރުގެ ނަވާޒް ޝަރީފަކީ "އުމުރަށް ޕާޓީގެ ލީޑަރުގެ" ގޮތުގައި ހަމަޖައްސައިފަ އެވެ.\nޕަންޖާބު ޕްރޮވިންސްގެ ޗީފް މިނިސްޓަރުގެ މަގާމުގައި ހުންނެވި ޝަހުބާޒް ޕާޓީގެ ލީޑަރުކަމަށް ހަމަޖެއްސުމާ ގުޅިގެން ޕާކިސްތާނުގެ ބޮޑު ވަޒީރުކަމަށް އޭނާ ގެނައުމުގެ ފުރުސަތު ބޮޑެވެ. ނަވާޒް ޝަރީފަށް ބޮޑު ވަޒީރުކަން ގެއްލުމާ ގުޅިގެން އެ މަގާމަށް ހަމަޖައްސާފައި ވަނީ އެމަނިކުފާނުގެ ވަރަށް ގާތް ބޭފުޅެއް ކަމަށްވާ ޝާހިދު ހައްގާން އައްބާސީ އެވެ.\nނަވާޒް ޝަރީފަށް ބޮޑު ވަޒީރުކަން ގެއްލިފައި ވަނީ ވެސް މަގާމުގައި ހުންނެވުމުގެ ޝަރުތުތައް އެމަނިކުފާނުގެ ކިބައިގައި ނެތް ކަމަށް މިދިޔަ އަހަރުގެ ޖުލައި މަހު ސުޕްރީމް ކޯޓުން ކަނޑައެޅުމާ ގުޅިގެންނެވެ. ޕާކިސްތާނުގެ އެންމެ މަތީ ކޯޓުގެ ހުކުމް އައިސްފައި ވަނީ ޕެނަމާ ޕޭޕާސް އިން ލީކު ކުރި މައުލޫމާތުތަކުގައި ނަވާޒް ޝަރީފުގެ އާއިލާގެ މައްޗަށް ކުރި ކޮރަޕްޝަނުގެ ތުހުމަތުތަކާ ގުޅިގެންނެވެ. އަދި އެ މައްސަލަތަކާ ގުޅިގެން ނަވާޒް ޝަރީފުގެ މައްޗަށް ވަނީ ޖިނާއީ ތަހުގީގެއް ހިންގަން ވެސް އަމުރު ކޮށްފަ އެވެ. މިހާރު ކުރިއަށްދާ ޝަރީއަތުގައި ނަވާޒް ޝަރީފުގެ މައްޗަށް ކުށް ސާބިތުވެއްޖެ ނަމަ ޖަލު ހުކުމެއް އައުމުގެ ފުރުސަތު ބޮޑެވެ.\nނަވާޒް ޝަރީފު ބޮޑު ވަޒީރުކަމުން ދުރުކުރި ފަހުން ވެރިކަން ކުރާ ޕާޓީ އާއި ޕާކިސްތާނުގެ ޝަރުއީ ދާއިރާއާ ދެމެދު ވަނީ މައްސަލަ އުފެދިފަ އެވެ. ޕީއެމްއެލް-އެންގެ އޮފިޝަލުން ބުނެފައި ވަނީ ސުޕްރީމް ކޯޓުން އަމުރު ނެރެފައި ވަނީ ނަވާޒް ޝަރީފްއާ ދެކޮޅު ރޭވުމެއްގެ ދަށުން ކަމަށެވެ.\nމީގެ ކުރިން ދެ ފަހަރެއްގެ މަތިން ބޮޑު ވަޒީރުކަން ކުރެއްވި ނަވާޒް ޝަރީފަށް އެންމެ ފުރަތަމަ މަގާމު ގެއްލުނީ 1993 ވަނަ އަހަރު ނެރުނު ރިޔާސީ އަމުރަކުންނެވެ. އޭގެ ފަހުން 1999 ވަނަ އަހަރު ބޮޑު ވަޒީރުކަން ގެއްލުނީ އަސްކަރީ ބަޣާވާތަކުންނެވެ.


MTCC ge boadah aammu hissaadhaarun hovan sarukaarah vote dhevey gothah gavaidhu badhalu koffi | Mihaaru\nއެމްޓީސީސީގެ ހާއްސަ ޖަލްސާގައި ސަރުކާރުގެ ހިއްސާ ތަމްސީލުކުރެއްވި ޕީސީބީގެ ރައީސް މުހައްމަދު ނިޒާރު މިރޭ ވޯޓު ދެއްވަނީ. ފޮޓޯ: ހުސެއިން ވަހީދު /މިހާރު\nއެމްޓީސީސީގެ ބޯޑަށް އާއްމު ހިއްސާދާރުންގެ ޑިރެކްޓަރުން ހޮވަން ސަރުކާރަށް ވޯޓު ދެވޭ ގޮތަށް ގަވައިދު ބަދަލުކޮށްފި\n19 މެއި 2017 - 00:48 29 comments\nހޮޓެލް ޖެންގައި މިރޭ ބޭއްވި އެ ކުންފުނީގެ، ހާއްސަ ގޮތަކުން ކުރެވޭ ޖަލްސާގައި ކުރިން ހަމަޖެހިފައި އޮތީ އެ ކުންފުނިން ދޫކޮށްފައިވާ ހިއްސާގެ މޫނުމަތީ އަގު ދަށްކުރުމާއި ކުންފުނީގެ ހިއްސާދާރުންނަށް ހާއްސަކޮށްފައިވާ ރައިޓް އިޝޫއާ ގުޅޭ ކަންތައްތައް ނިންމުމަށެވެ. ނަމަވެސް އެ ކުންފުނީގެ ބޯޑު މެމްބަރަކު ސީއެމްޑީއޭއަށް ހުށަހެޅި ޝަކުވާއަކާ ގުޅިގެން އެ އޮތޯރިޓީން ވަނީ ހިއްސާދާރުންގެ ހައްގަށް އެއްވެސް އުނިކަމެއް އަންނަ ކަމެއް ނުކުރަން އަންގައިފަ އެވެ. އެހެންވެ މިރޭގެ ޖަލްސާގައި ރައިޓް އިޝޫއާ ގުޅޭ އެއްވެސް ކަމެއް ކުރަން ވޯޓަކަށް ނާހަ އެވެ.\nޗެއާމަން އަހުމަދު ނިޔާޒް ރިޔާސަތު ބެލެހެއްޓެވި ޖަލްސާގައި ހިއްސާދާރުންގެ ތެރެއިން ބައެއް މީހުން ވަނީ އެ ކުންފުނީގެ ހިއްސާދާރުންގެ ހައްގަށް އުނިކަން ލިބޭ ގޮތަށް ގަވައިދަށް ބަދަލު ނުގެނައުމަށް އެދިފަ އެވެ. އަދި އަސާސީ ގަވައިދަށާއި ހިންގާ ގަވައިދަށް ގެންނަން ހުށަހަޅާފައިވާ ބަދަލުތަކާމެދު ހިތް ހަމަނުޖެހޭކަން ވަނީ ފާހަގަކޮށްފަ އެވެ.\nއެމްޓީސީސީގެ ހާއްސަ ޖަލްސާގައި އެ ކުންފުނީގެ ޗެއާމަން ނިޔާޒް އާއި ޕީސީބީގެ ރައީސް ނިޒާރު ވާހަކަދައްކަވަނީ. ފޮޓޯ: ހުސެއިން ވަހީދު /މިހާރު\nނިޔާޒް ވިދާޅުވީ ސީއެމްޑީން އަންގާފައިވާ ގޮތަށް ރައިޓް އިޝޫކުރުމާ ގުޅޭ ގޮތުން އެއްވެސް ނިންމުމެއް މިރޭ ޖަލްސާގައި ނުނިންމާނެ ކަމަށެވެ.\nމިރޭ ޖަލްސާގައި ވަނީ އެ ކުންފުނީގެ ހިންގާ ގަވައިދުގެ 62 ވަނަ މާއްދާ އާއި 102 ވަނަ މާއްދާއަށް ހުށަހެޅި އިސްލާހު ފިޔަވައި އެ ގަވައިދަށް ހުށަހެޅި އެހެން އިސްލާހުތައް ވަނީ ހާއްސަ ގަރާރަކުން ފާސްކޮށްފަ އެވެ. އެމްޓީސީސީގެ އެ ގަވައިދު ފާސްކޮށްފައި ވަނީ އެ ޖަލްސާއަށް ހާޒިރުވި ހިއްސާދާރުންގެ 98 ޕަސެންޓް ވޯޓުންނެވެ.\nއެމްޓީސީސީން މިރޭ ބޭއްވި ހާއްސަ ޖަލްސާގައި އެ ކުންފުނީގެ ހިއްސާދާރު އަދި ގާނޫނީ ވަކީލު މުއިއްޒު ވާހަކަދައްކަވަނީ. ފޮޓޯ: ހުސެއިން ވަހީދު /މިހާރު\nއެ މާއްދާގައިވާ ގޮތުން ކުންފުނީގެ ބޯޑަށް އާއްމު ހިއްސާދާރުންގެ ފަރާތުން ޑިރެކްޓަރުން ހޮވަން ސަރުކާރަށް ވޯޓުދެވޭނެ އެވެ. އެ ކުންފުނީގައި ސަރުކާރުގެ 47.8 ޕަސެންޓް ހިއްސާ އޮވެ އެވެ.\nއެތަނުގައި ތިބި ބައެއް ހިއްސާދާރުން ބުނީ އެ އިސްލާހާ ގުޅިގެން އެ ކުންފުނީގެ މައިނޯރިޓީ ހިއްސާދާރުންގެ ހައްގު ގެއްލިއްޖެ ކަމަށާއި ދެން އާއްމުންގެ ފަރާތުން ވެސް ބޯޑަށް ހޮވޭނީ ސަރުކާރުން ބޭނުންވާ ޑިރެކްޓަރުން އެކަނި ކަމަށެވެ. ނަމަވެސް ސަރުކާރުން ހޮވާ ހަ ޑިރެކްޓަރުންނަށް އާއްމު ހިއްސާދާރުންނަށް ވެސް ވޯޓުލެވޭ ނަމަ ޝަކުވާއެއް ނެތް ކަމަށް އެ ހިއްސާދާރުން ފާހަގަކުރި އެވެ.\nއެ އިސްލާހާ ދެކޮޅު ހެދި ހިއްސާދާރުންނަށް ޖަވާބުދެއްވަމުން ޗެއާމަން ނިޔާޒް ވިދާޅުވީ ޑިރެކްޓަރުން ހޮވުމުގައި ވޯޓު ދިނުމަކީ ކޮންމެ ހިއްސާދާރަކަށް ވެސް ލިބިގެންވާ ހައްގެއް ކަމަށެވެ. އަދި ވަކި ހިއްސާދާރަކަށް ވޯޓު ނުލެވޭ ގޮތަށް އޮތުމަކީ ހަމަޖެހޭ ކަމެއް ނޫން ކަމަށް ވެސް އޭނާ ވިދާޅުވި އެވެ.\nއިތުރު ލިޔުންތައް ފިނޭންސް މިނިސްޓްރީ އެމްޓީސީސީ ސީއެމްޑީއޭ އެމްޓީސީސީ ހިއްސާ ޕަބްލިކް ކުންފުނި\nއެމްޓީސީސީގެ ފައިދާ 29 މިލިއަނުގައި ހިފެހެއްޓިފައި